༄༅། །རྗེ་བཙུན་ཞྭ་ལུ་ལོ་ཙཱ་བའི་རྣམ་པར་ཐར་པ་བརྗེད་བྱང་ནོར་བུའི་ཁྲི་ཤིང་བཞུགས་སོ།། ན་མོ་གུ་ར་ཝེ། ཐུབ་པའི་བསྟན་པ་ལུང་རྟོགས་རིན་ཆེན་ཆོས། །བཤད་དང་སྒྲུབ་པས་གཅེས་པར་སྐྱོང་མཁས་ཤིང་། །བསྐལ་བཟང་འགྲོ་བ་བརྩེ་བས་ལེགས་འདོམས་པ། །ཀུན་མཁྱེན་ལོ་ཙཱ་ཆེན་པོ་ལ་བཏུད་ནས། །དེ་ཡི་ངོ་མཚར་མཛད་པའི་ཚོགས། །ཐོས་ན་དོན་ཅན་བཅས་པའི་ཕྱིར། །བསོད་ནམས་འདོད་པས་མཉན་པའི་རིགས། །དེ་བས་བརྗེད་བྱང་ཉུང་ངུ་ཙམ། །སྐྱེས་བུ་དམ་པ་རྣམས་ནི་རྟག་པའི་གོ་འཕང་བརྙེས་ནས་སླར་ཡང་སེམས་ཅན་གྱི་དོན་ལ་བཏུན་པ་མི་ལྷོད་པས་འགྲོ་བའི་བློ་དང་འཚམས་པར་སྤྲུལ་པའི་སྐུས་འཁོར་བ་ན་རྒྱུའོ་ཞེས་ཐོས་སོ། །དེ་དག་གི་མཛད་པ་གདུལ་བྱ་དང་མཚམས་པར་བསྟན་པ་རྣམས་ཀྱང་ཐོས་ན་དོན་ཆེ་ཞིང་ཤིན་ཏུ་ཡིད་ལ་འབབ་པ་དང་བཅས་པའི་ཕྱིར། སྐྱེ་བོ་ཀུན་གྱི་རྣ་ལམ་དུ་བསྒྲག་པར་བྱ་བའི་རིགས་ཁོ་ན་ཡིན་ནོ། །དེ་ལ་འདིར་རྗེ་བཙུན་ལོ་ཙཱ་བ་ཆེན་པོ་ཤེས་བྱ་ཐམས་ཅད་མཁྱེན་པའི་ཞལ་སྔ་ནས་ཀྱི་རྣམ་པར་ཐར་པ་ཆེས་མཐའ་ཡས་པ་ལས། འདིར་ནི་རེ་ཤིག་ཉུང་ངུ་རྣམ་པར་གསལ་བའི་ངག་གིས་སྟོན་པར་བྱེད་དོ། །དེ་ཡང་འདི་སྐད་ཅེས་ཐོས་ཏེ། འོ་ཀོལ་གྱི་རྣམ་པར་འདྲེན་པ་ཆེན་པོ། ཆོས་ཐམས་ཅད་མཁྱེན་ཅིང་གཟིགས་པ། རྗེ་བཙུན་ལོ་ཙཱ་བ་ཆེན་པོ་ཤྲཱི་དྷརྨྨ་པཱ་ལ་བྷ་དྲའི་ཞལ་སྔ་ནས་འདི་ཉིད། སྐུ་ཚེ་འདིའི་སྔོན་མ་ནི། འཕགས་པའི་ཡུལ་དུ་པཎྜི་ཏ་ཆེན་པོ་ཞིག་ཏུ་སྐུ་སྐྱེ་བ་བཟུང་ངོ་། །ཞེས་གྲག་གོ །དེ་སྐད་དུ། འཕགས་པའི་ཡུལ་ན་མཁས་པའི་པཎྜི་ཏ། །གངས་ཅན་བསྟན་པའི་དཔལ་དུ་ལེགས་འཁྲུངས་ནས། །མཁས་གྲུབ་སྟོང་རྭ་བ་གསུང་ཞེས་སྐྱེས་བུ་དམ་པའི་གསུང་ལས་འབྱུང་ངོ་། །དེ་ནས་བདག་ཉིད་ཆེན་པོ་འདི། ཤེར་ཕྱིན་དར་བར་ལུང་བསྟན་པའི་ཡུལ་བྱང་ཕྱོགས་ཁ་བ་ཅན་དུ། གཙང་གི་ཆའི་སའི་ཆ་ཞྭ་ལུ་གསེར་བཀང་གི་ཁང་གསར་གོང་མ་ཞེས་བྱ་བར། འགོས་ཁུག་པ་ལྷས་བཙས་དང་། བུ་སྟོན་རིན་པོ་ཆེའི་སློབ་མ་མངོན་པ་རང་ལས་མཁས་པ་རིན་ཆེན་སངས་རྒྱས་མགོན་ཞེས་བྱ་བ་སོགས་དགེ་བའི་བཤེས་གཉེན་མང་དུ་བྱུང་ཞིང་། དཔོན་རིན་ཆེན་སེང་གེ་སོགས་མི་ཆོས་པའང་ཆེ་བར་བྱུང་བའི་གདུང་རུས་འགོས་ཀྱི་རིགས་སུ། ཡབ་དཔོན་བསམ་གྲུབ་དཔལ་བཟང་དང་། ཡུམ་དད་ལྡན་རིན་ཆེན་ཆོས་འཛོམ་ལ་སྲས་ལྕམ་སྲིང་བཞི་འཁྲུངས་པ་ལས། རྗེ་འདི་ཐོག་མར་འཁྲུངས་པའི་སྲས་ཕོ་གཅིག་པུ་ཉིད་དེ། ལྕགས་མོ་བྱ་ལ་སྐུ་བལྟམས་པའོ། །ལྷུམས་སུ་ཞུགས་ཚེའང་། ཡུམ་ལ་མཚན་ལྟས་བཟང་པོ་མང་དུ་བྱུང་ཞིང་། བལྟམས་པའི་ཚེ་ན་བཙས་སྟོན་ཀྱང་ཆེར་བྱས་ཤིང་། ཡ་མཚན་གྱི་ཆོ་འཕྲུལ་དུ་མ་བྱུང་བར་སྣང་ལ། ཆོས་སྐྱོང་འབུམ་ཞེས་བྱ་བར་མཚན་བཏགས་སོ། །དེ་ནས་སྐུ་ལེགས་པར་བསྐྱེད་བསྲིངས་ཏེ་གཞོན་ནུའི་རོལ་རྩེད་ལ་རོལ་པའི་ཚེའང་། ཐུགས་བརྒྱུད་གཉེན་ཞིང་ངང་རིང་བ་དང་། དུལ་བར་འདུག་པ་དང་། བག་ཡོད་པ་དང་། གཉེན་གཤིན་པ་དང་ནི་ལྡན། དེ་ཡང་བྱིས་པ་ཐ་མལ་པ་ལྟར་མི་སྲུན་པ་ནི་ནམ་ཡང་མི་མངའ། སྐུ་རྩེད་ཀྱི་ཚུལ་མཛད་པ་ནའང་། ཆོས་འཆད་ཉན་གྱི་ཚུལ་དང་། དགོན་པ་ལྡིང་པའི་ཚུལ་དང་། དབང་བསྐུར་བའི་ཚུལ་དང་། མཉམ་པར་འཇོག་པའི་ཚུལ་མཛད། སེམས་ཅན་ལ་འཚེ་བར་གྱུར་པ་ནི་གང་ཡང་མི་མཛད། ཅུང་ཟད་བརྣལ་བའི་ཚེ་ན་མར་མེ་དུ་བའི་སྣང་བ་འཆར་བ་སོགས། སྔོན་གྱི་ལུང་རྟོགས་ལ་སྦྱངས་པ་མུ་མེད་པ་རྣམས་ཀྱི་འཕྲོས་སད་པའི་རྟགས་མང་དུ་མངའ་སྟེ། གཞོན་ནུ་དེ་ལྟ་བུ་ནས་སྐྱེས་བུ་དམ་པའི་མཛད་པ་ལྷུར་མཛད་པ་ཞིག་གོ །དེ་ནས་དགུང་ལོ་བརྒྱད་ཞེས་པའི་ཚེ། ཤར་ཁ་བ་དང་། རིན་དཔུངས་པ་དམག་ཁྱེར་བྱེད་པ་ཤར་སྣར་ཐང་གི་ཉེ་ལོག་བ་ལོན་དུ་གཡུལ་བྱས་ཚེ། རྗེ་འདིའི་ཡབ་ཀྱང་ཤར་ཁ་བའི་དམག་གི་གཙོ་བོར་ཕེབས་ཡོད་པས། གཡུལ་ཧ་ཅང་དཔའ་བས་རྐྱེན་བྱས་ཏེ་སྐུ་གཤེགས། དེ་ནས་རྗེའི་མེ་མེ་དྲུང་ཆོས་རྒྱལ་བས། ཐོག་མར་མི་ཆོས་ལ་གཞུག་པར་དགོངས་ནས། ཤར་ཁ་ཆོས་ཀྱི་རྒྱལ་པོ་བདག་ཆེན་བཀྲ་ཤིས་འཕགས་པའི་འདུན་སར་སྤྱན་དྲངས་ཏེ། རེ་ཤིག་མི་ཆོས་དང་མཐུན་པར་མཛད་ཅིང་། རྒྱལ་མཁར་རྩེ་པ་དང་། སྣའི་གཉེན་དུའང་འགྱུར་བས། སྲིད་ཞུ་ཕུན་སུམ་ཚོགས་པས་བསྐུར་ཞིང་ཞུགས་ལ། དེའི་རིང་དུ་བོད་ཡིག་དབུ་ཅན་དང་། འབྲུ་མ་དང་། ཚེག་བྲིས་རྣམས་སློབ་དཔོན་ཁ་ཡར་ལ་ལེགས་པར་སྦྱངས། བོད་སྐད་ལ་བག་ཆགས་ཆུང་བས་བསླབ་པ་དཀའ་མོ་བྱུང་གསུང་། སླར་ཡང་ཞྭ་ལུར་གནས་བརྟན་ལེགས་རྒྱལ་བ་ལའང་བསླབས་ཏེ། བརྡ་དག་དང་བཅས་པ་དཔྱིས་ཕྱིན་པ་མཁྱེན་པར་མཛད་དོ། །ལན་ཚ་དང་བརྡྷུ་སོགས་ཀྱང་ཁང་པའི་བསྐྱེད་རིས་ལ་སྣང་བ་གཟིགས་པས་ཐུགས་དགྱེས་ཏེ། བལ་པོ་ལྷ་བཟོ་བ་ཡི་གེ་མཁས་པར་ཤེས་པ་ལ་བསླབས་པས་མཁས་པར་མཁྱེན། རྒྱ་བོད་ཀྱི་ཀློག་རྣམས་ཀྱང་དག་པར་མཁྱེན་པས་ན་བདག་ཆེན་གྱི་དྲུང་དུ། སངས་རྒྱས་བྱང་སེམས་ཀྱི་རྟོགས་བརྗོད་དང་། དགེ་བའི་བཤེས་གཉེན་རྣམས་ཀྱི་རྣམ་ཐར་སོགས་གསན་གང་སྤྲོ་ཐུན་མཛད་དེ་ཀློག་པ་དང་། བདག་ཆེན་ནས་བླ་མ་དགེ་བའི་བཤེས་གཉེན་མང་པོ་ལ་ཆོས་ཀྱི་དྲི་བ་མཛད་པའི་ཕྲིན་པའང་མཛད་ཅིང་། སྐུ་ཕྲ་ཡང་ཐུགས་རྫོགས་པ་དང་། དགེ་བཤེས་ཀུན་ལ་གུས་པར་མཛད་པ་དང་། ཐུགས་དམ་ཀྱང་འབད་པ་མཛད། ཐུགས་ལའང་ཆོས་གཅིག་བྱེད་དགོས་དགོངས་པ་བྱུང་། མི་ཤི་འདུག་ཟེར་བ་དང་། དུད་འགྲོ་གསོད་པ་སོགས་གཟིགས་པའི་ཚེའང་། བཅོས་མ་ཡིན་པའི་སྙིང་རྗེ་དང་ངེས་འབྱུང་ཆེན་པོ་རང་དབང་མེད་པ་འཁྲུངས་ཤིང་། འཁོར་བ་ལ་བཙོན་དོང་དང་། ཐར་པ་ལ་ཁང་བཟང་ལྟ་བུའི་ཐུགས་ནི་རྒྱུད་མར་བྱུང་། མི་ཆོས་ཀྱི་ཚུལ་བསྟན་ཀྱང་། ཚངས་སྤྱོད་འབའ་ཞིག་ལ་གནས་པ་མཛད། སྐྱེ་བོ་སུ་ལའང་མི་བརྙས་ཤིང་། ཚིག་རྩུབ་ངན་སྨྲ་སོགས་གཞན་གྱི་སྙིང་ལ་མི་འབབ་པ་ནི་ནམ་དུའང་མི་གསུང་། གནོད་ལན་ཀྱང་ཕན་པས་སྒྲུབ་པ་ཁོ་ན་མཛད་པ་ལགས་སོ། །དེའི་ཚེ་ཆོས་ཀྱང་འདི་དག་གསན་ཏེ། བྲག་དཀར་དུ་སྐུ་ཞང་གི་ཁུ་བོ་ཆོས་རྗེ་རྒྱ་མཚོ་དཔལ་བ་ལ། གཤེད་དམར་ལྷ་ལྔ། ཚེ་དཔག་མེད་གྲུབ་རྒྱལ་མའི་དབང་། ཚེ་ཁྲིད་སོགས་དང་། གཞན་ཡང་བླ་མ་ཁ་ཅིག་ལ་ཆོས་གསན་ནོ། །བཅོ་བརྒྱད་ཙམ་བཞེས་པའི་ཚེ། བདག་ཆེན་གྱིས་ཀྱང་། ཞྭ་ལུ་ཁང་གསར་གོང་མ་བའི་བུ་འདི་ལ་ཆོས་ཀྱི་བག་ཆགས་ཆེར་གསལ་བ་སྣང་བས། བཙུན་པ་འོས་པ་འདུག་གསུངས་པ་ལ། དཔོན་དྲུང་པད་རྒྱལ་བས། ཁོང་ཚང་རང་རེའི་དཔོན་སྐྱ་ཁུངས་མ་ཡིན་པ་དང་། ཞྭ་ལུའི་ཤར་སྒོའང་ཁོང་ཚང་གིས་འཛིན་ཞིང་། ཁྱད་པར་སྲས་ཕོ་གཅིག་པུ་འདི་ལས་མེད་པས་མི་ཆོས་རང་འཐད་ཞུས་པ་ལ། རྗེ་འདི་ཐུགས་ཁྲོ་བའི་གོ་སྐབས་ནམ་ཡང་མེད་པ་ཞིག་ཡིན་ནའང་། ཆོས་ཀྱི་གེགས་སུ་གྱུར་དོགས་པས། ཅུང་མ་དགྱེས་པ་བྱུང་གསུང་། དེ་ནས་ཐུགས་ལ་ནི། བཅོམ་ལྡན་འདས་ཀྱི་གསུང་རབ་ལ་ཐོས་བསམ་བྱས་ཆོག་པ་ཅིག་ནམ་ཡོངས་དགོངས་པ་ལས་རེ་བ་གཞན་མེད། དཀོན་མཆོག་གི་རྟེན་དྲུང་དུའང་དེ་ལྟར་གྲུབ་པའི་སྨོན་ལམ་ནན་ཏུར་མཛད་ཅིང་། བཅོམ་ལྡན་འདས་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་དེ་ཉིད་ཀྱི་མཚན་ཙམ་གསན་པ་དང་། སྐུ་འདྲ་གཟིགས་པ་ནའང་བཅོས་མིན་གྱི་དད་པས་སྤྱན་ཆབ་འཁྲུག་པ་བྱུང་། དེ་ལྟར་ཆོས་ཁོ་ན་ཐུགས་ལ་བརྣག་པ་ཉིད་ཀྱིས། མོ་སྟོན་མཁས་པ་ཞིག་ཡོད་པ་ལ་མོ་ཆ་མཛད་པས། ཁོང་ན་རེ། སྤྲིན་ཅོག་མོ་ཙམ་ཞིག་ནམ་མཁར་བྱུང་། །དེ་ཇེ་ཆེར་སོང་བས་ནམ་མཁའ་ཁེངས། །ཟེར་བས་འདི་ཤིན་ཏུ་བཟང་ཟེར་བའང་བྱུང་ཞིང་། བདག་ཆེན་བཀྲ་ཤིས་འཕགས་བཞུགས་པའི་སྐུའི་རིང་ལ། ཆོས་མཛད་ཆོག་པའི་དགོངས་བཟང་ཡོད་ཀྱང་། ཧ་ཅང་ཐུགས་མཉེས་པས་ཕྱག་ཕྱི་མཛད་དགོས་པ་བྱུང་ངོ་། །དེ་ནས་དགུང་ལོ་ཉེར་གཉིས་པ་ལ་ཆོས་མཛད་པར་ཐག་བཅད། ཡུམ་གྱིས་ཀྱང་། སྔར་ལྷུམས་སུ་ཞུགས་པ་དང་བལྟམས་པའི་དུས་རྣམས་སུ་བལྟས་བཟང་པོ་མང་དུ་ཡོད་པ་དང་། བག་ཆགས་གསལ་བའི་རྣམ་འགྱུར་གྱིས་བསྟན་པ་འཛིན་པའི་དགེ་བཤེས་ཆེན་པོ་གཅིག་འོང་སྙམ་པས། ཕ་གཞིས་འཛིན་མཁན་མེད་ཀྱང་ཆོས་རང་འཐད་གསུངས་ཏེ། བཀག་པ་མ་མཛད། ཕྱིས་ནས་ཀྱང་རྗེ་ཉིད། བདག་གི་ཡུམ་དེ་རང་དད་པ་དང་མོས་ཉམས་ཆེ་བ་གཅིག་ཡོད། བདག་གི་ཆོས་ལ་གེགས་ཅུང་ཟད་ཀྱང་མ་བྱས་གསུངས། སྲས་ཕོ་གཅིག་པུ་ཡིན་པས། ཡབ་གཞིས་འཛིན་དགོས་པའི་ནན་ཏུར་མི་མཛད་པར། བསྟན་པ་ལ་དགོངས་པའི་ལྷག་བསམ་དེ་ལྟ་བུ་ལ་དཔགས་ཏེ། མཁའ་འགྲོ་མ་ཞིག་ཡིན་པར་གོར་མ་ཆག་གོ །དེར་སྣ་ཚོགས་ཞེས་པ་ཆུ་ཕོ་རྟ་ལོ་ལ། ཆོས་སྡེ་ཆེན་པོ་དཔལ་འཁོར་སྡེ་ཆེན་དུ། དབྱར་ཟླ་ཐ་ཆུང་གི་ཉྭ་ལ་མཁས་ཤིང་གྲུབ་པའི་སྐྱེས་ཆེན་དམ་པ་ལུང་སྡེ་བཞི་ཐུགས་ལ་བཞུགས་པ་འཇམ་དབྱངས་དཀོན་མཆོག་བཟང་པོའི་ཞལ་སྔ་ནས་མཁན་པོ་དང་། ཆོས་རྗེ་ཀུན་དགའ་དཔལ་བཟང་པས་དགེ་ཚུལ་གྱི་སློབ་དཔོན་མཛད། མཁན་སློབ་དེ་དག་གི་སྤྱན་སྔར་རབ་ཏུ་བྱུང་བ་མཛད་དེ། རིན་ཆེན་ཆོས་སྐྱོང་བཟང་པོར་མཚན་བཏགས། ངུར་སྨྲིག་གི་ན་བཟའ་བསྣམས་ཏེ། ཚིག་སྔ་མ་དགེ་ཚུལ་གྱི་སྡོམ་པ་མནོས་ཤིང་། ཐུགས་ལ་རེ་བ་ཡོངས་སུ་གྲུབ་པས་དགེས་པ་མུ་མེད་པ་བྱུང་སྣང་ངོ་།། ༈ །ཨ་ཨ། སྐྱེས་བུ་དམ་པ་རྣམས་སྐུ་ཕྲ་མོ་ནས། དེ་ཙམ་རང་གི་ངང་ཚུལ་བཟང་དང་། ཆོས་ལ་རྩེ་གཅིག་པའི་འདུན་པས་འཁོར་བ་ལ་ཞེན་ལོག་དེ་ལྟ་བུ་རང་། རྒྱ་གར་གྱི་དགེ་བཤེས་ཚོ་དང་། བོད་ཀྱིའང་སྔོན་གྱི་དགེ་བཤེས་ཚོ་ལ་བྱུང་ཐང་ཨང་། རྣམ་པར་ཐར་པ་འདི་ཁོ་ནས་ཀྱང་སྐྱབས་སུ་མཆི་བ་དེར་གདའོ། །དེ་ལྟར་རབ་ཏུ་བྱུང་ནས་ཀྱང་། ལྟུང་བའི་གནས་ཤིན་ཏུ་ཕྲ་མོས་ཀྱང་མ་གོས་པར་བསླབ་པ་རིན་པོ་ཆེ་སྤྱན་འབྲས་ལྟར་བསྲུངས། ཐ་ན་ཞལ་ཚོམ་ཚུན། སྐྲ་དང་ཁ་སྤུ་མཉམ་དུ་འབྲེག་པར་གསུངས་པ་ཡིན་དགོངས་ནས་བཞག་པས། བལ་པོ་འདྲ་ཟེར་ནས། ཆོས་མཛད་བལ་པོ་ཞེས་བཏགས་སྐད་དོ། །དེ་ནས་གཙང་ཉང་སྟོད་རིག་པའི་འབྱུང་གནས་ལུགས་གཉིས་ཀྱི་འདུན་ས་ཆེན་པོ་དཔལ་འཁོར་སྡེ་ཆེན་གྱི་གྲྭ་སར། ཁང་གསར་གྲྭ་ཚང་གི་སློབ་དཔོན་གཞུང་ལུགས་རབ་འབྱམས་སྨྲ་བའི་སེང་གེ་དམ་པ་སློབ་དཔོན་རིན་པོ་ཆེ་ཏིང་ངེ་འཛིན་འོད་ཟེར་བ་ལ་བཏུགས་ཏེ་ཐོག་མར་རིག་པ་ལ་འཇུག་པའི་སྒོ་བསྡུས་གྲྭ་མཐའ་ཡས་པ་ནས་བརྩམས་ཏེ། བསྟན་པའི་རྩ་བ་འདུལ་བ་དང་། བསྟན་པའི་སྙིང་པོ་ཕ་རོལ་ཏུ་ཕྱིན་པའི་བསྟན་བཅོས་འགྲེལ་ཆུང་དོན་གསལ་ལ་ཐུགས་སྦྱོང་མཛད། ཐུགས་རབ་ཟབ་པ་དང་ཡངས་པ་ཉིད་ཀྱིས་བརྩོན་འགྲུས་པ་མུ་མེད་པས་བརྒྱན་ཏེ། གསན་སྦྱོངས་ཁོ་ན་རྩེ་གཅིག་ཏུ་བསྒྲིལ་བས། གྲྭ་སའི་མིག་ལྟོས་ལ་ཕན་པ་བྱུང་། ལོང་གཏམ་ཅལ་ཅོལ་སོགས་ལོང་གཏམ་དུ་འགྲོ་བ་ཅུང་ཟད་མི་མཛད་པར། ཉིན་མཚན་ཐོག་ཐག་ཏུ། དཔེ་ཆ་འཛིན་ཤར། རིགས་ལུང་། མནོ་བསམ་བཏོང་བ་སོགས་འབད་པ་ཆེས་མཐའ་ཡས་པ་མཛད་པས། གཞན་དག་གིས་ལོ་ཟླར་སྦྱངས་པ་ལས། དམ་པ་འདིས་ཞག་རེ་སྦྱངས་པ་ཡང་ཚིག་དོན་ལ་འདྲེས་པ་བྱུང་སྟེ། དཔང་ལོ་ཆེན་པོས། སྔོན་ཚེ་སྦྱངས་པས་སྐྱེ་བ་འདིར། །གཞུང་རྣམས་རྩེད་མོ་ཞར་ལ་ཤེས། །ཞེས་གསུངས་པ་དེ་རང་མོད་པས། སྔོན་ནས་སྦྱངས་པ་མུ་མེད་པའི་ཚངས་ལ་སྐུ་ཚེ་འདིར་ཚེགས་པོ་མི་ཡོང་བ་ཡིན་ནའང་། དེ་ལྟར་རྗེ་འདིའི་ཐུགས་བསྐྱེད་ཧ་ཅང་ཆེས་གྲགས་པས། ཀུན་གྱི་བློར་མ་ཚུད་པར། སློབ་དཔོན་དང་གྲྭ་པ་ཀུན་ན་རེ། ཆོས་མཛད་བལ་པོ་འདི་འདྲ་ཅི་ཡིན་མི་ཤེས། གསུང་རབ་རྣམས་ཞར་ལ་ཚིག་དོན་མ་ལུས་པ་ཤེས་འགྲོ་བ་ཅིག་གདའ། ཞེས་གླེང་ཞིང་ཧ་ལས་པ་བྱུང་ཞེས། དཔལ་འཁོར་སྡེ་ཆེན་དུ་ཡུན་རིང་དུ་བཞུགས་པ། ཆོས་ཀྱི་རྗེ་རིན་པོ་ཆེ་དཀོན་ཚུལ་བ་སོགས་ལས་དངོས་སུ་ཐོས་སོ། །དེ་དུས་རིག་པའི་སྟོབས་རྒྱས་པས། ཕྱིར་རྒོལ་བའི་སྤོབས་པ་འཕྲོག་ནུས་པ་བྱུང་སྟེ། གྲུབ་མཐའ་མ་དག་པ་འགའ་ལ་དགག་གཞག་ཀྱང་མཛད་དོ། །དེ་ནས་སློབ་དཔོན་ཏིང་ངེ་འཛིན་པ། ཉི་མ་ཞེས་པ་ཆུ་མོ་ལུག་གི་སྟོན་དུས་སྐུ་གཤེགས་པས། གསོལ་བཏབ་དགོངས་རྫོགས་སོགས་ལ་བརྩོན་པ་མཛད་ཅིང་། དེ་ནས་མཁས་པའི་དབང་པོ་ཆེན་པོ་ཆོས་ཀྱི་རྗེ་བསོད་གྲགས་པ་ཡོངས་འཛིན་དུ་བསྟེན་ཏེ། འགྲེལ་པ་དོན་གསལ་རོང་ཊཱིཀ་གི་སྟེང་ནས་ཞིབ་ཏུ་བཤད་པ། མདོ་སྡེ་རྒྱན་ཕྱྭ་པའི་ཊཱི་ཀ་དང་བཅས་པ་རྒྱུད་བླ་འབྱེད་གཉིས་དང་བཅས་པ་བཟད་པ་བློ་རྒྱམ་པའི་ཊཱི་ཀའི་སྟེང་ནས་ཞིབ་ཏུ་བཤད་པ། ཀུན་རིག་ས་ལུགས་ཀྱི་དབང་བཀའ་ཆོས་རྗེ་དོན་གྲགས་པ་ལས་བརྒྱུད་པ། ཕག་དཀར། པརྞ་ཤ་ཝ་རི། རྣམ་འཇོམས་རྣམས་ཀྱི་རྗེས་གནང་། དཔལ་དུས་ཀྱི་འཁོར་ལོའི་རྒྱུད་འགྲེལ་ཤོང་འགྱུར་ལ། བུ་སྟོན་ཐམས་ཅད་མཁྱེན་པའི་མཆན་གྱིས་གསལ་བར་བྱས་པ། ཀུན་རིག་ས་ལུགས་ཀྱི་དབང་བཀའ་ཆོས་རྗེ་དོ། ས་བཅད། ཆོས་འབྱུང་། མདོར་བསྡུས་དང་པོའི་ཊཱི་ཀ་རྣམས་ཀུན་མཁྱེན་བུས་མཛད་པ། མཁན་ཆེན་དྷརྨ་ཤྲཱི་བའི་ཟིན་བྲིས་རྣམས་གསན། དེ་དག་ཀྱང་ཚིག་ཙམ་མ་ཡིན་པར་ཊཱིཀ་གཞུང་བྱིན་ཐུགས་ལ་གསལ་བར་བཟུང་སྟེ། ཚིག་དོན་ཐམས་ཅད་དཔྱིས་ཕྱིན་པར་མཛད་དོ། །གཞན་ཡང་མཚན་བརྗོད་ཇོ་ནང་འགྱུར་གསར། ཀུན་མཁྱེན་ཆེན་པོ་ཇོ་མོ་ནང་པའི་ངེས་དོན་རྒྱ་མཚོ་ས་བཅད་དང་བཅས་པ། བཀའ་བསྡུ་བཞི་པ། ཤམྦྷ་ལའི་བསྟོད་པ་ཆེ་ཆུང་སོགས་མང་དུ་གསན་ཏེ། རྒྱས་པར་གསན་ཡིག་ལས་ཤེས་ཤིང་། དེ་ལྟར་མདོ་སྔགས་ཀྱི་ཆོས་མང་པོ་ཐུགས་སུ་ཆུད་ནས། དགུང་ལོ་ཉེར་ལྔ་པ། ས་སྐྱོང་ཞེས་པ་ཆུ་མོ་བྱའི་དཔྱིད་དུས། ཞྭ་ལུ་རི་ཕུག་ཏུ་ཐམས་ཅད་མཁྱེན་པ་བུ་སྟོན་གྱི་དུས་མཆོད་ཆེན་མོ་ལ་ཕྱོགས་རིས་ནས་ཀྱང་གྲྭ་བསྐོར་བ་སོགས་དགེ་བཤེས་རག་པ་འདུས་པ་རྒྱ་མཚོའི་དབུས་སུ། བྱམས་ཆོས་ལྔ་ལ་གཙོ་བོར་བཤད་པ་མཛད་དེ། སྔོན་མེད་པའི་ལེགས་བཤད་ཕུལ་དུ་ཕྱིན་པས། རྒྱལ་བའི་དགོངས་པ་དཔྱིས་ཕྱིན་པ་འགྲེལ་པའི་ཚིག་དོན་ཕུན་སུམ་ཚོགས་པ་བྱུང་བས། དགེ་བཤེས་ཆེན་པོ་མང་དུ་བཞུགས་པ་རྣམས་ཧ་ལས་པ་ལྟ་བུའི་ཐུགས་དགྱེས་པ་བྱུང་སྟེ། འདི་ལྟ་བུའི་བཤད་པ་ཡ་མཚན་པ་རང་སྔོན་བྱུང་བ་མ་དྲན་ཞེས་གསུང་ཞིང་། ཀུན་གྱི་བསྟོད་བཀུར་བསྔགས་པ་ཆེན་པོ་ཕུལ། དེ་ལྟ་བུའི་ངོ་མཚར་ལ་ལྷ་རྣམས་ཀྱང་ཡིད་རངས་པས། གྲྭ་བསྐོར་མཛད་པའི་ཉི་མ་དང་པོ་ནས་མེ་ཏོག་གི་ཆར་ཆེན་པོ་བབས་པ་སྐྱེ་བོ་ཀུན་གྱིས་མཐོང་བ་སོགས་ངོ་མཚར་གྱི་ཆོ་འཕྲུལ་བགྲངས་ལས་འདས་པ་བྱུང་ཞེས། ཞྭ་ལུ་པའི་གྲྭ་བགྲེས་འགའ་ལས་དངོས་སུ་ཐོས་པའི་རྗེ་ཉིད་ཀྱི་དྲུང་དུ་དེ་ལྟར་བདེན་ལགས་སམ་ཞུས་པས། མེ་ཏོག་བབས་པར་སྣང་ཡང་འུ་ཅག་ལ་བབས་པ་རང་མིན་གསུངས་ཏེ། དེ་འདྲ་མཁས་པ་ཆེན་པོའི་གསུངས་ཁེངས་སྐྱུང་པ་རང་ལགས་མོད། དེ་ལྟར་གྲྭ་བསྐོར་མཛད་པའི་མོད་དེ་ནས། སྔོན་འཕགས་པའི་ཡུལ་དུ་འཁྲུངས་པའི་བག་ཆགས་བསལ་བའི་དབང་གིས་དང་། ཐུགས་དགོངས་ལའང་འབྲས་བུ་ཐམས་ཅད་མཁྱེན་པ་ཐོབ་པ་ལ། རྒྱུ་རིག་པའི་གནས་ལྔ་ཤེས་དགོས་པར་རྒྱལ་བ་མ་ཕམ་པས་ཀྱང་གསུངས་ཤིང་། བཅོམ་ལྡན་འདས་ཀྱི་གསུང་རབ་འདི་རྣམས་ལེགས་པར་སྦྱར་བའི་སྐད་དུ་གསུངས་ལ། བསྡུད་པ་པོ་རྣམས་ཀྱིས་ཀྱང་དེ་ལྟར་བསྡུས་ཤིང་། དགོངས་འགྲེལ་གྱི་བསྟན་བཅོས་མཛད་པ་རྣམས་ལེགས་པར་སྦྱར་བའི་སྐད་ལས་མ་འདས་པར་ངེས་ལ། དེ་ཡང་སྤྱིར་གསུང་རབ་ཐམས་ཅད་ཚིག་དོན་གཉིས་སུ་གནས་པ་ལས། ཐོག་མར་ཚིག་ཤེས་དགོས། དེ་ལའང་དོན་ཤེས་པར་བྱ་དགོས་ན། ཚིག་དེ་ནི་ཏིང་སུབ་ཏི་མཐའ་ཅན་དུ་ངེས་པ་ཉིད་དང་། དེ་དག་གི་རྣམ་འགྱུར། ངོ་བོ་ལས་ཆེད་དུ་བྱ་བ་སོགས་དང་། གཞན་དང་། དུས་གསུམ་སོགས་སྒྲ་རིག་པ་ལས་ཤེས་དགོས་པའི་ཕྱིར་དང་། ལོ་ཙཱ་བ་ཁ་ཅིག་གིས་འགྱུར་བ་དང་། ལ་ལ་ཡི་གེ་པས་བྲིས་ནོར་དུ་ཡོད་པ་རྣམས་ཀྱང་། རྒྱ་དཔེ་ལ་གཏུགས་ཏེ་དག་པར་མ་བྱས་ན་གཞན་གྱིས་ཤེས་མི་ནུས་པ་དང་། གསང་སྔགས་ལའང་སྔགས་མ་དག་པར་བཟླས་པས་དོན་ཕྱིན་ཅི་ལོག་ཏུ་འགྱུར་བ་སོགས་འཁྲུལ་པ་འཁྲུལ་གཞིས་དང་བཅས་པ་ཐམས་ཅད་སྒྲ་ཤེས་ན་ཤེས་ནུས་པས། དེ་ཡང་། རྗེ་ས་སྐྱ་པཎྜི་ཏ་ཆེན་པོས། མཁས་པ་ཟེར་བ་མང་ན་ཡང་། །སྡེ་སྣོད་ལྷུམས་སུ་ཞུགས་མ་ཞུགས། །སྒྲ་ཚད་འཕྲང་ལ་ཤར་ན་གསལ། །ཞེས་གསུངས་པ་ལྟར་ཡིན་པས། སྒྲ་རིག་འདི་ཤིན་ཏུ་གཅེས་པར་དགོངས་ནས། ཐོག་མར་རྟོགས་སླ་བ་རྒྱལ་པོ་ལུགས་ཀྱི་བསྟན་བཅོས་ཞེས་བྱ་བ་སློབ་དཔོན་དབང་ཕྱུག་གོ་ཆས་མཛད་པར་གྲགས་པ་ཀ་ལཱ་པ་གསན་པར་བཞེད་པ་ལ། དེ་དུས་ཞྭ་ལུ་ན་སྐད་གཉིས་སྨྲ་བ་གནས་བརྟན་ལེགས་རྒྱལ་བ་བཞུགས་པས་ཁོང་པ་སྒྲ་ལ་མཁས་པར་བདོག་པས། ཁོང་གི་སར་ཕེབས་ཏེ། ཁོ་བོ་སྒྲ་ཤེས་པ་ཞིག་བྱེད་འདོད་པ། ཐོས་སོ་བ་ཙམ་མིན་པའི་དཔྱིས་ཕྱིན་པ་གཅིག་བསླབ་པར་ཞུས་པས། དྲུང་ནས་གཞན་དང་མི་འདྲ། རྗེས་སུ་ཡི་རང་མཁས་པ་ཟེར་བ་དེ་མཛད་ན་སྒྲ་ཤེས་དགོས་པ་བདོག་ལ། ད་ནི་དྲུང་ནས་རང་དང་པོར་ཀ་ལཱ་པའི་གཞུང་། བྱིངས་མདོ། ཨུཎ་སོགས་རྣམས་ཁྱིས་བདས་ཀྱང་ཐོན་པ། ཞལ་བའི་ཁར་སྲན་མ་བཀྲམས་པ་ལྟ་བུ་གང་འདོད་ནས་བླངས་ཆོག་པ་ཅིག་མཛད་པ་ཞུ། དེ་ནས་འམ་བུས། ཨ་རུ་ར་ལག་མཐིལ་དུ་བཞག་པ་ལྟར། སྒྲ་རིག་པ་ཕྱག་ཏུ་གསལ་སིང་འབུལ་བ་ལགས་གསུང་བས། དེ་ཁ་བཞིན། མདོ་གསུམ་པོ་ཐུགས་ལ་བྱང་བར་བཟུང་སྟེ། སྣར་ཐང་ལོ་ཙཱ་བའི་རྣམ་བཤད་ལས་གསན་ཏེ། ས་རིས་སྐྱར་ཅག་སོགས་ལ་བརྩོན་པ་ཆེན་པོ་མཛད་པས་ཟླ་བ་གཉིས་ན་ཤིན་ཏུ་བྱང་བ་དང་བཅས་ཏེ་རྫོགས་པ་མཁྱེན། དེའི་ཞར་ལ་སྡེབ་སྦྱོར་ཀྱང་ཤཱནྟི་པ་ཉིད་ཀྱི་གཞུང་རྩ་འགྲེལ་ལས་རྫོགས་པར་མཁྱེན་ཏེ། དཔལ་དུས་ཀྱི་འཁོར་ལོའི་བརྒྱུད་པ་ལ། ལེགས་སྦྱར་གྱི་སྐད་དུ། དབང་པོ་རྡོ་རྗེ་ཞེས་བྱ་བའི་སྡེབ་སྦྱོར་གྱིས་བཅིངས་པའི་སྙན་ངག་བསྟོད་པའང་མཛད་ཅིང་། སློབ་དཔོན་དཎྜའི་སྙན་ངག་མེ་ལོང་ཀྱང་། དཔང་ལོ་ཆེན་པོའི་འགྲེལ་པའི་སྟེང་ནས་ཞིབ་བཤད་དུ་གསན་ཏེ། སྙན་ངག་རྩོམ་པ་ལ་སྐལ་བ་ཆེན་པོ་མཉེས་པར་གྱུར་ཏོ། །དེ་ལྟར་ན། ཟླ་བ་གཉིས་ཀྱི་རིང་ལ་ཀ་ལཱ་པ་དང་། སྡེབ་སྦྱོར་དང་། ཚིག་རྒྱན་གྱི་བསྟན་བཅོས་རྣམས་མཐར་ཐུག་པ་མཁྱེན། དེ་ལ་ཀ་ལཱ་པ་ནི། ཨུཎ་སོགས། ཉེར་བསྒྱུར་དང་བཅས་པའི་ཟུར་བཀོལ་རྣམས་ཀྱང་མཐའ་དཔྱད་དང་བཅས་པ་ཐུགས་ལ་ལོངས་ཏེ། མཁས་པའི་ཕུལ་དུ་ཕྱིན་པ་མཁྱེན་པས། སློབ་དཔོན་རིན་པོ་ཆེ་སྐད་གཉིས་སྨྲ་བའི་དབང་པོ་ལེགས་རྒྱལ་བ་ཉིད་ཐུགས་དགེས་ཏེ། དྲུང་ནས་སྔོན་སྦྱངས་པ་མཐར་ཕྱིན་པ་ཞིག་ཡིན་པར་གདའ་ཡང་སློབ་པའི་ཚུལ་བསྟན་དེ་མཆི་གསུངས་ནས་བྱ་དགའ་དང་ཡི་རངས་ཆེན་པོ་མཛད་དོ། །གཞན་དག་གིས་འཚམས་སྦྱོར་ལྔ་པའང་ཟླ་ཆོས་ཡིན་ན། བདག་ཉིད་ཆེན་པོ་འདིས་ནི་ཟླ་བ་གཉིས་ན། ཀཱ་ལ་པ་ཆ་ལག་དང་བཅས་པ་སྙན་ངག་སྡེབ་སྦྱོར་རྣམས་རིལ་གྱིས་རྫོགས་པར་མཁྱེན་པ་ལགས་སོ། །དེ་ལྟ་བུའི་མཁྱེན་པའི་སྙན་གྲགས་ཀྱང་། ཕྱོགས་སུ་ཁོང་དུ་ཁྱབ་པ་ལས། ལོ་དེའི་དབྱར་སྨད་བསམ་གླིང་དུ་བཞུགས་ཚེ་ཕྱོགས་ཕྱོགས་ནས། སྒྲ་དོན་གཉེར་གྱི་གྲྭ་པ་ཡང་འདུས་པ་ལས། བཤད་ཉན་ཀྱང་མཐར་ཕྱིན་པ་མཛད་དོ། །དེ་ཡང་སྔོན་གངས་ཅན་གྱི་ལྗོངས་འདིར་ཀ་ལཱ་པ་འཆད་པ་རྣམས། གྲུབ་པ་ཡི་གེ་ཞེས་པ་ནས། བྱིངས་སྒྲུབ་དང་བཅས་པ་འཆད་པས། ཚེགས་ཤིན་ཏུ་ཆེ་ཞིང་། གཞུང་གི་འབྲུ་གཉེར་བའང་ཞིབ་ཏུ་དཀའ་བ་ཡོད་སྐད། ཕྱིས་པཎྜི་ཏ་ཤྲཱི་མ་ཎི་ཀ་ལ་རྗེ་བཙུན་འཇམ་དཔལ་གྱིས་ཞལ་དངོས་སུ་བསྟན་ནས་མན་ངག་གི་བཤད་པ་རྟོགས་སླ་བ་གཞུང་གི་དོན་རྣམས་བློ་ཡུལ་དུ་འཆར་བདེ་བ་འདི་བསྟན། པཎྜི་ཏ་དེས། བོ་དོང་ལོ་ཙཱ་བ་རྡོ་རྗེ་རྒྱལ་མཚན་ལ་གསུངས། ཁོང་གི་སྣར་ཐང་ལོ་ཙཱ་བ་སཾ་གྷ་ཤྲཱི་ལ་གསུངས། དེས་གནས་བརྟན་ལེགས་རྒྱལ་བ་ལ། དེ་ལ་རྗེ་འདིས་གསན་པས་ན། སྔོན་མེད་པའི་མན་ངག་གི་བཤད་པ། ཚེགས་ཆུང་ངུས་ཤེས་པར་འགྱུར་བ་ནི། དིང་སང་། རྗེ་འདི་ཉིད་ཀྱི་གསུང་ལས་མཆེད་པ་ལས། གཞན་མེད་པར་གདའ་འོ། །དེ་ལྟར་ན། ཕུལ་དུ་བྱུང་བའི་ལེགས་བཤད་ཀྱི་སྲོལ་སྟོད་པའི་ཤིང་རྟ་ཆེན་པོ་ཡང་། རྗེས་འདི་ཉིད་ཁོ་ནའོ། །དེ་ནས་སྔར་རབ་ཏུ་བྱུང་བའི་མཁན་པོ་ཆོས་ཀྱི་རྗེ་འཇམ་དབྱངས་དཀོན་མཆོག་བཟང་པོའི་ཞལ་སྔ་ནས་རྩེ་ཆེན་ཆོས་སྡེ་ན་སྦྱོར་བ་ཡན་ལག་དྲུག་པའི་ཁྲིད་གསུངས་པ་གསན་ཏེ། ཐུགས་དགོངས་ལ། དཔལ་དུས་ཀྱི་འཁོར་ལོའི་རྩ་བའི་རྒྱུད་དང་། དཔལ་གསང་བ་འདུས་པའི་རྒྱུད་ཕྱི་མ་ལ་སོགས་པ་ནས། སོ་སོར་བསྡུད་དང་བསམ་གཏན་དང་། །ཞེས་སོགས་གསུངས་པའི་སྦྱོར་བ་ཡན་ལག་དྲུག་པ། ཐེག་པ་ཐམས་ཅད་ཀྱི་བླ་ན་མེད་པའི་ཚུལ། བསྟན་པ་རབ་འབྱམས་རྒྱ་མཚོ་ལྟ་བུའི་སྙིང་པོ། དུས་གསུམ་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་མཆོག རྣལ་འབྱོར་པ་བསྐལ་པ་བཟང་པོ་ཅན་རྣམས་ཀྱིས་སྐྱེ་བ་འདི་ལ་རྫོགས་པའི་སངས་རྒྱས་ཉིད་ཀྱི་འབྲས་བུ་ཐོབ་པའི་ཉེ་ལམ། ཡིད་ཆེས་པ་གསུམ་ལྡན་གྱི་ཕྱག་རྒྱ་ཆེན་པོ་ཟབ་ལམ་རྡོ་རྗེའི་རྣལ་འབྱོར། རྒྱུད་སྡེ་ཐམས་ཅད་ཀྱི་རྫོགས་པའི་རིམ་པ། རྣམ་ཀུན་མཆོག་ལྡན་གྱི་སྟོང་ཉིད་ཕྱག་རྒྱ་ཆེན་པོ་འདི་ཉིད་ཅིས་ཀྱང་ཉན་དགོས། དེ་ཡང་དུས་གསུམ་སངས་རྒྱས་ཐམས་ཅད་ཀྱི་རྣམ་འཕྲུལ། རྩོད་དུས་ཀྱི་རྒྱལ་བ་གཉིས་པ་ཀུན་མཁྱེན་ཆེན་པོ་དཔལ་ཇོ་མོ་ནང་པའི་ཞལ་སྔ་ནས་ཐུགས་ཉམས་སུ་བཞེད་དོན་ཕྱིན་ཅི་མ་ལོག་པར་སྟོན་པའི་བཤད་སྲོལ། བྱིན་རླབས་ཀྱི་དྲོད་མ་ཡལ། བརྒྱུད་པ་ཟམ་མ་ཆད་པའི་བཀའ་བབས་ཆེན་པོ་མངའ་བ། རྗེ་བཙུན་ཆེན་པོ་འཇམ་དབྱངས་དཀོན་མཆོག་བཟང་པོའི་ཞལ་སྔ་ནས་ཏེ། སྤྲུལ་པའི་སྐུ་འཇམ་པའི་དབྱངས་དང་མི་གཉིས་པའི་མཁས་པ་ཆེན་པོ་རྟོགས་པ་མཆོག་བརྙེས་པ་ཡིན་པས། ཅི་ནས་ཀྱང་མཉན་ཏེ་ཉམས་སུ་བླངས་དགོངས་ནས། བསམ་གླིང་ནས་རྩེ་ཆེན་དུ་ཐེགས། ཉམས་ཁྲིད་དུ་རྒྱས་པར་ནི་གསན། སྔོན་འགྲོ་ནས་བརྩམས་ཏེ་བསྒྲུབ་པ་ལ་རྩེ་གཅིག་ཏུ་ཞུགས། བྱེད་བཅིངས་ཀྱང་དམ་པ་མཛད། ཁྲིད་ཡིག་ཐོག་མཐའ་བར་དགེ ངོ་སྤྲོད་གསང་དོན་རབ་གསལ་དུས་ཀྱི་འཁོར་ལོའི་མཆོག་དབང་གོང་མ། རྗེ་ཉིད་ཀྱིས་མཛད་པའི་གསང་དོན་གསལ་བྱེད་དང་བཅས་ལ་སོགས་པ་ནས་གསན་ཏེ། སྐུ་ཉམས་སུ་ལྟར་བ་དེ་ལྟར། ཐུགས་ལ་རྟོག་པའང་ཇི་ལྟར་བཤད་པ་བཞིན་འཁྲུངས་པ་ལས་གཞན་ལྟ་ག་ལ་ཞིག་གོ །གཞན་ཡང་། བཀའ་ལུང་སྔ་ཕྱིར་འདི་དག་གསན་ཏེ། དགེ་སློང་ཕའི་སོ་སོར་ཐར་པའི་རྒྱུད་ལྔ། དབུས་མཐའ་རྣམ་འབྱེད་རྣམས་ཀྱི་བཤད་པ། དུས་འཁོར་ཆོས་འབྱུང་ཆོས་རྗེ་ཕྱོགས་ལས་པས་མཛད་པ་རྒྱུད་འབུམ་པུ་ཏི་བཞི་གསན་པའི་དུམ་བུ་དང་པོ་ནས་མཚན་ཡང་དག་པར་བརྗོད་པ་ཕན་ཡོན་དང་བཅས་པ། རྩ་རྒྱུད་ཀྱི་དུམ་བུ་དབང་མདོར་བསྟན། དུས་འཁོར་བསྡུས་རྒྱུད་ལེའུ་ལྔ་པ། རྒྱུད་ཕྱི་མ་ཀུན་སྤངས་ཆོས་གྲགས་དཔལ་བཟང་གིས་བསྒྱུར་བ། རིགས་དྲུག་མཉམ་པར་སྟོན་པ་སངས་རྒྱས་མཉམ་སྦྱོར་རྒྱུད་ཕྱི་མ་དང་བཅས་པ། བདེ་མཆོག་རྩ་རྒྱུད། མངོན་བརྗོད་བླ་མ། དུམ་བུ་གཉིས་པ་ན། དཔལ་རྡོ་རྗེ་མཁའ་འགྲོ། བདེ་མཆོག་སྡོམ་བྱུང་། མཁའ་འགྲོ་རྒྱ་མཚོ། ཧེ་རུ་ཀ་མངོན་བྱུང་། རྣལ་འབྱོར་མ་ཀུན་སྤྱོད། རྣལ་འབྱོར་མ་བཞི་ཁ་སྦྱོར་གྱི་རྒྱུད། ཕག་མོ་མངོན་བྱུང་། ཕག་མོ་སྒྲུབ་ཐབས། དུམ་བུ་གསུམ་པ་ན། དཔལ་སམྦུ་ཊ། གསང་བ་རྡོ་རྗེ། གསང་བ་ཀུན་སྤྱོད། གསང་བ་བསམ་གྱིས་མི་ཁྱབ་པ། ནམ་མཁའ་དང་མཉམ་པ། ནམ་མཁའ་སྐུ་གསུང་ཐུགས་ཀྱི་རྒྱུད། རིན་ཆེན་ཕྲེང་བ། དམ་ཚིག་ཆེན་པོ། སྟོབས་པོ་ཆེ། ཡེ་ཤེས་གསང་བ། ཡེ་ཤེས་ཕྲེང་བ། ཡེ་ཤེས་འབར་བ། ཟླ་བའི་ཕྲེང་བ། རིན་ཆེན་འབར་བ། ཉི་མའི་འཁོར་ལོ། ཡེ་ཤེས་རྒྱལ་པོ། རྡོ་རྗེ་མཁའ་འགྲོ་གསང་བ། གསང་བ་མེ་འབར། གསང་བ་བདུད་རྩི། དུར་ཁྲོད་རྒྱན། རྡོ་རྗེ་རྒྱལ་པོ། ཡེ་ཤེས་གསང་བ། ཆགས་པའི་རྒྱལ་པོ། མཁའ་འགྲོ་མའི་སྡོམ་པ། མཁའ་འགྲོ་མ་གསང་བ་འབར་བ། རྡོ་རྗེ་འཇིགས་བྱེད། རྣམ་པར་འཇོམས་པ། རྡོ་རྗེ་གྲུབ་པ་དྲྭ་བ་སྡོམ་པ། སྟོབས་ཆེན་ཡེ་ཤེས་རྒྱལ་པོ། དུར་རྒྱན་རྨད་དུ་བྱུང་བ། བདེ་མཆོག་ནམ་མཁའ་དྭངས་པའི་རྒྱུད། མགོན་པོ་དངོས་གྲུབ་འབྱུང་བ། བརྟག་པ་གཉིས། རྡོ་རྗེ་གུར། ཕྱག་ཆེན་ཐིག་ལེ། ཡེ་ཤེས་སྙིང་པོ། རྣལ་འབྱོར་མའི་རྒྱུད་ཡེ་ཤེས་ཐིག་ལེ། དེ་ཁོ་ན་ཉིད་སྒྲོན་མ། སངས་རྒྱས་ཐོད་པ། སྒྱུ་མ་ཆེན་མོ། རྙོག་པ་མེད་པའི་རྒྱུད། བཛྲ་ཨ་ར་ལི། རི་ཥི་ཨ་ར་ལི། དུམ་བུ་བཞི་པ་ན། རྡོ་རྗེའི་གདན་བཞིའམ་རྒྱུད་གཉིས། གདན་བཞིའི་བཤད་རྒྱུད་སྔགས་ཀྱི་ཆ། རྣལ་འབྱོར་མ་ཐམས་ཅད་གསང་བའི་རྒྱུད་ཀྱི་རྒྱལ་པོ། གཏུམ་པོ་ཁྲོ་བོ་ཆེན་པོའི་རྒྱུད་རྣམས་ཀྱི་ལུང་སོགས་རྒྱ་ཆེར་གསན་ཏེ། རྒྱས་པ་ནི་གསན་ཡིག་ལས་ཤེས་པར་བྱའོ། །གསུང་ཆོས་དེ་དག་གསན་རིང་། རྩེ་ཆེན་ནས། ཞྭ་ལུ་སྐུ་ཞང་གི་སྲས་མོ་བདག་མོ་བདེ་བཟང་པས་གསོལ་ཆས་ཞབས་ཐོག་ཐོན་པར་མཛད། དེ་ནས་སྐྱིས་མཁར་དགོན་པ་རྫོང་དུ་ཕེབས་ཏེ། མཁྱེན་རབ་དབང་ཕྱུག་གྲགས་པ་བཟང་པོའི་བུ་ཆེན་ཆོས་ཀྱི་རྗེ་ཆོས་རིན་དཔལ་བ་ལ། ཆོས་མངོན་པ་ཀུན་ལས་བཏུས་དང་། འདུལ་བ་མདོ་རྩ་ཊཱི་ཀ་དང་བཅས་པ་སྔ་ཆོས་དགོངས་ཆོས་མཛད། ཕལ་ཆེ་བ་གསན་གྲུབ། དེ་ནས་རེ་ཤིག་དཔལ་འཁོར་སྡེ་ཆེན་དུ་ཕེབས་ཏེ། ཆོས་རྗེ་རིན་པོ་ཆེ་བསོད་གྲགས་པ་ཡོངས་འཛིན་དུ་བསྟན་བཞིན་པ་ལས། གསུང་རབ་ལ་གཟིགས་རྟོགས་སོགས་གསན་བསམ་གྱི་འཁོར་ལོ་རྒྱུན་མ་ཆད་པ་མཛད་ཅིང་། དེ་དུས། ངོར་ཨེ་ཝཾ་ཆོས་ལྡན་དུ་ཐོགས་ཤིག་ཕེབས། མཁས་ཤིང་གྲུབ་པའི་སྐྱེས་ཆེན་དམ་པ་ཆོས་རྗེ་ཀུན་དགའ་དབང་ཕྱུག་པ་ལ། ལམ་འབྲས་གསན་པར་བཞེད་དེ། དེ་ཡང་རྒྱུད་སྡེ་མཐའ་དག་གི་ཉིང་ཁུ། རྣལ་འབྱོར་དབང་ཕྱུག་བི་རུ་པའི་ཁྱད་ཆོས། གྲུབ་ཆེན་ག་ཡ་དྷ་རའི་གསེར་ཆོས། ལམ་འབྲས་བུ་དང་བཅས་པ། འབྲས་བུ་ལམ་དང་བཅས་པ། སྐྱོན་ཡོན་ཏན་དུ་བླང་བ། བར་ཆད་དངོས་གྲུབ་ཏུ་བླང་བ་སོགས་ཟབ་གནད་སྟོན་པ་རྣལ་འབྱོར་བླ་ན་མེད་པའི་རྒྱུད་སྡེ་རྒྱ་མཚོ་ལས་འབྱུང་བའི་དབང་བཞིའི་ཉམས་ལེན་ཐུན་མོང་མ་ཡིན་པ། དབང་པོ་རྣོ་བརྟུལ་བར་མ་གསུམ་ལ་ཐབས་ཁྱད་པར་དུ་འཕགས་པ། ཚེ་འདི་ཉིད་དམ། སྐྱེ་བ་བདུན་ནམ། ཐ་ན་སྐྱེ་བ་བཅུ་དྲུག་ན་བཅུ་གསུམ་རྡོ་རྗེ་འཛིན་པའི་ས་རྡོ་རྗེ་འཛིན་པ་མ་ནིང་གི་གོ་འཕང་མངོན་དུ་བྱེད་པའི་ཐབས་སྟོན་པའི་གསུང་ངག་རིན་པོ་ཆེ་གསན་པ་ལ་ཐུགས་མདུན་དྲག་པར་བྱུང་བས། རྗེ་ཉིད་ལ་གསོལ་བ་འདེབས་པ་མཛད་པས་ཐུགས་དགེས་པ་དང་བཅས་པས་ཀྱེ་རྡོར་རྒྱུ་དབང་། ལམ་དབང་། བདག་མེད་མའི་དབང་། ལམ་འབྲས་བུ་དང་བཅས་པའི་ཁྲིད་རྫོགས་པར་གསན་ཞིང་། གཞན་ཡང་སྔ་ཕྱིར་གསན་པ་ནི་རྣམ་འཇོམས་བིར་ལུགས་ཀྱི་དབང་། ནཱ་རོ་མཁའ་སྤྱོད་ཀྱི་རྗེས་གནང་། གུར་ལྷ་བཅུ་གཉིས་མའི་རྗེས་གནང་། འགྲེལ་པ་དག་ལྡན། མངོན་རྟོགས་ལྗོན་ཤིང་། རྒྱུད་སྡེ་སྤྱི་རྣམ། བླ་མ་ལྔ་བཅུ་པ། རྩ་ལྟུང་འཁྲུལ་སྤོང་། ཀྱེ་རྡོར་མངོན་དཀྱིལ་མུས་ཆེན་དཀོན་མཆོག་རྒྱལ་མཚན་གྱིས་མཛད་པ། གཏོར་ཆོག་ལས་བཞིའི་སྦྱིན་སྲེག རབ་གནས་བཟང་དྲུག་རྣམས་ཀྱི་བཤད་པ་ལ་སོགས་པ་གསན་ནོ། །ངོར་དུ་བཞུགས་རིང་དེ་ལའང་། སྒྲ་དོན་གཉེར་བ་ཁ་ཅིག་འདུས་པ་ལ། ཀ་ལཱ་པའི་འཆད་ཉན་ཀྱང་ལེགས་པར་མཛད་དོ། །དེ་ནས་སླར་དཔལ་འཁོར་སྡེ་ཆེན་དུ་ཕེབས་ཚེ། མཁར་ཁ་ན། ཆོས་རྗེ་སྐད་གཉིས་སྨྲ་བ་མཁས་པ་ཆེན་པོ་ཤེས་རབ་རིན་ཆེན་པའི་ཞལ་སྔ་ནས་དང་མཇལ་ཏེ། ཆོས་འཁོར་སྒང་དུ་ཞབས་འབྲིང་ཀྱང་མཛད། དཔལ་དུས་ཀྱི་འཁོར་ལོའི་དབང་བདུན་གོང་མ་དང་བཅས་པ་རྒྱུད་འགྲེལ་གྱི་བཤད་ལུང་། ཉིད་ཀྱིས་མཛད་པའི་རྒྱུད་འགྲེལ་གྱི་ས་བཅད། འགྲེལ་ཆེན་གྱི་སྤྱི་དོན། བདེ་མཆོག་བསྟོད་འགྲེལ། རྡོ་རྗེ་སྙིང་འགྲེལ་ལ་སོགས་པ་གསན་ནོ། །དེ་ནས་དཔལ་འཁོར་བདེ་ཆེན་དུ་དགུང་ལོ་ཉེར་དྲུག་པ་མི་བཟད་པ་ཞེས་བྱ་བ་མེ་མོ་ཁྱིའི་ལོའི་ཡོངས་སུ་གྲགས་པའི་སྟོན་ཟླ་རྭ་བ་གྲོ་ཞུན་གྱི་ཟླ་བའམ་མཁས་པ་དག་ཁྲུམས་ཀྱི་ཟླ་བར་བཞེད་པའི་ཕྱེད་འཛིན་གྱི་ཕྱོགས་དང་པོའི་གྲལ་ཚེས་ལྔ་པ་ཧོར་གྱི་ཟླ་བ་དྲུག་པའི་ཚེས་ཉི་ཤུ་ལ་ཉིན་འཛིན་གྱི་ཆ་བཅུ་གཉིས་ཡོད་པའི་ཉིན་མོའི་ཆ། ཕྱི་དྲོའི་དུས་གྲིབ་མ་སྐྱེས་བུ་གཅིག་པ་དང་། རྐང་པ་གཅིག་ཡོད་པའི་དུས་ལ་བབ་པའི་ཚེ། ཡུལ་ཁ་བ་ཅན་གྱི་ལྗོངས། གཙང་གི་ས་ཉང་སྟོད་ཀྱི་སའི་ཐིག་ལེ་དཔལ་འཁོར་ལོ་སྡེ་ཆེན་ཞེས་པའི་གཙུག་ལག་ཁང་དུ། མཁན་པོ་རྒྱུད་སྡེ་རབ་འབྱམས་ཀྱི་མངའ་བདག་ཆོས་ཀྱི་རྗེ་དོན་གྲུབ་གྲགས་པ་དཔལ་བཟང་པོའི་ཞལ་སྔ་ནས་དང་། ལས་ཀྱི་སློབ་དཔོན་གནས་བརྟན་ཆེན་པོ་སྡེ་སྣོད་བཞི་པ་བཀའ་བཅུ་འཛིན་པ་བསོད་ནམས་གྲགས་པའི་ཞབས་དང་། གསང་སྟེ་སྟོན་པ་སློབ་དཔོན་ལུང་རིག་སྨྲ་བའི་དབང་པོ་བླ་མ་མཁར་ཆེན་བྲག་པ་བསོད་ནམས་བློ་གྲོས་དང་། དད་པའི་དགེ་འདུན་ཀུན་དགའ་བློ་གྲོས་པ་སོགས་ཀྱིས་ལས་ཀྱི་ཁ་བསྐངས་ཏེ། མཐའ་འཁོབ་ཏུ་བཅུའི་ཚོགས་གྲངས་ཚང་བའི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་མནོས་ཏེ། བསླབ་ཁྲིམས་ཉིས་བརྒྱ་ལྔ་བཅུ་རྩ་གསུམ་མཐའ་དག་ལ་ཉེས་ལྟུང་གི་དྲི་མས་མ་གོས་པའི་སྡོམ་བརྩོན་ཆེན་པོར་བཞུགས་པ་ཡིན་ནོ། །གཞན་ཡང་སའི་ཡོངས་སྦྱོང་ནས་བཤད་པ་ལྟར། མང་དུ་གསན་པས་ངོམ་པ་མེད་པའི་རྗེ་བཙུན་དམ་པའི་ཞལ་སྔ་ནས་འདི་ཉིད། སླར་ཡང་ཆོས་འཁོར་སྒང་དུ་ཐེགས་ཏེ། འུ་ཡུག་གླིང་དཀར། རྫོང་དཀར་སོགས་སུ་ཆོས་བར་ལ་ཐེགས་པའི་རིང་ཕྱག་ཕྱི་མཛད་དེ། བི་ཀྲ་མ་ཤཱི་ལའི་པཎྜི་ཏ་ཆེན་པོ་ཨ་བྷ་ཡ་ཀ་རས་ཕྱོགས་གཅིག་ཏུ་བསྒྲིགས་པའི་རྡོ་རྗེ་ཕྲེང་བའི་དཀྱིལ་འཁོར་གྱི་དབང་བཀའ། ཀུན་མཁྱེན་བུ་སྟོན་ཞབས་ལས་བརྒྱུད་པ་དང་། དཀྱིལ་མཆོག་རྡོ་རྗེ་ཕྲེང་བ། མངོན་རྟོགས་རྣལ་འབྱོར་རྫོགས་ཕྲེང་། སྦྱིན་སྲེག་འོད་ཀྱི་སྙེ་མ་སྟེ་ཕྲེང་བ་སྐོར་གསུམ་དུ་གྲགས་པའི་ལུང་། གསང་བ་འདུས་པ་ཡེ་ཤེས་ཞབས་ལུགས་ཀྱི་དབང་། སྒྲོལ་མ་བླ་མེད་ལྷ་བཅུ་བདུན་གྱི་དབང་། ཕྱག་འཚལ་ཉི་ཤུ་རྩ་གཅིག་པའི་ལུང་། བྱ་བའི་རྒྱུད་ཆེན་བཞིར་གྲགས་པ་དང་། སོ་སོའི་རྒྱུད་གཉིས་ཡོད་པའི་སོ་སོའི་རྒྱུད་ལ། དེ་པའི་རིགས། པདྨའི་རིགས། རྡོ་རྗེའི་རིགས། ནོར་ཅན་གྱི་རིགས། ལྔ་རྩེན་གྱི་རིགས། འཇིག་རྟེན་པའི་རིགས་དང་དྲུག་ཡོད་པའི། དེ་པའི་རིགས་ལ། རིགས་ཀྱི་གཙོ་བོ། རིགས་ཀྱི་བདག་པོ། རིགས་ཀྱི་གཙུག་ཏོར། རིགས་ཀྱི་ཁྲོ་བོ་ཁྲོ་མོ། རིགས་ཀྱི་ཕོ་ཉ་མོ། དེ་པའི་རིགས་སུ་བསྡུ་བའི་བྱང་སེམས། གནས་གཙང་གི་ལྷ་ལ་སོགས་པའི་རྒྱུད་རྣམས་སུ་ཡོད་པའི་རིགས་ཀྱི་ཡུམ་སྟོང་ཆེན་རབ་འཇོམས། རྨ་བྱ་ཆེན་མོ། སོ་སོ་འབྲང་མ། བསིལ་བ་ཚལ། གསང་སྔགས་རྗེས་འཛིན་ཏེ། གཟུངས་གྲྭ་ལྔར་གྲགས་པའི་དབང་། བྱ་རྒྱུད་ཀྱི་གཙུག་ཏོར་གྱི་རིགས། གཙུག་ཏོར་རྣམ་རྒྱལ་གྱི་རྗེས་གནང་། འདུལ་བ་མདོ་རྩ་དང་། སོ་སོ་ཐར་པའི་མདོའི་བཤད་པ། ཤེར་ཕྱིན་གྱི་མདོའི་སྡུས་དོན་དངོས་བརྒྱད་དོན་བདུན་ཅུར་བསྡུས་ནས་སྟོན་པ་མངོན་པར་རྟོགས་པའི་རྒྱན་འགྲེལ་པ་དོན་གསལ་དང་བཅས་པའི་བཤད་བཀའ། འཕགས་པ་ཐོགས་མེད་ཀྱི་དགའ་ལྡན་དུ་རྫུ་འཕྲུལ་གཞན་བརྟེན་ལས་བྱོན་ཏེ། བྱམས་པའི་གསུང་ལ་ཟིན་བྲིས་མཛད་པར་གྲགས་པའི་ས་སྡེ་ལྔ་དང་། སྡོམ་གཉིས་ཀྱི་ནང་ནས་ཐེག་པ་ཐུན་མོང་བའི་སྡོམ་ཐེག་པ་རྣམ་ངེས་དང་། ཐོབ་པ་རྣམ་ངེས་དང་། ཆོས་རྣམ་ངེས་དང་། འབེལ་གཏམ་རྣམ་ངེས་བཞི་སྟོན་པ། མངོན་པ་ཀུན་ལས་བཏུས་ཀྱི་བཤད་པ་ཞིབ་མོ། གཞན་ཡང་། འཇམ་བསྡུད་བཟང་གསུམ། བྱ་རྒྱུད་བདག་པོའི་རིགས་དཔའ་བོ་གཅིག་གྲུབ་ཀྱི་རྒྱུད། འདུལ་བ་སུམ་བརྒྱ་པ་འགྲེལ་པ་འོད་ལྡན་དང་བཅས་ཏེ་ཞིབ་བཤད། སྒྲོལ་མའི་བསྟོད་པ་རྣམ་དག་གཙུག་ནོར། རྗེ་ཉིད་ཀྱིས་མཛད་པའི་བསྟན་པ་སྤྱི་བསྟོད། ཉིད་ཀྱི་བསྟོད་པ། བསོད་ནམས་སྐྱེས་ལ་གདམས་པ། ལམ་རིམ་སྨོན་ལམ་འདུལ་བའི་བསླབ་བྱ་རྣམས་ཀྱི་བཤད་པ། ཤེར་ཕྱིན་རྡོ་རྗེ་གཅོད་པ། དཔང་ལོ་ཆེན་པོས་སྒྲིགས་པའི་གཟུངས་འབུམ། འདུལ་བ་ལུང་རྣམ་འབྱེད་ཀྱི་ཁ་དོག་བསྒྱུར་བའི་ལྟུང་བྱེད་ལས་མ་རྣམས་ཀྱི་ཕམ་པ་དང་པོ་ཡིན། ཕྲན་ཚེགས་བམ་པོ་ལྔ་བཅུ་རྩ་དགུ་པ་ལ་མཇུག་ནས་བམ་པོ་བདུན་མ་གཏོགས་ཚང་བའི་ལུང་། མངོན་པ་མཛོད་ཀྱི་མཚན་ལས་མིང་ནི་འཕོ་བའི་ཕྱིར། ཞེས་པ་ནས་གང་ཟག་བསྟན་པ་ཡན། སྤྱོད་འཇུག་གི་བཟོད་ལེ་བརྩོན་འགྲུས་ལེའུ་རྣམས་ཀྱི་བཤད་པ། རྗེ་ཉིད་ཀྱིས་མཛད་པའི་ཊཱི་ཀའི་སྟེང་ནས་གསན། ཡང་རྗེ་ཉིད་ཀྱིས་མཛད་པའི་གྲུབ་མཐའ་ཀུན་ཤེས་རྩ་འགྲེལ་གྱི་བཤད་པ། བཀའ་གདམས་གླེགས་བམ། ཐིག་ཆེན་བཅུ་དྲུག་གི་དབང་བཀའ། ཕ་ཆོས་བུ་ཆོས་ཆ་ལག་དང་བཅས་པ་ལ་བཀའ་གདམས་གླེགས་བམ་དུ་གྲགས་པའི་ལུང་རྣམས་གསན་པ་ཡིན་ནོ། །ཀ་ལཱ་པའི་ཚིག་དོན་བྱང་བར་མཁྱེན་ཡང་། ལེགས་བཤད་ཀྱི་ཆ་འདྲ་འོང་ངམ་འོང་་་་་་རྗེ་ཉིད་ལ་ངམ་དགོངས་ནས་ཉིད་ཀྱི་ཊཱི་ཀ་ལས་ཀུན་བཤད་ཡན་ཙམ་གསན་ཏེ་སྔར་ལས་ལྷག་པའི་ཆ་མི་སྣང་ཞིང་། བྱིངས་སྒྲུབ་ཁ་ཅིག་གི་རྗེས་འགྲེལ་དབྱི་བའི་མདོ་མ་རྙེད་སྣང་བ་སོགས་ལ། ལེགས་བཤད་ཕར་ཕུལ་ཆོག་པ་བྱུང་བས། རྗེ་ཉིད་ཐུགས་ཤིན་ཏུ་དགེས་པ་བྱུང་ཞིང་། མེ་ལོང་ཀྱང་སྤང་ཊཱིཀ་ལས་གསན་ཏེ། དེ་ལྟར་ན། ཟླ་བ་བཅུ་ཕྱིན་ཞབས་པད་བསྟེན་པ་མཛད་དོ། །དཔོན་སློབ་ཐུགས་ཀྱི་དཀྱིལ་འཁོར་གཅིག་ཏུ་གྱུར་པ་བྱུང་ལགས་སོ། །དེ་ནས་དཔལ་འཁོར་སྡེ་ཆེན་དུ་ཕེབས། སླར་ཡང་ངོར་ལ་བསྐོར་གཅིག་ཕེབས་ཏེ། གསུང་ཆོས་ཀྱང་གསན་ལ་ཆོས་ཀྱི་རྣམ་གྲངས་ནི་སྔར་སྡོམ་ཏེ་སྨོས་པ་ལྟར་རོ། །ངོར་དུ་བཞུགས་པའི་རིང་ལ། འགྲེལ་ཆེན་སྒྲོན་གསལ། ཀྲི་ཡ་ས་མུཙྪ་སོགས་རྒྱ་དཔེ་མང་དུ་གཟིགས་ཏེ། བོད་དཔེ་དང་སྦྱར་བའི་ཞུ་ཆེན་རྒྱ་ཆེན་པོ་མཛད་དོ། །ངོར་ནས། རྗེ་ཉིད་དཔོན་སློབ་གསུམ་རང་མཛད་དེ་ཁྲོ་ཕུའི་གནས་མཇལ་ལ་ཕེབས་ཤིང་། སྔོན་ནས་སློབ་དཔོན་ཙནྡྲ་གོ་མིས་མཛད་པའི་ཙནྡྲ་བྱ་ཀ་ར་ཎ་གསན་པར་བཞེད་པ་ལ། སྔར་ཆོས་རྗེ་ཤེས་རིན་པ་ལ་སློབ་པ་ཞུས་ནའང་ཊཱི་ཀ་མི་འདུག་པས་མི་ཡོང་། ལོ་ཆེན་ཐུགས་རྗེ་དཔལ་བའི་ཞབས་འབྲིང་ཡུན་རིང་དུ་མཛད་པ་དཔལ་སྡིངས་ལོ་ཙཱ་བ་གྲགས་པ་བློ་གྲོས་པ་མཁས་པར་བདོག་པས། ཁོང་ལ་བསླབ་པ་ཞུ་གསུང་བའི་ལུང་བསྟན་ཀྱང་ཡོད་པ་བཞིན། ཁྲོ་ཕུ་ནས་ཚུར་ལམ་དཔལ་སྡིངས་སུ་ཕེབས་ཏེ། ལོ་ཙཱ་བ་ལ་ཇ་འདྲེན་དང་འབུལ་ནོད་ཀྱང་མཛད། ཙནྡྲ་པ་དཔྱིས་ཕྱིན་པ་བསླབ་པར་ཞུ་བ་མཛད་པས། ཁོང་གིས་ཡིད་རངས་དང་དགེས་པ་ཆེན་པོ་དང་བཅས་ཏེ་ཞལ་གྱིས་བཞེས། དེ་ལྟར་སྙན་བཅག་མཛད་ནས། སླར་དཔལ་འཁོར་ལོ་བདེ་ཆེན་དུ་ཕྱག་ཕེབས། སྐུ་ཆས་ཉེར་སྤྱད་རྣམས་སྒྲུབས་ཏེ་དཔལ་སྡིངས་སུ་ཕྱག་ཐེགས་ཏེ་ཐོགས་མར་ཙནྡྲ་པའི་མདོ། བྱིངས་ཀྱི་ཚོགས། ཨུ་ཎ་སོགས་དང་བཅས་པ། རྒྱ་གར་གྱི་སྐད་དུ་ཐུགས་འཛིན་མཛད་དེ་འགྲེལ་པ་དྷརྨ་དཱ་པ་དང་། ལོ་ཆེན་ཐུགས་རྗེ་དཔལ་བའི་རྣམ་བཤད་ཆེན་མོ་ལས་གསན་ཞིང་། རྣམ་བཤད་དང་འགྲེལ་པ་དྷརྨ་དཱ་པ་དགེ་བཤེས་གསལ་བར་མི་སྟོན་པ་ཁ་ཅིག་དཀའ་གནས་སུ་ཡོད་པ་རྣམས་ནི་འགྲེལ་བཤད་རཏྣ་མ་ཏི་ལས། རྒྱ་དཔེའི་སྟེང་ནས་མཐའ་དཔྱད་དང་བཅས་པ་གསན་པས། རྣམ་བཤད་ལ་མི་འཐད་པ་དུ་རེ་སྣང་བ་རྣམས་ཀྱང་དག་པར་མཛད་ནུས་པ་བྱུང་ཞིང་། གཞན་ཡང་ཙནྡྲ་པའི་ཆ་ལག་ཡི་གེའི་མདོ། ཏིང་མཐའ་དང་། སུཔ་མཐའ་དང་། ཨུ་ཎ་སོགས་ཀྱི་འགྲེལ་པ་དང་། ཉེར་བསྒྱུར་གྱི་འགྲེལ་པ་ལ་སོགས་པ་རྣམས་ཀྱང་གསན་ཞིང་། མངོན་བརྗོད་འཆི་མེད་མཛོད། ཐུ་མིའི་སུམ་རྟགས། སྔགས་ཀློག་མུན་གསལ་སྒྲོན་མེ། དཔང་ལོ་ཆེན་པོའི་ཚོགས་གསུང་གསལ་བ་རྣམས་གསན་ཏེ། ཟླ་བ་བཞི་ལ་རིལ་རྫོགས་སུ་བྱང་པར་མཁྱེན་པའོ། །ཙནྡྲ་བྱཱ་ག་ར་ཎ་དང་། ཀ་ལཱ་པ་སོགས་སྒྲ་མདོ་མཐའ་ཡས་པ་བཞུགས་ཀྱང་། ཚིག་ཉུང་ངུས་དོན་གསལ་ཞིང་རྫོགས་པ་ནི་ཙནྡྲ་པ་ཁོ་ན་ཡིན་ནོ། །དེའི་ཕྱིར། པཎྜི་ཏ་ཆོས་འཕགས་ཀྱི་འགྲེལ་པ་བདུད་རྩི་དཱ་པ་དང་། པཎྜི་ཏ་རིན་ཆེན་བློ་གྲོས་ཀྱི་འགྲེལ་བཤད་རཏྣ་མ་ཏི་དང་། པཎྜི་ཏ་པུརྞ་ཙནྡྲས་འགྲེལ་བཤད་ཀྱི་བཤད་པ་སྟོང་ཕྲག་སུམ་ཅུ་རྩ་དྲུག་པ་ཞིག་མཛད་དེ། འཕགས་པའི་ཡུལ་ན་ཤིན་ཏུ་དར་ཞིང་རྩིས་ཆེ་བར་མཛད་པའི་བསྟན་ཆོས་ཤློ་ཀ་བདུན་བརྒྱ་པ། པཱ་ཎི་ནིའི་རྗེས་སུ་འབྲངས་ཏེ་མཛད་དོ། །དེ་ཡང་སློབ་དཔོན་ཙནྡྲ་གོ་མི་ནི་དུས་འཁོར་རྒྱུད་ཕྱི་མ་སོགས་ནས་ལུང་བསྟན་པའི་མཁས་པ་ཆེན་པོ་འགྲན་ཟླ་དང་བྲལ་བ་ཡིན། དེའི་ལེགས་བཤད་ཀྱི་སྲོལ། བོད་དུ་ནི་ཤོངས་སྟོན་མཁས་པའི་དབང་པོ་རྡོ་རྒྱན་གྱིས་བཙུགས་པ་ནས་བཟུང་། ཐུགས་རྗེ་དཔལ་བ་དཔོན་སློབ་ཡན་ལ་དར་བར་ཡོད་ནའང་། ཕྱིས་བདག་ཉིད་ཆེན་པོ་འདི་མ་གཏོགས་པ། དིང་སང་ཙནྡྲ་པ་འཆད་ནུས་པ་གཅིག་ཀྱང་མེད། ད་ནི་རྗེའི་གསུངས་ལ་མཆེད་པ་མང་བར་བཞུགས་སོ། །དེའི་ཕྱིར་ཕུལ་དུ་བྱུང་བའི་ལེགས་བཤད་ཀྱི་སྲོལ་མི་ནུབ་པའི་ཉིན་མོར་བྱེད་པ་གཅིག་པུ་ཁོ་ན་ཡིན་ནོ། །དེ་ལྟར་དཔལ་སྡེངས་སུ་ཙནྡྲ་པ་གསན་རིང་། བདག་ཆེན་བཀྲ་ཤིས་རབ་བརྟན་པས། བདག་པོ་ཕག་རྒོད་ཁྱུང་རྒྱལ་ལ་ཕྱག་དམ་མཛད་དེ། སེང་གེ་རྩེ་ནས་ཞབས་ཏོག་མཐའ་ཡས་པ་མཛད་དོ། །དེ་ནས་ནི་བོད་དུ་འགྱུར་བའི་སྒྲ་མདོ་ཆེན་མོ་གཉིས་ཆ་ལག་དང་བཅས་པ། ཚིག་བརྒྱན་མངོན་བརྗོད་སྡེབ་སྦྱོར་ལ་སོགས་པ་རང་དབང་དུ་གྱུར་པས་ལོ་ཙཱ་བ་ཆེན་པོའི་གོ་འཕང་མངོན་དུ་མཛད་ཅིང་། ཕྱོགས་སུའང་ལོ་ཙཱ་བ་ཆེན་པོའི་སྙན་པ་ཆེན་པོ་བྱུང་བས། བསྟན་པ་གཅེས་སྤྲས་སུ་བྱེད་པའི་ལྷ་མི་རྣམས་ཀྱི་ཡིད་གསོས་དམ་པར་གྱུར་པ་ལགས་སོ། །དེ་ནས་ལྕེ་ཁྱི་འབྲུག་དང་། ལྕེ་བསྒོམ་རྫོང་པ་སོགས་མཁས་གྲུབ་རིམ་པར་བྱོན་པའི་ཞིང་། དཔལ་ལྡན་ས་སྐྱ་པའི་སྐུ་ཞང་ཆེན་པོའི་གདུང་བརྒྱུད། མདོ་སྔགས་བསྟན་པའི་མངའ་བདག་རྒྱལ་པོ་ཁྲི་སྲོང་ལྡེ་བཙན་གྱི་སྤྲུལ་པར་ཞལ་གྱིས་བཞེས་པས། དོན་གྱིས་ན་རྗེ་བཙུན་འཇམ་པའི་དབྱངས་ཀྱི་ངོ་བོར་གྱུར་པ། ལྷ་སར་ཕེབས་ན་མཁའ་འགྲོ་མས་ཇོ་བོ་ཤཱཀ་རྣམ་གཉིས་ལ་ཞལ་གསེར་རྒྱུའི་གསེར་བཏུལ་མ་ཕུལ་བ། ཞྭ་ལུའི་དཔལ་ལྡན་མས་རྗེས་བཞིན་དུ་འབྲངས་ཏེ་ཕྲིན་ལས་བསྒྲུབ་པའི་སྐྱེས་ཆེན་དམ་པ། སྐུ་ཞང་ཆོས་རྗེ་རིན་པོ་ཆེ་མཁྱེན་རབ་མཆོག་གྲུབ་དཔལ་བཟང་པོའི་ཞལ་སྔ་ནས་དེ་ཉིད་ནི། བདག་ཉིད་ཆེན་པོ་འདི་ལ་བཀའ་དྲིན་ཟླ་མ་མཆིས་ཤིང་། ཐུགས་དད་རང་དབང་མེད་པར་ཚུད་པའི་སྐུ་ཚེ་སྔ་མ་ནས་ཀྱི་བླ་མ་ཡིན། དུས་ཕྱིས་ནས་ཀྱང་སྐུ་ཞང་ཆོས་རྗེའི་རྣམ་ཐར་དང་འཕྲོས་གླེང་ཅུང་ཟད་རེ་བྱུང་ནའང་། སྤྱན་ཆབ་དབང་མེད་དུ་འཁྲུངས་པ་ཞིག་ཡོད། དེ་ཡང་དང་པོ། སྐུ་ཞང་ཆོས་རྗེ་ཉིད་ཀྱིས་མཚན་གསན་པ་ནའང་ཐུགས་དད་བཅོས་མིན་དུ་འཁྲུངས་པས། སྐོམ་པ་ཆུ་འདོད་པ་ལྟར་མཇལ་བའི་ཐུགས་འདུན་དྲག་པོ་བྱུང་བས། སྔར་ཞྭ་ལུར་གནས་བརྟན་ལོ་ཙཱ་བ་ལ་སྒྲ་གསན་པའི་དུས་མཇལ་བ་སོགས་ནས་བཟུང་། དཔོན་སློབ་ཐུན་མོང་མ་ཡིན་པའི་ཐུགས་རྩེ་གཅིག་པ་ཕ་དང་བུའི་རྣམ་ཐར་ལས་གཞན་དུ་ལྟ་ག་ལ་ཞིག་པ་བྱུང་བར་གདའ། དེ་ལྟ་བུའི་བླ་མ་དམ་པ་ལ་གསུང་ཆོས་ཀྱི་བཀའ་དྲིན་སྔ་ཕྱིར་ནོད་པའང་འདི་དག་སྟེ། བྱ་རྒྱུད་པདྨའི་རིགས་ཀྱི་གཙོ་བོ། ཚེ་དཔག་འཆི་མེད་ལྔ་སྒྲའི་དབང་། སྤྱོད་རྒྱུད་རྣམ་སྣང་མངོན་བྱང་སྐུ་མི་བཟད་པ་རྒྱན་གྱི་བཀོད་པའི་འཇིག་རྟེན་དང་འཇིག་རྟེན་ལས་འདས་པའི་དཀྱིལ་འཁོར་དུ་དབང་། སྤྱོད་རྒྱུད་ཕྱག་རྡོར་འགྲོ་བཟང་གི་དབང་། འགྲོ་བཟང་ལུགས་ཀྱི་ཕྱག་རྡོར། རྣམ་སྲས་ཞི་དྲག་གི་རྗེས་གནང་། རྣལ་འབྱོར་རྒྱུད་རྡོ་རྗེ་དབྱིངས་ཀྱི་དབང་། རྡོ་རྗེ་འབྱུང་བའི་རྣམ་བཤད་རིན་པོ་ཆེ་བསམ་འཕེལ་གྱི་བཤད་པ། མི་འཁྲུགས་པ་ཇོ་ལུགས་ཀྱི་དབང་དང་། དཀྱིལ་ཆོག་གི་ལུང་། དུས་འཁོར་དཀྱིལ་ཆོག་བུས་མཛད་པ། རྗེ་ཉིད་ཀྱིས་མཛད་པའི་ཕྱག་ལེན་ཟིན་བྲིས་ཀྱི་ལུང་། སྒྱུ་འཕྲུལ་ཆེན་པོ་ལྷ་ལྔའི་དབང་། མངོན་རྟོགས་གཉིས་དང་དཀྱིལ་ཆོག་གི་ལུང་། བླ་མེད་ཕ་རྒྱུད་གསང་འདུས་མི་བསྐྱོད་པའི་དབང་། འགྲེལ་པ་དོན་གསལ་གྱི་ལུང་། གཤེད་དམར་གྱི་དབང་བཞི། ཤིན་ཏུ་སྤྲོས་མེད་ཀྱི་ཁྲིད། རང་བྱིན་རླབས། རྣམ་རྟོག་འོད་གསལ་གྱི་བྱིན་རླབས། གཤེད་དམར་ལྷ་ལྔའི་མངོན་དཀྱིལ། སྦྱིན་སྲེག མཆོད་ཕྲེང་། དྲུག་ཅུ་པའི་གཏོར་ཆོག གཤེད་དམར་སྤྲོས་མེད་ཀྱི་རྩ་བ་མཐུ་སྟོབས་དབང་ཕྱུག་གིས་མཛད་པ། གློ་བོ་ལོ་ཙཱ་བས་མཛད་པའི་འཁྲིད། ཡིག་ནག་འབུམ་དུ་གྲགས་པ། རྟེན་འབྲེལ་རྫས་ཀྱི་རྣལ་འབྱོར་ཞལ་ཤེས། འཕགས་པའི་དྲིས་ལན། གོང་མོ་མཁར་པ་ཤེས་རབ་དར་གྱིས་མཛད་པའི་རྣམ་རྟོག་འོད་གསལ། ཕྱིར་ལྡོག་བསྐོར་གསུམ། རྣམ་རྟོག་འོད་གསལ་གྱི་རྩ་བ་བི་རུ་པས་མཛད་པ། འགྲེལ་པ་འཇུག་བདེ་རྣམ་གསལ། བདུད་རྩི་བྱིན་རླབས་ཀྱི་རྩ་བ། རྣལ་འབྱོར་བཞི་རིམ། སྤྲོས་མེད་དཔྱལ་ལུགས། ནིརྐ་ལངྒའི་གསུང་ལ་དཔྱལ་ལོས་ཟིན་བྲིས་མཛད་པ། ཆོས་རྗེ་ཐུགས་སྲས་པ་སྤྲོས་མེད་གསུང་དུས་ཆོས་གྲུབ་དར་གྱི་ཟིན་བྲིས་མཛད་པ་རྣམས་ཀྱི་ལུང་། དུས་འཁོར་རྒྱུད་ཕྱི་མ། ངེས་དོན་རྙེ་མ། དབང་མདོར་བསྟན་གྱི་ཊཱི་ཀ་མཁས་པ་དགའ་བྱེད། སྦྱིན་སྲེག་གཉིས། འཁྲུལ་འཁོར་གྱི་དཔེ། སྦྱོར་བ་ཡན་ལག་དྲུག་པའི་སྔོན་འགྲོ། དངོས་གཞི་ཐོག་མཐའ་བར་དགེའི་ཁྲིད། ངོ་སྤྲོད་གཅེར་མཐོང་ངོ་ཤེས་རྣམས་ཉམས་ཁྲིད་དུ་གསན་ཞིང་། གཞན་ཡང་། དབྱངས་ཅན་མའི་རྗེས་གནང་། ཐོ་ཡིག་གི་ལུང་། མཻ་ཏྲི་མཁའ་སྤྱོད་ཀྱི་རྗེས་གནང་ལ་སོགས་པ་རྣམས་གསན་ཏེ། རྒྱས་པར་གསན་ཡིག་ལས་ཤེས་སོ། །དེ་ནས་རྒྱལ་མཁར་རྩེ་པའི་བདག་ཆེན་འཕགས་པ་འཇིག་རྟེན་དབང་ཕྱུག་གི་རྣམ་འཕྲུལ། ཆོས་རྒྱལ་མིའི་དབང་པོ་བསྟན་པ་སྟོབས་ཀྱིས་འཛིན་པ་སྐྱེ་དགུ་མཐའ་དག་གི་ཉེར་འཚོ་ཆེན་པོར་གྱུར་པ། ཏའི་སི་དྷུ་དཔལ་རབ་བརྟན་ཀུན་བཟང་འཕགས་པའི་ཞལ་སྔ་ནས་དེ་ཉིད་ཀྱིས་མཛད་པའི་རྨད་བྱུང་རྣམ་དཀར་རྒྱ་ཆེན་པོའི་སྲོལ་གཏོད་པ། ཕྱག་བཞེས་སུ་རྒྱུན་མ་ཆག་པར་འདེབས་པ་མཐའ་ཡས་པ་ཕུན་ཚོགས་བཅོ་བརྒྱད་དུ་གྲགས་པ་རྣམས་ཀྱི་ནང་ནས་མཆོག་ཏུ་གྱུར་པ་ལོ་རེ་བཞིན་ཡང་། བཀའ་འགྱུར་གསེར་ཆོས་པུ་ཏི་བཅུ་གསུམ་རེ་དང་། བསྟན་འགྱུར་སྐྱ་ཆོས་པུ་ཏི་བཅུ་གསུམ་རེ་བཞེངས་ཀྱི་ཡོད་པ་ལ། ཞུ་དག་པ་ལའང་། སྡེ་སྣོད་གསུམ་འཛིན་པ། ཐེག་པ་གསུམ་ལ་ངེས་པར་སྦྱངས་པ། རིག་པའི་གནས་བཅུ་ཁོང་དུ་ཆུད་པ་རེ་སྤྱན་འདྲེན་པ་ཡིན་སྐད། དེ་ལ་བདག་ཆེན་བཀྲ་ཤིས་རབ་བརྟན་པས་བདག་ཉིད་ཆེན་པོ་འདི་ལ་མཆིད་གསོལ་ཏེ། ངེད་ཀྱི་ཁུ་བོ་བདག་ཆེན་ཆོས་ཀྱི་རྒྱལ་པོས་སྲོལ་གཏད་པའི་དགེ་བའི་མཛད་པ་བརླབ་པོ་ཆེའི་ནང་ནས་མཆོག་ཏུ་གྱུར་པ། གསུང་རབ་ཡི་གེར་འགོད་པའང་འདིའི་སྲོལ་ཇེ་བཟང་དུ་འགྱུར་ནའང་། ཞུས་དག་པ་མཆོག་ཏུ་གྱུར་པ་དཀོན་ན། ཉིད་ལྟ་བུ་ཆོས་དུ་མ་ལ་མཁྱེན་པའི་སྤྱན་བཀྲ་བར་ཤེས་པས་བསྟན་པ་ལ་གཅེས་སྤྲས་སུ་འགྱུར་བའི་ཞུ་ཆེན་མཛོད་ཅིག་པའི་ལུང་ནོད་པས། རྗེ་ཉིད་ཀྱི་ཐུགས་ལའང་། སྤྱིར་བཀའ་བསྟན་བཅོས་ལ་བལྟ་ཐོག་བགྱིད་པ་ལ་དཔེ་ཆའང་འཛོམ་པ་ཡོང་བར་སྣང་ཞིང་། གསུང་རབ་བཞེངས་པ་མང་ན་ཡང་། དག་པོ་ཆེས་དཀོན་པར་གདའ་བས། ཞུ་ཆེན་དག་པོ་བགྱིས་ན་བསྟན་པ་ལའང་ཕན་ཆེ་དགོངས་ནས་ཞལ་གྱིས་མཆེས་ཏེ་ཕྱག་ལེན་ལ་བཏབ། དེའང་ཕྱི་མོ་ལ་ལེགས་པར་གཏུགས་ཏེ། དོན་ཞུས་དང་ཚིག་ཞུས་ཀྱི་ཆ་དཔྱིས་ཕྱིན་པར་མཛད། བོད་ཀྱི་སྒྲ་མདོ་སུམ་ཅུ་པ་དང་། རྟགས་འཇུག་དང་བསྟུན་ཏེ་ཞུ་དག་ལ་འཁོ་བའི་དག་ཡིག་ཀྱང་ཐུགས་རྩོམ་མཛད། རྒྱ་དཔེ་རྙེད་པ་ཁ་ཅིག་ནི་རྒྱ་དཔེ་ལ་གཏུགས་ཏེ། འགྱུར་ཆད་རྣམས་བསབ་པ་དང་། མི་བཅོས་སུ་མི་རུང་བ་དག་བཅོས་ཤིང་གཏན་ལ་ཕབ་པས། དེང་སང་གི་བར་རྗེ་ཉིད་ཀྱིས་ཞུས་དག་མཛད་པའི་གླེགས་བམ་རྣམས་ཁོ་ན་ལ་དཔང་པོ་ཞུས་ཏེ་བགྱིད་པར་སྣང་ངོ་། །དེ་ལྟ་བུ་ནི་རྒྱལ་བའི་བསྟན་པ་ལ་བྱི་དོར་ཕྱག་བྲིས་རྒྱ་ཆེན་པོ་འགྲན་ཟླ་དང་བྲལ་བ་ཁོ་ན་ལགས་སོ། །དེ་ལྟར་ནི་དགུང་ལོ་ཉེར་ལྔ་ནས། བཞི་བཅུའི་བར་ཙམ་དུ་མཛད་དེ། ལོ་བཅོ་ལྔའི་རིང་ཙམ་མོ། །ཞུས་དག་མཛད་པ་དེ་ཡང་། དཔྱིད་དབྱར་གྱི་རིང་མཛད། སྟོན་དགུན་གུང་སང་གི་ཚུལ་དུ་ཞྭ་ལུ་སོགས་སུ་ཕེབས་པ་དང་། གསུང་ཆོས་གནང་བ་དང་། འཆད་པ་དང་། ཕྱག་དཔེ་འདྲི་བ་དང་། ཆོས་སྒྱུར་བ་དང་། བརྩོམ་པ་དང་། ཐུགས་དམ་ཟབ་མོའི་ངང་དུ་སྐུ་འཚམས་སོགས་མཛད། རི་ཁྲོད་དགའ་ལྡན་པ་སོགས་ལ་དུས་འཁོར་རྒྱུད་འགྲེལ་གྱི་བཤད་པའང་གསུང་། དེ་ལ་དུས་རེ་ཞིག་གི་ཚེ། ཞྭ་ལུར་སྒྲ་དོན་གཉེར་བ་འགའ་ཞིག་ལ་གསུང་ཆོས་གནང་། དེ་དུས་སྐུ་ཞང་ཆོས་རྗེ་རིན་པོ་ཆེས་གནང་བའི་ཐེར་མ་སྐུ་འདབས་ཀྱི་རྒྱུ་བཟང་བ་གཅིག་ཡོད་པ་ལ་ཚོས་མཛད་དེ། ཉིན་གཅིག་བླ་ཡེར་སྐེམ་དུ་བཞག ཁང་ཐོག་ནས་དཔོན་སློབ་ཚོས་ས་རིས་མཛད་པ་དང་བསྟུན་ཏེ། ཐུགས་རྟོག་མཛུད་པའི་ལུགས་མཛད་ནའང་། ས་རིས་ལ་ཐུགས་ཡངས། རེ་ཤིག་གཟིགས་པ་མ་བྱུང་། དེ་ནས་གཟིགས་ཚེ། ཐེར་མ་མིས་ཁྱེར་ནས་མི་གདའ་སྐད། ཕྱིས་སྐུ་ཞང་གི་གཅུང་པོ་ཆོས་རྗེ་མཐུ་སྟོབས་པས་ཁུངས་ཆོད་ནས། རྗེ་ཉིད་ཀྱི་ཁ་སང་གི་ཐེར་མ་རྐུ་མི་ཁོ། ངེད་ཀྱིས་ཤེས་བྱུང་བས། ཁོ་ལ་ཆད་ལས་དང་། ཐེར་མ་ལོངས་པ་ངེད་ཀྱིས་བགྱིད་གསུངས་ནའང་། རྗེ་བཙུན་དམ་པ་འདི་ཉིད་རྣམ་པ་ཐམས་ཅད་དུ་བདག་པས་གཞན་གཅེས་ཀྱི་མཛད་པ་ཁོ་ན་སྐུ་ཉམས་སུ་བཞེས་པ་ཞིག་ལགས་པས། སྐུ་ཞང་ལ། ཐེར་མ་བདག་གིས་བློས་བཏང་ཚར་བས་མི་དགོས་ལགས་ན་ཆད་ལས་སྨོས་ཅི་འཚལ་བར་ཞུས་པས་སྐྱེས་བུ་དམ་པ་གསུང་ནས་ཡི་རང་མང་པོ་ཡང་མཛད། དེ་ལྟར་ཐོས་པ་རྣམས་ཀྱང་དད་པ་དབང་མེད་དུ་ཚུད་པ་བྱུང་ཞེས་ཞྭ་ལུ་པ་སོགས་ད་ལྟའི་བར་ཡང་ཡང་གླེང་གི་གདའོ། །དེ་ལྟར་ཞུས་དག་གི་རིང་ཆོས་གསན་པ་དང་། བསྙེན་པར་རྫོགས་པ་སོགས་ནི་གོང་དུ་ཡང་སྨོས་པ་ལྟར་ཡིན་ལ། གཞན་ཡང་གསུང་ཆོས་འདི་དག་གསན་ཏེ། དཔལ་འཁོར་ལོ་སྡེ་ཆེན་དུ་དཔལ་དུས་ཀྱི་འཁོར་ལོའི་ཕྱི་ནང་གཞན་གསུམ་ལ་ཤིན་ཏུ་མཁས་པའི་དུས་ཞབས་པ་ཆེན་པོ་ཐར་པ་བཟང་པོའི་སྤྱན་སྔར། དུས་ཀྱི་འཁོར་ལོའི་བྱིས་པ་འཇུག་པའི་དབང་བདུན་གོང་མ་བཞི། གོང་མ་ཆེན་པོ་རྡོ་རྗེ་སློབ་དཔོན་བདག་པོ་ཆེན་པོའི་དབང་དང་བཅས་པ་གསན། མི་འཁྲུགས་པ་ཇོ་བོ་ལུགས་འཇམ་དབྱངས་རིན་རྒྱལ་བའི་ཡིག་ཆའི་སྟེང་ནས་གསན་པ་སོགས་སོ། །དེ་ནས་དགུང་ལོ་སོ་བདུན་པ་ཙམ་གྱིས་དུས། རྗེ་ཉིད་ཀྱི་ཡུམ་རང་བཞིན་གྱི་མཁའ་འགྲོ་མ་དེ་ཉིད་སྐུ་གཤེགས་ཏེ། དཔལ་འཁོར་སྡེ་ཆེན་དུ་སྤྱན་འདྲེན་པ་བྱུང་བས། རྗེ་ཉིད་ཡུམ་ལ་ཤིན་ཏུ་གུས་པས་ཐུགས་ལ་ངེས་འབྱུང་དང་སྐྱོ་ཤས་ཆེར་བྱུང་ནའང་། སྤྱིར་འདུས་བྱས་ཐམས་ཅད་ཀྱི་ངང་ཚུལ་འདི་ལས་མ་འདས། ཁྱད་པར་བདག་གི་མ་དེ་དང་པོར་ལུས་བསྐྱེད། བར་དུ་བརྩེ་བས་བསྐྱངས། ད་ནི་ཆོས་ལ་བསྐུལ་བའི་ཐབས་བྱས་སོ་དགོངས་ནས། ཆོས་ཐོག་ཏུ་བཞག་ནའང་། ཐུགས་ལ་དྲན་པ་རང་བྱུང་གསུང་། དེ་ནས་བཟུང་སྟེ་ཐུགས་སྣའང་ཐུང་ཕུན་སོང་གསུང་། དེ་ནས་དགོངས་རྫོགས་དམིགས་སུ་འགྲོ་བ་མཛད། གདུང་ཞུགས་ལ་སྦྱངས་ཏེ། སཙྪཱ་བཏབ། ཞྭ་ལུར། ཤར་ཆེན་་་་་་དཀར་སོ་གྲྭ་ཚང་ཡིན་པ་དང་། གྲང་ཆེན་པ་ལ། ནག་ཉ་སྒྲུབ་མཆོད་ཀྱི་ཐོས་སུ། ཞིང་བཟང་པོ་ཁ་ཅིག་ཀྱང་ཕུལ་ཏེ། དེས་སང་གི་བར་བརྟན་ཆགས་པ་ཡིན། དེ་ལྟར་དྲིན་ཅན་གྱི་ཡུམ་རིན་པོ་ཆེའི་བཀའ་དྲིན་སུབས་ཤིང་། དེ་ནས་སྐབས་ཤིག་ཏུ་རྒྱ་གར་རྡོ་རྗེ་གདན་ནས་དཔག་ཚད་བརྒྱས་བགྲོད་པའི་གནས། གཙང་ལ་སྟོད་གྲོམ་པ་རྒྱང་གི་སའི་ཆ། འཇམ་དབྱངས་བདུན་བརྒྱུད་དུ་འཁྲུངས་པས་བསྟན་པའི་འབྱུང་གནས་ལྟ་བུ། བོད་ཀྱི་རྡོ་རྗེ་གདན་དཔལ་ལྡན་ས་སྐྱའི་གཙུག་ལག་ཁང་མཇལ་བ་ཐེགས་ཏེ། གནས་རྣམས་ཞིབ་མོར་མཇལ་བས། ཐུགས་དད་དང་མི་རྟག་པ་དག་ལྷན་ཅིག་ཏུ་རྒྱས་ཤིང་། བདག་ཆེན་རྒྱ་གར་བའི་དྲུང་དུ་ས་སྐྱའི་ཁྱད་ཆོས་དམར་པོ་བསྐོར་གསུམ་གྱི་རྗེས་གནང་སོགས་ཀྱང་གསན་ཞིང་། སྒོ་རུམ་དུ་ཞག་བར་བཞུགས་ཏེ་རྒྱ་དཔེ་རྣམས་གཟིགས་རྟོག་ཞིབ་མོ་གནང་། ཁ་ཅིག་བོད་དཔེ་དང་གཏུགས་ཏེ་ཞུ་ཆེན་ཀྱང་མཛད་ཅིང་། ཐེག་པ་ཆེན་པོ་མངོན་པར་རྟོགས་པའི་རྒྱུད་ཅེས་བྱ་བ་སྔར་མ་འགྱུར་བ་ཞིག བསྒྱུར་བའི་དགོངས་པས་བསྣམས། དེ་ནས་གནམ་ཁའུར་ཕེབས་ཏེ། བདག་ཆེན་བློ་གྲོས་པ་ལ་མགོན་པོ་ལྷ་བརྒྱད་ཀྱི་རྗེས་གནང་། མགོན་པོ་ཞལ་གྱི་རྗེས་གནང་བཀའ་བསྒོ་ཁའུ་སྐྱེས་ལྷས་ཀྱི་བྲག་སྒོ་ལ་དབུ་གཏུགས་པ། མགོན་པོ་ལྷ་བརྒྱད་ཀྱི་ཡིག་ཆ་མང་པོའི་ལུང་སོགས་གསན་ནོ། །དེ་ནས་ཞྭ་ལུར་ཕེབས་ཏེ། རི་ཕུག་ཏུ། ས་སྐྱ་ནས་བསྣམས་པའི་རྒྱུད་བསྒྱུར་བ་དང་། མཁས་གྲུབ་པས་མཛད་པའི་དུས་འཁོར་གྱི་ཡིག་ཆ་ལ་མི་འཐད་པ་སྣང་བ་རྣམས་ལ་དཔྱད་པ་སོགས་མཛད་དེ་རེ་ཤིག་བཞུགས། དེའི་ཚེ་ཕྱོགས་སུའང་། སྔར་མ་འགྱུར་བའི་རྒྱུད་བསྒྱུར་གྱི་གདའ་ཟེར་བ་དང་། མཁས་གྲུབ་པའི་ཡིག་ཆ་ལ་དགག་པ་བྱེད་ཀྱི་ཡོད་པ་གདའ་ཟེར་ནས་གྲགས་པ་ཆེན་པོ་བྱུང་བས་ཁ་ཅིག་གིས་འུད་ཡིན་བསམ་པའང་བྱུང་། ཕལ་ཆེར་ནི་དད་པ་དང་ཡི་རང་ཆེན་པོ་བྱུང་ཞིང་། ལ་ལ་ན་རེ་ཁོང་ལོ་ཆེན་རིན་བཟང་པོའི་སྤྲུལ་པ་ཡིན་ཡང་ཟེར། འགའ་ཞིག་ནི། ཐོན་མི་སམ་བྷོ་ཊའི་སྤྲུལ་པ་ཡིན་ནམ་ཟེར་ནས། སྙན་གྲགས་མཐའ་ཁྱབ་ཏུ་བྱུང་ངོ་། །དེ་ནས་སླར་དཔལ་འཁོར་སྡེ་ཆེན་དུ་ཕེབས་ཏེ། ས་སྐྱ་བདག་ཆེན་བློ་གྲོས་པས་གསུང་ངག་ཚར་གཉིས་གསུངས་པའི་རྗེས་མ་ལ། རྗེ་ཉིད་ཀྱིས་ཀྱང་། ཀྱེ་རྡོར་ཡབ་ཡུམ་གྱི་བཀའ། ལམ་འབྲས་ཁྲིད་ལ་སོགས་པ་གསན་ནོ། །སླར་ཡང་ཞྭ་ལུར་ཡོངས་ཀྱི་དགེ་བའི་བཤེས་གཉེན་སློབ་དཔོན་གསལ་བ་གྲགས་པ་ལས། རྒྱལ་ཚབ་བྱམས་པས། འོད་བྱེད་པའི་ས་བརྙེས་པའི་འཕགས་པ་ཐོགས་མེད་ལ་གསུངས་ནས། ཐོགས་མེད་ཀྱི་ཟིན་བྲིས་སམ་བསྡུ་བ་མཛད་པའི་ཐེག་པ་ཆེན་པོའི་ས་དང་ལམ་གྱི་རྣམ་བཞག་མཐའ་དག་གཏན་ལ་འབེབས་པ། རྣལ་འབྱོར་སྤྱོད་པའི་ས་ཆེན་པོ། སའི་དངོས་གཞི། ས་མང་པོ་དང་། ས་མང་པོ་བཞི་བཅུ་བདུན་གྱི་ཡ་གྱལ་དུ་གྱུར་པ་ཉན་ཐོས་ཀྱི་ས་དང་། བྱང་ཆུབ་སེམས་དཔའི་ས། གཏན་ལ་དབབ་པ་བསྡུ་བ་དང་། གཞི་བསྡུ་བ་དང་། མདོ་སྡེ་བསྡུ་བ་དང་། འདུལ་བ་བསྡུ་བ། དེ་ཉིད་ཆོས་མངོན་པའི་སྡེ་སྣོད་ཡིན་པས། མངོན་པ་བསྡུ་བ་ཟུར་ན་མེད་ལ། རྣམ་གྲངས་བསྡུ་བ། རྣམ་པར་བཤད་པ་བསྡུ་བ་སྟེ། ས་སྡེ་ལྔར་གྲགས་པའི་ལུང་ཡོངས་སུ་རྫོགས་པ་སོགས་གསན། གཞན་ཡང་དཔལ་འཁོར་སྡེ་ཆེན་དུ། ཁང་གསར་བའི་སློབ་དཔོན་བླ་མ་མཁར་ཆེན་བྲག་པ་བསོད་ནམས་བློ་གྲོས་པ་ལ། བྱམས་ཆོས་ཀྱི་གཞུང་ཆོས་ཐོར་བུ་དང་། རྣམ་འགྲེལ་སོགས་ཚད་མ་བསྐོར་གྱི་ཐལ་ཕྲེང་། སྤྱི་དོན་གཞུང་ཆོས་སོགས་གསན་ནོ། །ཡང་ཞྭ་ལུར། རྩེ་མོ་བའི་སློབ་དཔོན་རིན་པོ་ཆེ་བྲག་དམར་རབ་འབྱམས་པ་ཀུན་དགའ་རྒྱལ་མཚན་པ་ལ། ཕར་ཕྱིན། བུ་སྟོན་ཐམས་ཅད་མཁྱེན་པའི་ཊཱིཀ་ལུང་གི་སྙེ་མ་ལས་བཤད་པ་གསན་ཞིང་། སློབ་དཔོན་རྒྱལ་མཚན་རྡོ་རྗེ་ལ། གཤེད་དམར་ལྷ་ལྔ། ཚེ་དཔག་མེད་ལྷ་དགུ་མའི་དབང་། གཟུང་གྲྭ་ལྔའི་དབང་ལ་སོགས་པ་གསན་ནོ། །དེ་དག་གིས་ནི་དགུང་ལོ་བཞི་བཅུ་ཕན་ཙམ་དུ་གཙང་གི་སའི་ཆར་བཞུགས་པའི་རྣམ་ཐར་ས་བོན་ཙམ་སྨོས་ཟིན་ནས།། ༈ །ད་ནི་ཉི་མ་དབུས་ཀྱི་རྒྱལ་ཁམས་སུ་ཕེབས་པའི་ཚུལ་ཅུང་ཟད་སྟོན་ཏེ། དེ་ཡང་ལྕགས་ཕོ་བྱི་བའི་ལོ་ཤར་བ་ན། ཇི་ལྟར་མཁན་པོ་བོ་དྷི་ས་ཏྭ་དང་། ཇོ་བོ་རྗེ་ཨ་ཏི་ཤ་ལ་སོགས་པ་ཟ་ཧོར་གྱི་ཡུལ་དུ་འཁྲུངས་ཀྱང་། ཕྲིན་ལས་བོད་དུ་སྤེལ་བ་དང་མཚུངས་པར་རྗེ་ཉིད་ཀྱང་དབུས་སུ་ཕྲིན་ལས་རྒྱས་པའི་དགེ་མཚན་དང་། སྔོན་གྱི་སྨོན་ལམ་གྱི་མཐུ་དང་། འཕགས་པ་འཇིག་རྟེན་དབང་ཕྱུག་གི་རྣམ་འཕྲུལ་ཆོས་རྒྱལ་སྲོང་བཙན་སྒམ་པོས་དགེ་བཅུའི་ཁྲིམས་བཅས་ཏེ། སྐྱེ་བོ་ཀུན་རྣམ་པར་དག་པའི་ལམ་ལ་བཀོད་དེ། ཟ་མ་ཏོག་བཀོད་པའི་མདོ་སྡེ་སོགས་བསྒྱུར་བ་དང་། འཇམ་དབྱངས་ཀྱི་སྤྲུལ་པ་ཁྲི་སྲོང་ལྡེ་བཙན་གྱི་ལོ་པཎ་ཁྱད་པར་ཅན་རྣམས་སྤྱན་དྲངས་ཏེ། སད་མི་མི་བདུན་རབ་ཏུ་བྱུང་བའི་རྟགས་ལ་བཀོད། མདོ་སྔགས་ཀྱི་ཆོས་ཕལ་ཆེར་བསྒྱུར་བའི་གཙུག་ལག་ཁང་། ལྷ་ས་བསམ་ཡས་སོགས་ཀྱི་བསྔགས་པ་གསན་པས་ཐུགས་ཕྲོགས་ཤིང་། གཟིགས་པར་བཞེད་པས། རྗེ་ཉིད་སྐུ་འཁོར་འགའ་དང་བཅས་ཏེ་ཆིབས་ཀྱི་ཁ་ལོ་བསྒྱུར་རོ། །དེ་ནས་འཇམ་དཔལ་རྩ་བའི་རྟོག་པ་ལས་ལུང་བསྟན་པའི་ར་ས་འཕྲུལ་སྣང་གི་གཙུག་ལག་ཁང་དུ་ཕེབས་ཏེ། སྟོན་པ་ཐུབ་པའི་དབང་པོས་རབ་གནས་མཛད་པའི་ཇོ་བོ་ཤཱཀྱ་མུ་ནི་དང་། རང་བྱོན་ལྔ་ལྡན་དུ་གྲགས་པ། ཇོ་བོ་བཅུ་གཅིག་ཞལ་དང་། ར་མོ་ཆེའི་ཇོ་བོ་མི་བསྐྱོད་རྡོ་རྗེ་ལ་སོགས་པའི་སྤྱན་སྔར། འཕགས་པ་ཀུན་ཏུ་བཟང་པོའི་རྣམ་པར་ཐར་པ་ལས་བྱུང་བའི་མཆོད་པའི་སྤྲིན་དཔུངས་བསམ་གྱིས་མི་ཁྱབ་པ་བཀོད་པས་ཁྱད་པར་དུ་འཕགས་པ་དང་བཅས་པ་བཤམས་ནས་ཐུབ་པའི་མཛད་པ་ལ་དམིགས་པའི་དད་པའི་ཤུགས་དྲག་པོས་གདུགས་མཚན་དུ་གསོལ་བ་འདེབས་པ་དང་། རྒྱལ་པོ་གསལ་རྒྱལ་གྱི་ཚིགས་སུ་བཅད་པ་དང་། འཕགས་པ་སྤྱན་རས་གཟིགས་ཤེས་བྱའི་མདོར་བསྐོར་བའི་ཕན་ཡོན་གསུངས་པ་སོགས་ཐུགས་ལ་བཅགས་པས་ཞབས་བསྐོར་ལ་བརྩོན་པར་མཛད་པ་ན། སྔོན་གྱི་མཁས་གྲུབ་དགེ་བའི་བཤེས་གཉེན་མང་པོས་ཇོ་བོ་ཤཱཀ་རྣམ་གཉིས་ལ་གསོལ་བ་བཏབ་པ་ལས་བསྟན་པ་དང་སེམས་ཅན་གྱི་དོན་རླབས་པོ་ཆེ་འགྲུབ་པའི་རྟེན་འབྲེལ་རང་བབས་སུ་འགྲིག་པ་བཞིན། རྗེ་རིན་པོ་ཆེ་འདིས་ཀྱང་བསྟན་པ་དང་རང་གཞན་ཐམས་ཅད་ཀྱི་དོན་རྒྱ་ཆེན་པོ་འགྲུབ་པའི་རྟེན་འབྲེལ་འགྲིག་པ་དང་། ཇོ་ཤཱཀ་གི་བྱིན་རླབས་ཞུགས་པའི་མཚན་མ་གསལ་པོའང་བརྙེས་པར་གདོན་མི་ཟའོ། །དེ་ལྟར་ལྷ་ས་མཇལ་བའི་ཐུགས་འདུན་ཡོངས་སུ་གང་ནས། ཡེར་པ་ལྷ་རི་སྙིང་པོ་དང་། གུང་ཐང་དང་འཚལ་ལ་སོགས་པ་གནས་ཁྱད་པར་འཕགས་པ་རྣམས་ཀྱང་མཇལ་ཏེ། སྐབས་སུ་འཚམས་པའི་མཆོད་པ་མཛད་དེ་རིམ་གྱིས་བསམ་ཡས་སུ་ཕེབས་ཏེ། མཁན་པོ་རིན་པོ་ཆེའི་དབུ་ཐོ་དང་། གཡུའི་ཐུབ་པའི་སྐུ་སོགས་ཀྱི་རྟེན་རྣམས་མཇལ་ཞིང་། དེ་དག་ཏུའང་སྔར་བཞིན་སེམས་ཅན་གྱི་དོན་འགྲུབ་པའི་གསོལ་འདེབས་སྨོན་ལམ་སོགས་མཛད་ཅིང་། དབུ་རྩེ་རིགས་གསུམ་གྱི་བཀོད་པ་དང་། བརྡ་སྦྱོར་ཚངས་པ་གླིང་དང་། སྒྲ་སྒྱུར་རྒྱ་གར་གླིང་ལ་སོགས་པའི་གླིང་ཕྲན་སོ་སོ་དང་བཅས་པ་སྤྱན་ལམ་དུ་བབས་པ་ན། སྔོན་བྱོན་པའི་ལོ་པཎ་དང་རྒྱལ་བློན་དེ་རྣམས་སངས་རྒྱས་བྱང་སེམས་ཀྱི་སྤྲུལ་པ་ཤ་སྟག་ཏུ་འདུག་དགོངས་པའི་ཐུགས་དད་བསམ་གྱིས་མི་ཁྱབ་པ་དང་། ཁྱད་པར་དུ་རང་རེས་ཀྱང་སྔར་མ་འགྱུར་བའི་བསྟན་བཅོས་མང་པོ་ཞིག་བསྒྱུར་བ་དང་། སྔར་འགྱུར་ཟིན་པ་རྣམས་ལའང་བརྡ་གསར་རྙིང་དང་སྐབས་སྟོབས་ཀྱིས་འགྱུར་མི་བདེ་བའི་ཆ་རྣམས་བསལ་ཏེ། འགྱུར་བཅོས་བྱེད་པ་སོགས་དང་བྱེད་རྒྱུ་ནས་ཀྱང་བསྟན་པ་རིན་པོ་ཆེའི་གསལ་བྱེད་དུ་འགྱུར་བ་ཞིག་བྱ་དགོས་དགོངས་པའི་ཐུགས་ཀྱི་ངེས་པ་དང་དམ་བཅའ་བ་བརྟན་པོ་ཞལ་གྱིས་མཆེས་པར་ངེས་སོ། །དེ་ནས་རིམ་པར་ཕེབས་ཏེ་ལུགས་གཉིས་ཀྱི་མངའ་བདག་རྒྱ་ཆེན་ཆོས་ཀྱི་སྤྱན་ལྡན་སྤྱན་མངའ་ངག་གི་དབང་ཕྱུག་གྲགས་པ་དཔལ་བཟང་པོའི་ཞལ་སྔ་ནས། རྗེ་འདིའི་སྙན་པ་གསན་པས་བཀའ་ལུང་མཛད་དེ། ཛོང་ཇི་བསོད་ནམས་རྒྱལ་མཚན་པ། མཚན་གཞན་དགེ་མོ་རིན་པོ་ཆེར་གྲགས་པ་དེས། ཚོང་འདུས་བྲག་ཁའི་ཀླུ་ཁང་དུ་གཞི་ལེན་དོས་པ་ཆེ་བར་མཛད་ཅིང་། འབེལ་གཏམ་མང་པོ་དང་། སྒྲ་སྙན་སྡེབ་སྦྱོར་ལ་དྲི་རྩད་མང་དུ་མཛད་པས། རྗེ་ཉིད་ཀྱི་སྙན་གྲགས་སྐྱེ་བོ་ཀུན་གྱི་རྣ་ལམ་དུ་མཛེས་པར་བྱུང་ངོ་། །དེ་ནས་འདས་པའི་སངས་རྒྱས་འཁོར་བ་འཇིགས། ད་ལྟར་གྱི་སངས་རྒྱས་ཤཱཀྱ་ཐུབ་པ། མ་འོངས་པ་ན་ཤར་ཕྱོགས་ཀྱི་སངས་རྒྱས་མི་བསྐྱོད་སྨན་པའི་རྒྱལ་པོ་ཞེས་བྱ་བར་རང་ཉིད་ཀྱིས་ཞལ་གྱིས་བཞེས་པ་དཔལ་ཕག་མོ་གྲུ་པ། མཚན་དངོས་ཁམས་པ་རྡོ་རྗེ་རྒྱལ་པོ་ཞེས་གྲགས་པའི་གདན་ས་མཐར་རྩ་ཞེས་བྱ་བ། གདན་ས་ཆེན་པོ་ཐེལ་མཇལ་བ་ལ་ཐེགས་ཏེ། རྟེན་ཆེན་སྒོ་མངས། མཆོད་རྫས་རྔབས་སུ་གལ་པ་རྣམས་གཟིགས་ནས། བླ་མ་གོང་མའི་ཕྱག་རྗེས་དང་། སྟོད་ཧོར་གྱི་རྒྱལ་པོ་ཧུ་ལའི་སྟོང་ཕོད་སོགས་ལ་ཐུགས་དད་ཡི་རངས་འཁྲུངས་ཏེ། ཡ་མཚན་པའི་གནས་སུ་དགོངས་སོ། །དེ་ནས་གང་མཁས་པར་གྲགས་པ་དེ་དག་ནི། རྒྱལ་པོའི་འདུན་སར་གྲགས་པ་ཁོ་ན་ཡིན་པས། དེར་རྗེ་ཉིད་ཀྱིས་མཁས་པའི་གོ་འཕངས་གསལ་བར་བྱ། སྨྲ་བ་ངན་པ་གཞན་དག་ཀྱང་ཚར་བཅད་པར་བྱ་ཞིང་། ཐབས་དེ་ཉིད་ཀྱིས་སྐྱེ་བོ་མང་པོ་ཡང་དག་པའི་ལམ་ལ་དཀྲི་བར་བྱའོ་དགོངས་པས། གངས་ཅན་རྒྱལ་པོའི་འབྱུང་ཁུངས། སྣེ་གདོང་རྩེར་ཕེབས་ཏེ། ལྷོ་བྲག་གུ་རུ་ཆོས་དབང་གི་སྐྱེ་བ་བཅུ་གསུམ་གྱི་ཐ་མ་བདག་པོ་ཀུན་དགའ་ལེགས་པ་ལ། སཾ་སྐྲྀ་ཏའི་གདངས་སུ་ཞུ་ཡིག་བོད་སྐད་ཀྱིས་གསལ་བ་དང་བཅས་པ་མཛད་པས། བདག་པོའང་མཁྱེན་པ་ཆེ་བར་བདོག་པས། མཁས་པ་ཆེན་པོར་ཤེས་ཏེ་སྤྱན་དྲངས། ལེགས་བཤད་ཀྱི་སྐྱེས་སུ་མང་པོ་ཕུལ་བས་མཆོག་ཏུ་མཉེས་ཏེ། ཉིད་ལོ་ཙཱ་བ་ཆེན་པོར་གདའ་གསུང་། འོན་ཀྱང་སད་པའི་ཕྱིར་རྒྱ་དཔེ་མང་པོ་བཤམ། རྩིས་སོགས་ལ་མཁས་པར་རློམ་པའི་དགེ་བཤེས་ཁ་ཅིག་ཀྱང་བསྡུས་ཏེ། དྲི་བ་མང་པོའང་བྱས། ཁྱད་པར་རྒྱ་དཔེ་རྣམས་ཀློག་གསུང་བས། ཐོག་མར་རྒྱ་སྐད་ཤར་པ་རེ་ཀློག དེ་ནས་བོད་སྐད་དུ་ཚར་ཚར་སྟོན་པས་མཉེས་ཏེ། སྔོན་གྱི་ལོ་ཆེན་དེ་ཚོ་འདི་འདྲ་གཅིག་ཡོད་ཐང་གསུངས་ནས་གུས་པ་ཆེན་པོ་མཛད་དེ། མཚན་བརྗོད་ཀྱི་འགྲེལ་པ་སློབ་དཔོན་དབུ་མ་ལ་དགའ་བས་མཛད་པ་འདི་སྔར་བོད་དུ་མ་འགྱུར་བ་ཅིས་ཀྱང་བསྒྱུར་བའི་མཆིད་གསོལ་བས། བསྟན་པ་ལ་ཕན་པར་དགོངས་ཏེ་ལེགས་པར་བསྒྱུར་བས། འགྱུར་འཇམ་ཞིང་དོན་བཟང་བའི་ཆེད་དུ་གྱུར་པ་བྱུང་སྟེ། ལོ་ཙཱ་བ་ཆེན་པོར་མཚན་གསོལ་ཞིང་གྲགས་སོ། དེའི་རིང་གོང་མ་ཉིད་ལ་གསུང་ཆོས་ཀྱང་འདི་དག་གསན་ཏེ། མཚན་བརྗོད་ཕན་ཡོན་དང་བཅས་པའི་ལུང་། དབང་མདོར་བསྟན་གྱི་ལུང་། ནཱ་རོ་ཞབས་ཀྱི་དབང་མདོར་བསྟན་འགྲེལ་པ། མཚན་བརྗོད་འགྲེལ་པ་ཉི་མ་དཔལ་གྱིས་མཛད་པ། འཇམ་དཔལ་གྱི་ལྟ་བའི་འདོད་པ་མདོར་བསྟན། དོན་དམ་བརྙེས་པ་པདྨ་དཀར་པོས་མཛད་པ། ཉི་ཟླ་སྒྲུབ་པ། ཡེ་ཤེས་སྤྱན་སྒྲུབ། དུས་ཞབས་སྙན་རྒྱུད། ཤ་ཝ་རའི་སྦྱོར་དྲུག ངག་དབང་གྲགས་པའི་འཆི་བསླུ། དཔེ་མེད་མཚོའི་སྦྱོར་དྲུག་རྩ་འགྲེལ། པཎ་ཆེན་ནགས་རིན་ལུགས་ཀྱི་སྦྱོར་དྲུག དུས་འཁོར་དབང་ཡོངས་རྫོགས་ནགས་རིན་ལས་བརྒྱུད་པ། ཞལ་བཞི་པའི་རྗེས་གནང་། དེ་ལས་བརྒྱུད་པ་ལ་སོགས་པ་གསན་ནོ། །དེ་ནས་འཕྱིང་༼བང་༽དང་སྟག་རྩེར་ཐེགས་ཏེ། ནང་སོ་ཚེ་བརྟན་པ་ཡབ་སྲས་ཀྱི་བསྙེན་བཀུར་སྲིད་ཞུས་མཆོད་ཅིང་། རིགས་གནས་ཀྱི་ཕན་བཏགས་དང་། ཁྱད་པར་འཚམས་སྦྱོར་དང་མིང་ཆེ་དང་སྔགས་ཀློག་སོགས་བཤད་ཅིང་། ནང་སོ་ཉིད་ཀྱིས་བསྐུལ་ཏེ། ཀ་ལཱ་པའི་ཡིག་ཆ་ཕྲན་ཚེགས་ཀྱང་བརྩམས། རྒྱལ་མཁར་རྩེ་ན་ཡོད་པའི་བཀའ་འགྱུར་བསྟན་འགྱུར་ལ། སྟག་རྩེ་ན་མེད་པ་རྣམས་མནན། རྒྱལ་མཁར་རྩེ་ན་མེད་པ་ཁ་ཅིག་སྟག་རྩེ་ནས་སྤྱན་དྲངས་ཏེ་བྱོན། དེ་ནས་གོང་དཀར་རྡོ་རྗེ་གདན་དུ་ཕེབས། གནས་མཇལ་བ་དང་། མཁས་ཤིང་གྲུབ་པའི་སྐྱེས་ཆེན་དམ་པ་རྗེ་བཙུན་ཀུན་དགའ་རྣམ་རྒྱལ་མཇལ་ཏེ་འབེལ་བའི་བཀའ་མཆིད་མང་རབ་ཏུ་མཛད་པས། རྗེ་དེའི་ཞལ་ནས། དྲུང་པ་སྔར་ནས་སྙན་པ་ཆེ་བར་འདུག དེ་བས་ཀྱང་མཇལ་ནས་ཡིད་ཆེས་ཤིང་ཡ་མཚན་པ་ཞིག་བྱུང་གསུངས་ནས་ཐུགས་དགེས་པ་ཆེན་པོས་སྲིད་ཞུ་ཆེན་པོ་མཛད་ཅིང་། རིག་གནས་ཐམས་ཅད་ལ་དྲི་བཙད་དོགས་དཔྱོད། ཕྱག་ལེན་བསྐོར་གྱི་སྔགས་མང་པོ་ལ་བྱིངས་སྒྲུབ་ཀྱིས་གཏན་ལ་ཕབ་པའི་ཞུ་དག་སོགས་མཛད་ཅིང་། བརྟག་གཉིས་སྐད་དོད་ངོ་སྤྲོད་འབུལ་བ་དང་། དེའི་རྒྱ་དཔེ་ཕྱག་བྲིས་མཛད་པ་དང་། ཀ་ལཱ་པའི་གཞུང་ལས་འཕྲོས་པའི་དོགས་དཔྱོད་འབུལ་བ་སོགས་མཛད་ཅིང་། གྲྭ་པ་ཁ་ཅིག་ལ་སྒྲའི་ས་རིས་ཀྱང་བཤད་པ་མཛད། གཞན་ཡང་གསུང་རབ་མང་པོ་རྒྱ་དཔེ་ལ་གཏུགས་པའི་ཞུ་ཆེན་སོགས་མཛད་དོ། །དེ་ནས་གསུང་ཆོས་ཀྱང་འདི་དག་གསན་ཏེ། རས་ཆེན་པའི་གཏུམ་མོ། གཟའ་ཡུམ་གྱི་དབང་། གུར་ལྷ་བརྒྱད་མ་དང་ལྷ་བཅུ་གཉིས་མ་གཉིས་ཀྱི་ཐུན་མོང་གི་དབང་བཀའ། བདེ་མཆོག་ལོ་ཧི་པའི་དབང་། ནག་པོ་པ། དྲིལ་བུ་པའི་རྡུལ་ཚོན་ལྷ་ལྔ་དང་ལུས་དཀྱིལ་གྱི་དབང་། གཤིན་རྗེ་གཤེད་མ། ཞལ་དགུ་པ། ཞལ་དྲུག་པ། ཞལ་གསུམ་པ། ཞལ་གཅིག་པ་དང་བཞིར་ཡོད་པའི་ཞལ་དགུ་པ་འཇིགས་བྱེད་བཅུ་གསུམ་མའི་དབང་། ཞལ་གཅིག་པ་གཤེད་དམར་བཅུ་གསུམ་མའི་དབང་། མི་གཡོ་བ་སེམས་དཔའ་སུམ་བརྩེགས་ཆུ་བསྲུངས་དང་བཅས་པའི་རྗེས་གནང་སོགས་གསན་ཏེ། སླར་ཡང་གཙང་ལ་ཐེགས། དཔལ་འཁོར་སྡེ་ཆེན་དུ་ཞུ་དག་གི་འཕྲོ་མཛད་བཞིན་པ་ལས། ལན་གཅིག་གཟིམས་ལམ་ན། ཞུ་དག་པའི་སྐུ་ཆས་དོ་དམ་པ་ཆོས་ཁྲིམས་བསོད་དོན་པ་ཟེར་བ་ཅིག་ཡོད་པ། ཁོང་གི་སྐུ་འགག་གཅིག་ཕུལ་བྱུང་བ་སྐུ་ལ་བསྣམས་པས། གོང་པ་གྲག་ལྡན་རྣམས་གསེར་ཆོས་ལས་བྱས་པར་འདུག་པས། འདི་གང་ཡིན་མི་རུང་ངམ་གསུངས་པས། མེ་བཏོང་བ་ལ་འཁོ་བ་ཡིན། འོ་ན་མདུན་དེའང་གསེར་ཆོས་ལས་བྱས་པ་ཡིན་ཟེར་བ་རྨིས་པས། གཟིམས་སད་མ་ཐག ཞུས་དག་ནི་སྔར་བསྟན་པ་བསམ་ནས་བགྱིས་པ་ཡིན་ནའང་། རྨི་ལམ་འདིས། ད་ནི་དཀོར་གྱི་རང་བཞིན་དུ་ཟད་དོ་དགོངས་ནས་ཏེ། དེ་ནས་ཐབས་མཁས་ཀྱི་ཞུ་དག་གི་ཁུར་འབུལ་བ་མཛད་ནའང་། ཞྭ་ལུ་སོགས་སུ་ལོ་གཅིག་ལྷག་ཙམ་བཞུགས་ཏེ། སྐུ་ཉེ་བསྐོར། ཞལ་སློབ་གསར་རྙིང་སོགས་མང་པོ་ལ་གསུང་ཆོས་དང་། བསླབ་བྱ་སོགས་གང་ལ་གང་འདུལ་གྱི་སྒོ་ནས་འགྲོ་དོན་མཛད་ཅིང་། འགྱུར་ཐོར་བུ་དང་། སྐུ་ཞང་རིན་པོ་ཆེ་ལ་གསུང་ཆོས་གསན་པ་དང་། དུས་འཁོར་ཕྱག་ཆེན་སོགས་ཁ་ཅིག་གིས་བསྐུལ་བ་པོ་མཛད་ཅིང་། ཞྭ་ལུ་མཁན་ཆེན་ཆོས་གྲུབ་པ་ལ་ཆོས་འབྲེལ་ཀྱང་གསན་ཏེ། མདོར་ན་ཉིན་ཞག་རེ་རེ་ཞིང་ཡང་ཆོས་སྤྱོད་བཅུ་མ་ཆག་པ་མཛད་པ་ཡིན་ནོ། །དེ་ནས་སྔར་གོང་དཀར་རྡོ་རྗེ་གདན་ནས་ཕེབས་དགོས་པའི་བཀའ་ལུང་ཡོད་པ་སོགས་ཀྱིས། ཆུ་ཕོ་སྟག་ལོའི་ནང་དུ་དབུས་ལ་ཕེབས། གོང་དཀར་དུ་ཆོས་རྗེ་རིན་པོ་ཆེ་རྡོ་རྗེ་གདན་པ་ལ་ཆོས་ཁ་ཅིག་གསན་པ་དང་། འབེལ་བའི་མཆིད་འབུལ་བ་སོགས་མཛད། དེ་དུས་རྒྱལ་བ་དཀོན་མཆོག་ཡན་ལག་གི་སྤྲུལ་པ། ཞྭ་དམར་བ་བཞི་པ་རྗེ་བཙུན་སྤྲུལ་པའི་སྐུ། རིན་པོ་ཆེ་དཔལ་ཆོས་ཀྱི་གྲགས་པའི་ཞལ་སྔ་ནས་ཕེབས་པ་དང་མཇལ་ཏེ། བྱིན་རླབས་ཞུ་བ་མཛད་ཅིང་། སྙན་གྲགས་ཆེན་པོ་ཡོད་པས་ཐུགས་མཐོང་ཆེན་པོ་མཛད་དོ། །དེ་ནས་སྡོམ་པ་ལ་ཉེས་ལྟུང་གི་དྲི་མ་མེད་ཅིང་། དཔལ་ཕག་མོ་གྲུ་པ་ལ་སངས་རྒྱས་དངོས་ཀྱི་སྣང་བ་དང་མ་བྲལ་བ་ཉེ་གནས་སྟག་ལུང་ཐང་པ་ཞེས་སྐྱེ་བོ་ཐམས་ཅད་ཀྱི་རྣ་ལམ་དུ་གྲགས་པའི་གྲྭ་ས་ཆེན་པོ་སྟག་ལུང་དུ་ཕེབས་ཏེ། སྒྲུབ་བརྒྱུད་བསྟན་པའི་བདག་པོ་མཁས་གྲུབ་སྟག་ལུང་རིན་པོ་ཆེ་ངག་དབང་གྲགས་པའི་ཞབས་དྲུང་མཇལ་བ་ལ་ཐེགས་ཏེ། དེ་ཡང་། རྗེ་སྟག་ལུང་པ་དེ་ཉིད་སྒྲ་ལ་མཁས་པར་བདོག་པས། རིག་གནས་ཕལ་ཆེ་བ་ལ་དྲི་བརྩད་དང་འབེལ་གཏམ་མང་པོ་མཛད་པས། མཁས་པ་མཁས་པའི་དྲུང་ན་མཛེས་པ་དེ་བྱུང་གདའ་བས། རྗེ་དེ་ཉིད་ཀྱིས་གསུངས་ལས། ཁ་སང་སྔ་ཐོག་སྣེ་གདོང་ནས་གོང་མའི་ཆབ་ཤོག་བྱུང་བ་ན། འདིར་ལོ་ཙཱ་བ་མཁས་པ་ཆེན་པོ་ཞིག་བྱོན་པས། སྔར་མ་འགྱུར་བ་བསྒྱུར་བ་དང་། འགྱུར་བཅོས་སོགས་མཛད་ཀྱི་ཡོད་པས། མཚན་བརྗོད་འགྲེལ་པ་སོགས་རྒྱ་དཔེ་དགོས་གསུང་བ་བྱུང་བས། དེ་རང་མི་བདེན་སྙམ་ནས། སྔོན་གྱི་ལོ་ཙཱ་བ་དེ་ཚོ་ལས་མཁས་པ་དག་པ་མི་ཡོང་། དུས་ཕྱིས་ཀྱི་ལོ་ཙཱ་བ་འདི་ཚོ་དྲག ཀ་ལཱ་པའི་ས་རིས་འདི་ཙམ་ལས་ཤེས་པ་མི་སྣང་ཟེར་བའི་ཞུ་ལན་བྱས་ཏེ། ཁྱེད་རང་ལོ་ཙཱ་བ་ཆེན་པོར་སྣང་གསུངས་ནས། དགེས་པ་ཡང་ཆེན་པོ་བྱུང་། སྲིད་ཞུ་བླ་ལྷག་པ་མཛད་དེ། སྒྲ་ལ་བསྟེན་པའི་དོགས་པ་མང་པོ་གདའ་བ་རྣམས་སེལ་ནུས་པ་བྱུང་ཞིང་། གུར་གྱི་རྒྱུད་ལ་འགྱུར་བཅོས་སོགས་མཛད། ཆོས་རྗེ་ཀུན་སྤངས་པ་ལ་ཀ་ལཱ་པ་བསྟན། ལཱཉྪ་ན་སོགས་དབྱངས་ཡིག་ཁ་ཅིག་བསླབས། གཞན་ཡང་ཞུ་ཆེན་དང་། ཕག་མོ་སྒྲུབ་ཐབས་ཞིག་ལ་བིརྺ་ད་མཆོས་པ་སོགས་མཛད་པས་ཤིན་ཏུ་དགེས་དེ། ད་རེས་དྲུང་པ་བྱོན་པ་འདི་ལ་དོན་ཆེན་པོ་བྱུང་གསུངས་ནས་བྱ་དགའ་མང་དུ་མཛད། དེ་དུས་ནཱ་རོ་ཆོས་དྲུག་དང་། དད་པའི་རྦ་རླབས་སོགས་ཀྱི་ཆོས་ཀྱང་གསན་ཏེ། དེ་ནས་སླར་གཙང་ལ་ཐེགས། ཞྭ་ལུ་དཔལ་འཁོར་སྡེ་ཆེན་སོགས་སུ་ཆོས་འཆད་ཉན། བསྒྱུར་ཞུས་སོགས་བསྟན་པ་རིན་པོ་ཆེ་ལ་ཅི་ཕན་གྱི་བྱ་བ་ཁོ་ནས་དུས་འདའ་བ་མཛད་ཅིང་། དེ་དུས་གོང་དཀར་རྡོ་རྗེ་གདན་ནས་རྗེའི་བཀའ་ལུང་གིས། གུར་གར་གྱི་སྔགས་རྣམས། ངོར་ན་རྒྱ་དཔེ་བཞུགས་པ་ལ་གཏུགས་པའི་ཞུ་དག་དགོས་བྱུང་བས་ངོར་དུ་ཐེགས་ཏེ། ཀྲྀ་ཡ་ས་མུཙྪ་ལ་གཏུགས་པའི་ཞུ་ཆེན་དང་། གཞན་ཡང་འགྱུར་བཅོས་མང་པོ་མཛད་ཅིང་། མཁས་པ་ཆེན་པོ་ཆོས་རྗེ་གོ་བོ་རབ་འབྱམས་པ་ལ། དབུ་མ་འཇུག་པའི་ཞིབ་བཤད། གསང་འདུས་འཇིག་རྟེན་དབང་ཕྱུག་གི་དབང་སོགས་ཆོས་ཀྱང་གསན་ནོ། །དེ་ནས་སྔར་སྣེ་གདོང་གོང་མ་ཆེན་མོ་དང་། སྟག་ལུང་ཕ་རིན་པོ་ཆེ་དང་། རྗེ་རྡོ་རྗེ་གདན་པ་སོགས་ཀྱིས་ཞལ་ལྟ་ནན་ཏན་ཡོད་པ་སོགས་ཀྱི་འབྲུག་ལོ་ལ་དབུས་སུ་ཕེབས་ཏེ། རྡོ་རྗེ་གདན་སོགས་སུ་ཕེབས་དགོངས་མཛད་ནའང་། དབུས་གཙང་གི་དམག་རྣམས་ཀྱི་ནག་སོགས་སུ་འཛིངས་པས་ལམ་བཀག་སྣང་བས། སྙེ་མོ་ཕྱོགས་ནས་བརྒྱུད་དེ་སྟག་ལུང་དུ་ཕེབས། རྡོ་རྗེ་རྣལ་འབྱོར་མའི་སིནྡྷུ་རའི་མཎྜལ་དུ་བྱིན་རླབས་མཛད་ནས། རྡོ་རྗེ་རྣལ་འབྱོར་མའི་མངོན་དཀྱིལ་གྱི་ལུང་། ཆོས་དྲུག་གི་ཉམས་ཁྲིད། སྟག་ལུང་ཐང་པས་མཛད་པའི་ཆོས་དྲུག་གི་ལུང་། དེ་དག་གི་རྒྱབ་ཆོས་ཕག་མོ་གྲུ་པའི་བཀའ་འབུམ་པུ་ཏི་བཞིའི་ལུང་ཚང་མ། ཕྱག་རྡོར་འཆི་བདག་འཇོམས་པའི་དབང་། འཇིགས་བྱེད་ལྷ་དགུའི་དབང་། དེའི་མངོན་རྟོགས། ལས་གཤིན་གཏོར་ཆོག་ཉིད་ཀྱིས་མཛད་པ། ཕྱག་བཞི་པའི་རྗེས་གནང་། བུམ་དབང་བཅུ་བཞི་པ་དང་སྐུ་རགས་མའི་ཁྲིད། འབྲི་ཁུང་པའི་བཅུ་ཆོས་དང་སུམ་ཆོས། རྒྱུད་བླ་དང་སྤྱོད་འཇུག ཡིད་བཟང་རྩེ་པའི་གསུང་ལ་ཟིན་བྲིས་ཉིད་ཀྱིས་མཛད་པ། ཟབ་གསལ་ལྟ་ཁྲིད། རྗེ་བོ་དོང་པའི་གསུང་ལ་ཉིད་ཀྱིས་ཟིན་བྲིས་མཛད་པ། སྤྱོད་བསྡུས་སྒྲོན་མེ། རིམ་ལྔ། རྣམ་བཞག་རིམ་པ། གྲོལ་ཐིག བདག་བྱིན་རླབས་ཀྱི་རིམ་པ། གུར་རྟག་པ་གསུམ། སྦྱོང་རྒྱུད། སྡུད་པ་བཤེས་སྤྲིང་། དོ་ཧ་བསྐོར་གསུམ། དམངས་དོ་ཧའི་རྣམ་བཤད། རྗེ་ཡིད་བཟང་རྩེ་པས་མཛད་པ། བྱམས་ཆོས་ལྔ། ནཱ་རོ་གསང་སྤྱོད་ཀྱི་ཁྲིད། སྤྱོད་ཡུལ་བསྐོར། ཀུན་རིག་ཆོ་ག་ཉིད་ཀྱིས་མཛད་པ་གཞན་ཕན་འོད་ཟེར་སོགས་སྔ་ཕྱི་མང་དུ་གསན་ནོ། །དེ་དུས་སྟག་ལུང་པའི་ཞལ་ངོ་དང་བནྡྷེ་མང་པོ་ལ་སྒྲ་བསླབས། དེ་ནས་སྣེ་གདོང་དུ་ཕེབས། སྤྱན་སྔ་རིན་པོ་ཆེ་ཚེས་གཉིས་པས་སྲིད་ཞུ་ཆེ་ཐང་དུ་མཛད་ཅིང་། འཆི་མེད་མཛོད་ཀྱི་འགྲེལ་པ་འདོད་འཇོ་བསྒྱུར་གསུངས་པས། སྔ་འགྱུར་མི་བདེ་བར་ཡོད་པ་ལ་འགྱུར་བཅོས་དང་། སྔར་མ་འགྱུར་བའི་ཕྱེད་པོ་བོད་ལ་འཁོ་བར་བཏུས་ཏེ་བསྒྱུར་བ་སོགས་མཛད་ཅིང་། འབེལ་བའི་མཆིད་སོགས་ཀྱིས་མཉེས་པར་མཛད་དོ། །དེ་ལྟར་སྣེ་གདོང་དུ་བཞུགས་ཚེ། ཆོས་རྒྱལ་མིའི་དབང་པོ་བསྟན་པ་སྟོབས་ཀྱིས་འཛིན་པ་སྔོན་གྱི་རྒྱལ་བློན་དེ་དག་གི་སྤྲུལ་པ་ལྟ་བུ་ཡར་རྒྱབ་དཔོན་ཆེན་ཀུན་དགའ་བསོད་ནམས་རིན་ཆེན་ངག་གི་རྒྱལ་པོ་བའི་ཞལ་སྔ་ནས་ཀྱིས་རྗེ་འདིའི་སྙན་པ་གསན་ཏེ། སྣེ་གདོང་དུ། དེ་ན་སྔར་གྱི་ཞྭ་ལུ་ལོ་ཙཱ་བ་དེ་མིན་པའི། ཞྭ་ལུ་ལོ་ཙཱ་བ་མཁས་པ་རང་གཅིག་ཡོད་འདུག་པ་སྤྱིར་འདི་ཕྱོགས་སུ་འབྱོན་པའི་ལུང་ཞུ་ཟེར་བའི་ཞུ་ཡིག་མཛད། སྔར་གྱི་ཞྭ་ལུ་ལོ་ཙཱ་བ་མིན་པའི་ཟེར་བ་དེ། ཞྭ་ལུ་པ་རབ་འབྱམས་པ་བཀྲས་རིན་ཆེན་པ་ལ་ཞྭ་ལུ་ལོ་ཙཱ་བ་ཟེར་བའི་མིང་ཡོད་པས་ཡིན་སྐད་དོ། །དེ་ནས་བསྟན་པ་དང་སེམས་ཅན་གྱི་དོན་དུ་འགྱུར་བར་དགོངས་ནས། གཞིས་ཀ་ལྷུན་གྲུབ་གླིང་དུ་ཕེབས། མིའི་དབང་པོ་དེ་ཉིད་མཁྱེན་པའི་སྤྱན་ཡངས་ཤིང་། ཐུགས་དད་ཆེན་པོས་བསྟན་འཛིན་གུས་པས་མཆོད་པ་ཡིན་པས། སྲིད་ཞུ་གྱ་ནོམས་སུ་བསྒྲུབས་ཤིང་། ཆོས་ཀྱི་དོགས་པའང་མང་ཤས་དཔྱད་དེ། སྔར་ཆོས་རྗེ་དགེ་བཟང་པ་ལ་ཀ་ལཱ་པའི་ས་རིས་དུམ་གཅིག་གསན་གནང་ཡང་། ཁོང་གིས་བསླབས་ཚུལ་དེ་སྔོན་གྱི་བཤད་སྲོལ། ཐོག་མ་ནས་བྱིངས་དང་བཅས་པའི་ཚིགས་ཆེན་པོ་དེ་ཁ་ཡིན་སྣང་བས་ཐུགས་ལ་མ་ལོང་སྐད། དེ་ནས་རྗེ་ཉིད་ལ་གསན་ཏེ། མན་ངག་གི་བཤད་པ་མཛད་པས་ལེགས་པར་མཁྱེན། བརྒྱད་སྟོང་པ་ལས་རྒྱ་ཀློག་སོགས་ཀྱང་བསླབས། གཞན་ཡང་ཆོས་མང་པོ་ལ། འབེལ་བའི་མཆིད་ཀྱིས་མཁས་པར་མཛད་དོ། །དེ་ལྟར་རེ་ཤིག་མི་དབང་དམ་པ་དེ་ཉིད་ཀྱིས་བསྙེན་ཅིང་བསྐུར་ཏེ་བཞུགས་པ་ལས། སྐྱེ་བོ་མང་པོ་ལ་བློ་དང་མཚམས་པའི་ཆོས་ཀྱང་བསྟན་ཏེ། ཕན་གདགས་པ་དང་། ཆོས་བསྒྱུར་བ་དང་། རྩོམ་པ་དང་། ཞུ་ཆེན་སོགས་མཛད་དེ། བསྟན་པ་རིན་པོ་ཆེ་ལ་ཕྱག་བྲིས་རྒྱུན་ཆགས་པ་མཛད་པ་ཡིན་ནོ། །དེ་ནས་སྤྲེའུའི་ལོ་ལྷུན་གྲུབ་གླིང་དུ། གར་དབང་སྤྲུལ་པའི་སྐུ་རིན་པོ་ཆེ་ཞྭ་དམར་ཅོད་པཎ་འཛིན་པ་བཞི་པའི་ཞལ་སྔ་དང་ཕེབས་པ་དང་མཇལ་ཏེ། ཆོས་ཀྱི་གཙུག་ལག་མང་པོ་ལས་བརྩམས་པའི་གླེང་བསླང་མཐའ་ཡས་པ་མཛད་པས། མཁས་པ་ཆེན་པོར་དགོངས་ཏེ། བསྔགས་བཀུར་གྱ་ནོམ་པའང་མཛད་ཅིང་། དེ་ནས་སློབ་དཔོན་དབྱིག་གཉེན་ལ་རང་ལས་མཁས་པའི་སློབ་མ་བཞི་ཡོད་པར་གྲགས་པའི་མངོན་པ་རང་ལས་མཁས་པའི་སློབ་དཔོན་བློ་གྲོས་བརྟན་པས་མཛད་པ། མཛོད་འགྲེལ་གནམ་ལུགས་ཐོག་ཟེར་གྱི་རྒྱ་དཔེ་ལ་སྟོད་བྱང་པའི་བདག་པོ་རྣམ་རྒྱལ་གྲགས་པའི་ཕྱག་ཏུ་བྱུང་བ་ཆོས་རྗེ་ཡིད་བཟང་རྩེ་པའི་ཕྱག་ཏུ་ཕུལ་ཏེ། བསྒྱུར་བའི་རྩིས་མཛད་ནའང་། སྐུ་ནས་བྱོན་ཅིང་སྤྱན་འགྲིབ་པ་སོགས་ཀྱིས་མ་འགྱུར་བ་དེ་རྗེ་སྤྱན་སྔ་རིན་པོ་ཆེས། བདག་ཉིད་ཆེན་པོ་འདིས་བསྒྱུར་བ་བསྐུལ་ཏེ། ལྷུན་གྲུབ་གླིང་དུ་བསྒྱུར་བའི་འགོ་བཙུགས་ནས་ཀོང་པོ་བར་ཞབས་འབྲིང་མཛད། ལེགས་པར་བསྒྱུར་ཞིང་གཏན་ལ་ཕབ། དེ་ཡང་སྤྱིར་འགྱུར་བྱེད་པ་ལ། ཀ་ཙན་སོགས་སྒྲ་མདོ་རྣམས་ཀྱི་དོན་ཕྱིན་ཅི་མ་ལོག་པར་བློ་ཡུལ་དུ་ལོངས་པ་གཅིག་དགོས། དེ་ནས་སྐད་དོད་རྣམ་གྲངས་ཐུག་པ་མེད་པ་ཞིག་ལ་བྱང་བ་ཅིག་དགོས། ཆོས་གང་དང་གང་བསྒྱུར་བ་དེ་དང་དེའི་ཆོས་སྐད་དོན་དཔྱིས་ཕྱིན་པ་ཤེས་པ་ཞིག་དགོས། སྙན་ངག་མངོན་བརྗོད་སོགས་ཀྱང་བྱང་ཆུབ་པ་ཞིག་དགོས། དེ་རྣམས་ཚང་བ་དང་། དང་པོར་རྒྱ་དཔེ་ལས་ཚིག་དོན་ཤེས་པར་བྱས། དེ་ནས་དོན་དང་ཡང་མི་འགལ་ལ་བོད་ལ་ཡང་གང་བདེར་བསྒྱུར་ན་འགྱུར་བཟང་འོང་བ་ཡིན། བདག་ཉིད་ཆེན་པོ་འདི་ལ་དེ་རྣམས་མ་ལུས་པ་མངའ། དེ་ལ་སྔོན་གྱི་ལོ་ཙཱ་བ་ཚོ། པཎྜི་ཏ་ལ་དྲིས་ཆོག་པས་ཅུང་ཟད་སླ། དིང་སང་པཎྜི་ཏ་མི་གདའ་བས། ལོ་ཙཱ་མཁས་པ་རང་མ་གཏོགས་འགྱུར་མི་ཐུབ། བདག་ཉིད་ཆེན་པོ་འདིས་ནི་ཆོས་གང་བསྒྱུར་ཀྱང་མཁས་པ་ཡིན། དེ་ཡང་། ཤིན་ཏུ་དཀའ་བ་རྣམས་ཀྱང་། ཐུགས་བསམ་ལེགས་པར་བཏང་ནས་མི་མཁྱེན་མི་སྲིད་དེ། འཇམ་པའི་དབྱངས་དང་མི་གཉིས་པ་ཁོ་ནར་རིག་པར་བྱ་སྟེ། བློ་ལྡན་རྣམས་ཀྱིས་སོ། །དེ་ལྟར་འགྱུར་མཛད་པ་སོགས་ཀྱི་རིང་དུ་སྤྱན་སྔ་རིན་པོ་ཆེའི་ཞབས་ལ་གསུང་ཆོས་ཀྱང་འདི་དག་གསན་ཏེ། མདོ་ཏིང་ངེ་འཛིན་རྒྱལ་པོ། འདུལ་བ་མེ་ཏོག་ཕྲེང་བརྒྱུད། ཤེར་ཕྱིན་བརྒྱད་སྟོང་པ། ཆོས་རྗེ་མཁའ་སྤྱོད་དབང་པོའི་བཀའ་འབུམ་ཡོངས་རྫོགས། མདོ་སྡེ་མངོན་པར་འབྱུང་བ། སྒམ་པོ་པའི་ཐར་རྒྱན། ཐམས་ཅད་མཁྱེན་པ་རང་བྱུང་རྡོ་རྗེའི་བཀའ་འབུམ་གྱི་ལུང་རྣམས་གསན། བདེ་མཆོག་མཁའ་འགྲོ་རྒྱ་མཚོའི་དབང་། གྲུབ་ཆེན་ཡུ་མོའི་གསལ་སྒྲོན་བཞིའི་ལུང་། གསེར་སྡིང་པ་གཞོན་ནུ་འོད་ཀྱི་གསང་འདུས་རིམ་ལྔའི་ཁྲིད་ཡིག་གདམས་ཕྲན་དང་བཅས་པ། རིམ་ལྔའི་ཁྲིད་ཡིག་རྗེ་བུས་མཛད་པ། འགྲེལ་པ་སྒྲོན་གསལ་གྱི་ལུང་དང་། ཨུ་རྒྱན་བསྙེན་བསྒྲུབ་ཉམས་ཁྲིད་དུ་གསན་ནས། རྩ་བ་ཟླ་སེང་གེ་འགྲེལ་པ་དང་བཅས་པ། ཁྲིད་ཡིག ལོ་རྒྱུས། གེགས་སེལ། ཡིག་ཕྲན་བསྐོར། གྲུབ་ཆེན་པའི་རྣམ་ཐར། ཕྲེང་བསྐོར་ཚང་བ་དང་བཅས་པ་གསན། མདོ་སྡེ་ལས་བརྒྱའི་ལུང་། འབྲི་ཁུང་ཟབ་ཆོས། ཙནྡྲ་གོ་མིས་མཛད་པ་འཇམ་དབྱངས་བསྟོད་པ་མཇིང་ཡོན་དུ་གྲགས་པ་རྣམས་ཀྱི་ལུང་གསན། གཞན་ཡང་དེ་དུས་ཆོས་མང་པོ་གསན་པར་གདའ་ཡང་། གསན་ཡིག་ལ་མ་བཏབ་པ་སྣང་ངོ་། །དེ་དུས་སྒེར་པ་ཁ་ཅིག་ལ་གསུང་ཆོས་འཆད་པ་དང་། རྗེ་སྤྱན་སྔ་ཉིད་ལ་གསན་པ་དང་། ཆོས་བསྒྱུར་བ་དང་། འདྲི་བ་དང་། ཐུགས་དམ་ཟབ་མོ་ལ་མཉམ་པར་འཇོག་པ་སོགས་ཏེ། པཎ་ཆེན་ཤཱཀ་རིའི་རྣམ་ཐར་ལས་འབྱུང་བ་ལྟར་རོ། །ཉིན་ཞག་ཕྲུགས་རེ་བཞིན། མི་ཕམ་པས་དབུས་མཐའ་རྣམ་འབྱེད་དུ་བཤད་པའི་ཆོས་སྤྱོད་བཅུ་མ་ཆག་པར་མཛད་ཅིང་། ཀོང་པོའི་སྐྱེ་བོ་ཤིང་ལྟར་གྱོང་བ་མང་པོའང་ཆོས་ལ་བཙུད་དོ། །དེ་དུས་ཀོང་པོ་ཞིག་གིས་ཕོར་ལྟང་གཅིག་ཕུལ་བྱུང་བ་དེ། ཕྱག་ཕྱིར་ཁམས་པ་བརྩོན་འགྲུས་བྱ་བ་གཅིག་ཡོད་པ། ཁོས་ཕོར་ལྟང་ཁྱེར་ནས་བྲོས་པ་ཉེ་གནས་པ་རྣམ་པ་དང་རྒར་པས་ཟིན། ཁྲིམས་ལ་གཏུགས་པའི་ཉེས་པ་བྱུང་བ་ལ། རྗེ་ཉིད་འགྲོ་བ་ཐམས་ཅད་ལ་བཅོས་མེད་ཀྱི་བྱམས་སྙིང་རྗེ་མངའ་བས་བཀའ་གནང་སྟེ། ཕོར་པ་བློས་བཏང་། དགེ་བའང་བསྔོས་ཚར་གསུངས་ནས་ཕོར་ལྟང་ཁོང་རང་ལ་གནང་ནས་ཉེས་མེད་མཛད་པ་སོགས་བྱང་ཆུབ་སེམས་དཔའི་སྤྱོད་པ་མང་པོ་མཛད་དེ་ཀུན་གྱིས་དད་པ་དང་། འབུལ་ནོད་ཀྱང་མང་རབ་ཏུ་བྱུང་། ཁྱད་པར་ཀོང་པོའི་བར་དེ་ལ། སྤྱན་སྔ་རིན་པོ་ཆེའི་དྲུང་། ཀ་ལཱ་པའི་ས་རིས་དང་། རྒྱ་ཡིག་མི་འདྲ་བ་མང་པོའི་ཀློག་སོགས་ཐ་སྙད་སྐོར་མང་པོ་ཕུལ། གཞན་ཡང་གསུང་རབ་མང་པོའི་མ་གླེང་བསླང་འབུལ་བ་སོགས་མཛད་དེ། མཁས་པའི་བྱ་བ་རྣམ་གསུམ་གྱི་འཁོར་ལོ་རྒྱུན་མི་འཆད་པར་མཛད་དོ། །དེ་ནས་ཁྱི་ལོ་སྤྲུལ་སྐུ་རིན་པོ་ཆེའི་ཕྱག་ཕྱི་མཛད་དེ་ཕྱིར་ཕེབས། དེ་དུས་སྔར་ཀོང་པོ་ལ་ཐེགས་ཚེ། སྣེ་གདོང་ཞོལ་དུ་སྡེ་པ་ཡར་མར་གྱི་ཕུལ་བའི་ན་བཟའ་ཁ་ཅིག་ཡོད་པ་གནས་ཚང་ལ་བཅོལ་ཡོད་པས། ཕྱིར་ཕེབས་དུས་ཁོང་གིས་བཙོངས་ཚར་གནང་བས། ཕྱག་ཕྱི་རྣམ་པས་སྣེ་གདོང་དུ་ཞུས་པའི་ཉེས་དམིགས་ལ་ཐུག་ནའང་། རྗེ་ཉིད་ཀྱིས། གཏོད་ལན་ཀྱང་མི་དགོས་ན། ཁྲིམས་ལྟ་ཅི་སྨོས་པའི་ཞུས་གནང་ཀྱང་མཛད་པ་ལས། ཉེས་མ་བྱུང་ཞིང་། གོང་མ་ཆེན་པོའང་། བྱང་ཆུབ་སེམས་དཔའི་སྤྱོད་པར་གདའ་གསུངས་ནས་དད་སྐད། དེ་ནས་བསམ་སྡེར་ཕེབས། གཡམ་བཟང་སྤྱན་སྔ་ཆོས་ཀྱི་རྗེ་ཀོན་དིང་གོ་ཤྲིའི་རབ་བྱུང་འདི་ལས་སློབ་མཛད། སླར་ཡང་ཡར་རྒྱབ་ཆོས་ཀྱི་རྒྱལ་པོ་ཆེན་པོས་སྤྱན་དྲངས་ཏེ། ཕུལ་དུ་ཕྱིན་པའི་བསྙེན་བཀུར་གྱིས་མཆོད་ནས་རེ་ཤིག་བཞུགས་ཤིང་། དེ་ཡང་། ཨེ་ཝཾ་ཐམས་ཅད་མཁྱེན་པ་དེ་ཉིད་མཁྱེན་བརྩེ་མཐའ་ཡས་ཤིང་། བསྟན་པ་ལ་གཅེས་སྤྲས་ཆེ་ཐང་དུ་མཛད་པ་ཡིན་པས། རྗེ་འདི་ལྟ་བུའི་མཁྱེན་རབ་ཀྱིས་གསུང་རབ་སྤྱི་དང་། ཁྱད་པར་ཐ་སྙད་སྐོར་ལ་ཡིག་ཆ་བརྩོམ་པ་བཞིན་བྱུང་ན། ཅི་ནས་ཀྱང་བསྟན་པ་ལ་ཕན་པ་འདུག་དགོངས་པ་དང་། དེ་ཡང་དུས་ཕྱིས་བྱོན་པའི་སྐད་གཉིས་སྨྲ་བ་ཕལ་ཆེར། སྐད་དོད་ཐོར་བུ་ཙམ་ལས། ཀ་ཙན་གྱི་གཞུང་ལ་གཟིགས་ཏོག་ཚུད་པའི་གསན་སྦྱོངས་མཛད་པ་དཀོན་ཏེ། སྤང་ལོ་ཆེན་པོས་གསུངས་པ་བཞིན་ཡིན་ན། ཅིས་ཀྱང་བརྩོམ་པའི་བསྐུལ་བ་པོ་བགྱིད་དགོངས་ནས་ཞབས་ཏོག་ཤིན་ཏུ་བཟང་པོ་བཤམས་ཏེ། དབེན་གནས་དམ་པ་ཨེ་ཝཾ་དུ་སྤྱན་དྲངས། རེ་ཤིག་བཞུགས་པར་གསོལ་ཏེ། ཐོག་མར་རྒྱ་དཔེ་ལ་གཏུགས་པའི་ཀ་ཙན་གྱི་གཞུང་ལ་ཞུ་ཆེན་མཛད། དེ་ཡང་ཙནྡྲ་པའི་གཞུང་ལ་ཞུ་ཆེན་མཛད་པ་རྣམས་ནི་ཤིན་ཏུ་ངོ་མཚར་བ་ཡོད། དེ་འདྲ་བལྟས་ན། མངོན་ཤེས་ཡོད་པ་གཅིག་མ་གཏོགས་གཞན་གྱི་ཤེས་རྒྱུར་མིན་ནོ། །དེ་ནས་དང་པོ་ཀ་ལཱ་པའི་འགྲེལ་པ་གཞུང་དོན་གསལ་བ་ཞེས་བྱ་བ། གཞུང་གི་འབྲུ་ཞིབ་ཏུ་གཉེར་ཞིང་། དཔེར་བརྗོད་དང་བཅས་ཏེ་སྟོན་པས། ཉུང་ཞིང་དྲིལ་ལ་རྟོགས་སླ་བ་ཞིག་མཛད། ཙནྡྲ་པའང་འགྲེལ་པ་སྒྲ་རིག་རྒྱ་མཚོའི་གྲུ་གཟིངས་ཞེས་བྱ་བ་གཞུང་དོན་དཔྱིས་ཕྱིན་པར་རྒྱ་སྐད་བཀོད། དེ་ནས་བོད་སྐད་བཀོད་དེ་འབྲུ་བསྣན་པས་ཤིན་ཏུ་ལེགས་པ་ཡོད། དེ་ཡང་སྔོན་གྱི་སློབ་དཔོན་ཁ་ཅིག་གིས་བྱས་པའི་བོད་འགྲེལ་རྣམས་གཞུང་གི་འབྲུ་ཞིབ་ཏུ་གཉེར་བ་མེད་ཅིང་། དཔེར་བརྗོད་ཀྱི་ཚིག་གྲོགས་རྣམས་ཀྱང་བྱིངས་སྒྲུབ་བྱས་པས། མང་ཆེས་ཏེ་མགོ་རྨོངས་པར་འགྱུར་བ་ལས་མེད། རྗེ་ཉིད་ཀྱི་མཛད་པ་འདི་ལྟ་བུ་ནི་བསྟན་པ་ལ་ཕན་པ་བླ་ན་མེད་པར་འགྱུར་བ་ཡིན་ནོ། །དེ་ལྟར་རྩོམ་པ་མཛད་ཅིང་། མིའི་དབང་པོ་དེ་ཉིད་དུས་ཀྱི་འཁོར་ལོའི་རྒྱུད་འགྲེལ་ཞུ་བའི་མཆིད་ནན་ཏན་དུ་གསོལ་ནའང་། རྗེ་ཉིད་ཀྱིས་རང་གི་བླ་མའི་ཕྲིན་ལས་སུ་འགྱུར་བ་དགོངས་ནས། བདག་གིས་འབུལ་མི་ཐུབ་པས། དུས་འཁོར་ལ་ཤིན་ཏུ་མཁས་པ་ཆོས་རྗེ་རིན་པོ་ཆེ་བསོད་ནམས་གྲགས་པ་བྱ་བ་དཔལ་འཁོར་སྡེ་ཆེན་ན་བཞུགས་པས། དེ་ལ་གསན་པའི་འཐད་བཀོད་ཞུས་པས། དེ་ཁ་བཞིན་གདན་འདྲེན་མཛད། ཡོན་མཆོད་ལྷན་དུ་གསན་པ་ཡིན། འ་ཕ། དུས་དིང་སང་གི་བླ་མ་སློབ་དཔོན་ཚོ་ནི། རང་རེ་ལ་ཕྲིན་ལས་བྱུང་ན། དེ་ཁ་ཨ་ཚི་བ་རང་དུ་བྱེད། དམ་པ་འདི་ནི་བླ་མའི་ཕྲིན་ལས་འཕེལ་ཐབས་ཁོ་ན་ལྷུར་མཛད་པ་ཡིན་ནོ། །གཞན་ཡང་ཨེ་ཝྃ་དུ་ཆོས་བསྒྱུར་བ་དང་། ཞུ་ཆེན་ཀྱང་མང་པོ་མཛད། སྐྱེ་བོ་དུ་མ་ལའང་བློ་དང་མཚམས་པའི་ཆོས་བཤད། རྒྱལ་ཆེན་གླིང་དུ་དཔོན་ས་ཡུམ་པ་མཁྱེན་རབ་ཀྱི་དབང་མོ་དེ་ཉིད་དཔོན་གཡོག་ཁ་ཅིག་ལ། ཀ་ལཱ་པའི་ས་རིས་དང་། སྡེབ་སྦྱོར་སྙན་ངག་དང་བརྒྱད་སྟོང་པའི་རྒྱ་ཀློག་སོགས་ཐུགས་བཞེད་བསྟུན་པ་བཤད་དེ། སེམས་ཅན་གྱི་དོན་ལ་ངལ་བ་མེད་པའི་རྩོམ་པ་མཛད་ཅིང་། དེའི་ཚེ་ན། མིའི་དབང་པོ་རྒྱལ་སྲིད་ཆོས་ཀྱི་སྙིང་པོར་སྐྱོང་བས་བསྟན་པ་སྟོབས་ཀྱིས་འཛིན་པའི་ཉིན་མོའི་དབང་ཕྱུག་མཁྱེན་བརྩེ་ཕུལ་དུ་ཕྱིན་པ་མངའ་བའི་རྡོ་རྗེ་འཛིན་པ་ཆེན་པོ། རྗེ་བཙུན་གྲགས་པ་རྒྱལ་མཚན་དང་དབྱེར་མ་མཆིས་པ་དཔོན་ཆེན་རིན་ཆེན་རྣམ་རྒྱལ་དཔང་པོའི་སྡེ་ཕྱོགས་ཐམས་ཅད་ལས་རྣམ་པར་རྒྱལ་བའི་ལྷའི་ཞལ་སྔ་ནས་འདི་ཉིད། སྐུ་ནས་ཕྲ་མོར་ཡོད་ནའང་། སྐུ་ཚེ་སྔོན་ནས་སྨོན་ལམ་ཁྱད་པར་ཅན་མངའ་བས། རྗེ་ཉིད་ལ་བཅོས་མ་མ་ཡིན་པའི་དད་པ་དང་དགྱེས་པ་ཆེན་པོ་ཡོད་པས། ཕལ་ཆེར་རྗེའི་དྲུང་དུ་བཞུགས་ཏེ། གུས་འདུད་ཆེན་པོ་མཛད་ཅིང་། དེ་ནས་བདེ་མཆོག་དྲིལ་བུ་པའི་དབང་གསན་ཏེ། དཔོན་སློབ་ཕ་དང་བུའི་རྣམ་ཐར་ལ་ངེས་པར་གནས་པ་མཛད་ཅིང་། བསྙེན་བཀུར་གྱི་མཆོད་པ་གྱ་ནོམ་པ་བཤམས་པའི་ངང་མི་གཡོ་བ་ཡིན་ནོ། །དེ་ནས་སྐབས་ཤིག་ཏུ་སྟག་ལུང་དུ་ཕེབས་ཏེ། ཕ་རིན་པོ་ཆེའི་དྲུང་གསུང་ཆོས་གསན་པ་དང་། ཐ་སྙད་ཀྱི་གླེང་བསླངས་པས། དེ་ཉིད་ཀྱི་མཁྱེན་པའང་བལྟས་པར་མཛད་ཅིང་། དེ་དུས་སྟག་ལུང་ན། སིནྡྷུའི་ཡི་གེར་བྲིས་པའི་རྒྱ་དཔེ་ཡོད་སྣང་བ། ཀུན་གྱིས་མ་ཁྲོལ་བས། རྗེ་ཉིད་ཀྱིས་ཀློག་བསྒྱུར་མཛད་པས། མཁས་པའི་དབུས་ན་མངོན་པར་མཐོ་བ་བྱུང་སྐད་དོ། །གཞན་ཡང་སྐྱེ་བོ་དུ་མའི་མི་ཤེས་པ་གསལ་བར་མཛད་དོ། །དེ་ནས་ཡར་རྒྱབ་ཏུ་ཕེབས་ཏེ་སྐབས་ཞིག་ན། རིག་པ་དང་ལུང་གིས་སྨྲ་བའི་དབང་པོ་མཁས་པ་ཆེན་པོ་ཤར་དྭགས་པོའི་པཎྜི་ཏ་དོན་ཡོད་རྒྱལ་མཚན་དཔལ་བཟང་པོའི་ཞལ་སྔ་ནས། དགེ་འདུན་བརྒྱ་ཕྲག་མང་པོས་བསྐོར་ཏེ། བྱིངས་པས་ཆོས་བར་ལ་གདན་དྲངས་པའི་ཚེ། བྱིང་ལྷུན་གྲུབ་བྲག་ཁར་རྗེ་འདི་ཉིད་སྤྱན་འདྲེན་དུ་བཏང་བྱུང་བས། བསྟན་པ་ལ་དགོངས་ཏེ་ཐེགས། སྒྲ་ཀ་ལཱ་པའི་ས་རིས་སྡེབ་སྦྱོར་སོགས་བཤད་དེ་མཁས་པར་མཛད་ཅིང་། སླར་མཁས་པ་དེ་ཉིད་ལ་ཚད་མ་རྣམ་འགྲེལ་སོགས་ཚད་སྐོར་གྱི་གཞུང་དོན་ཀྱང་ལེགས་པར་གསན་ནོ། །གཞན་ཡང་དེ་དུས་མཁས་པའི་དབང་པོ་པཎ་ཆེན་འབུམ་ཕྲག་གསུམ་པ་རིན་པོ་ཆེ་ཆོས་ཀྱི་དབང་པོ་དང་། གཏེར་མཛོད་པ་དང་། རབ་བྱམས་པ་བསོད་རྒྱམ་དང་། རབ་འབྱམས་པ་གྲགས་འོད་སོགས་འཆད་ཉན་པ་ཆེན་པོ་རྣམས་ལའང་། ཀ་ལཱ་པའི་ས་རིས་སོགས་ཆོས་མང་དུ་བཤད་དེ། དེ་དག་གི་བློ་གྲོས་མཁས་པར་མཛད་ཅིང་། གཞན་ཡང་དབང་ལུང་མན་ངག་སོགས་ཆོས་ཀྱི་རྣམ་གྲངས་མུ་མེད་པ་བསྟན་ཏེ། སེམས་ཅན་གྱི་དོན་རྒྱ་ཆེན་པོ་མཛད་པ་ལགས་ཤིང་། དེ་ནས་ཡང་སླར་ཕེབས་ཏེ། ཨེ་ཝཾ་སོགས་སུ་བཞུགས་བཞིན་པ་ལས། རབ་འབྱམས་སྨྲ་བའི་དབང་པོ་ཆོས་རྗེ་དགེ་བཟང་པ་ལ། མཛོད་རང་འགྲེལ་གྱི་བཤད་པ་དང་། བཞི་བརྒྱ་པ། སྙན་ངག་དཔག་བསམ་འཁྲིལ་ཤིང་གི་ལུང་ཀྱང་གསན་ནོ། །དེ་ནས་གླང་ལོ། མིའི་དབང་པོ་རྣམས་ཀྱིས། རྗེ་ཉིད་ཕྱོགས་འདིར་ཡུན་དུ་བཞུགས་པ་ཆེད་སོགས་ཀྱིས། རྒྱ་སྟོན་ཆེན་པོ་ལྕགས་རི་པའི་གདན་སར་མངའ་གསོལ་ཏེ། དགའ་ལྡན་བྱམས་པ་གླིང་གི་བཤེས་གཉེན་མང་པོ་ལ་བློ་དང་མཚམས་པའི་ཆོས་བསྟན་ཏེ། བསྟན་པ་ལ་བྱི་དོར་མཁའ་ཁྱབ་ཏུ་མཛད་ཅིང་། སྐྱེས་ཆེན་དམ་པ་རྒྱ་སྟོན་བྱང་ཆུབ་རྣམ་རྒྱལ་དེ་ཉིད་ལ། ཕག་མོ་གཞུང་དྲུག་གི་བྱིན་རླབས་དང་ལུང་། དབུ་མ་རྩ་ཤེ། ཆོས་དབྱིངས་བསྟོད་པ། བཤེས་ཕྲེང་། དབུ་མ་རིན་ཆེན་ཕྲེང་བ། བསླབ་བཏུས། སྤྱོད་འཇུག་རྣམས་ཀྱི་ལུང་། སངས་རྒྱས་མཉམ་སྦྱོར། རིགས་རྐྱང་དང་བསྡུས་པའི་དབང་། སྔགས་འདུལ་ཆེན་མོ། རིན་ཆེན་སྣ་རྒྱན། མི་འཇིགས་ཞལ་ལུང་། དུས་འཁོར་མདོར་བསྡུས་དང་པོའི་ཊཱི་ཀ མངོན་རྟོགས་མཐའ་དཔྱད། སྒྲུབ་ལེའི་ཊཱི་ཀ ཐམས་ཅད་མཁྱེན་པ་བྱམས་གླིང་པས་མཛད་པའི་ལུང་རྣམས་གསན་ནོ། །དེ་ནས་ཡོངས་ཀྱི་དགེ་བའི་བཤེས་གཉེན་གྲྭ་པ་མངོན་ཤེས་ཀྱིས་བཞེངས་པའི་གྲྭ་ཐང་གི་གཙུག་ལག་ཁང་མཆོད་ཁང་གི་ཁྱད་པར་འཕགས་པ། བསྟན་པའི་རྩ་བར་གྱུར་པའི་ཁྱད་པར་དུ་འཕགས་པའི་གཙུག་ལག་ཁང་བཞིའི་ནང་ཚན། གྲྭ་ཐང་གི་གདན་ས་ཆེན་པོར། ཤིང་མོ་ཡོས་ཀྱི་ལོའི་འགྲུབ་སྦྱོར་བཟང་པོ་དང་ལྡན་པའི་ཚེས་ལ། མིའི་དབང་པོ་ཡབ་སྲས་ཀྱིས་དགེ་འདུན་འདུས་པ་རྒྱ་མཚོའི་གཙུག་རྒྱན་དུ་མངའ་གསོལ་ཏེ། མདོ་སྔགས་ཐ་སྙད་ལ་སོགས་པ་རིག་པའི་གནས་ལྔའི་སྒོ་ནས་བཤད་ཉན་དབུར་རྒྱུན་ཆགས་སུ་མཛད་ཅིང་། ནག་པ་ཟླ་བ་ལ་དཔལ་དང་པོའི་སངས་རྒྱས་ཀྱི་སྒྲུབ་མཆོད་སོགས་དགེ་རྒྱུན་མང་པོའང་བཙུགས། མངའ་རིས་ནས་ཆོས་རྗེ་བཞི་སྡེ་པ་སོགས་དང་། ས་སྐྱ། ངམ་རིངས། རྟ་ནག སྐྱེད་ཚལ། གསང་ཕུ། རྩེ་ཐང་། འབྲས་སེར། ནཱ་ལེནྡ། དྭགས་ཀོང་། མདོ་ཁམས་སོགས་ནས་ཆོས་ཉན་དགེས་བཤེས་མང་དུ་འདུས་པ་ལ། གང་ལ་ཅི་འདོད་ཀྱི་ཆོས་བཤད། ཁྱད་པར་ཀ་ཙན་གྱི་གཞུང་ཆོས་སོགས་ཐ་སྙད་ལ་བཤད་ཉན་འཁོར་ཡུག་ཏུ་བཤད། ལྷུན་གྲུབ་གླིང་དུ་མིའི་དབང་པོ་ལ་རྡོ་རྗེ་ཕྲེང་བའི་དབང་། ལམ་འབྲས་ས་སྐྱ་བཀའ་འབུམ་གྱི་ལུང་སོགས་མདོ་སྔགས་ཀྱི་ཆོས་མང་དུ་གསུངས། གྲྭ་ཐང་ཉིད་དུའང་། སྦྱོར་དྲུག ལམ་འབྲས། གཤེད་དམར། དུས་ཀྱི་འཁོར་ལོའི་དབང་དང་། བཤད་པ་སོགས་ལོ་ལྟར་ཆགས་ལྟ་བུ་གསུངས་སོ། །དེ་ནས་ཁྱད་པར་དུ། མདོ་སྔགས་ཐ་སྙད་དང་བཅས་ལ་འགྲན་ཟླ་མེད་པའི་མཁྱེན་སྤྱན་ཡངས་པ། བོད་ཡུལ་སྡེ་སྣོད་འཛིན་པ་མཐའ་དག་གི་རལ་པ་མཛེས་པར་བྱེད་པའི་ཅོད་པཎ། རྗེ་བཙུན་ཐུ་མི་པཎྜི་ཏ་གསུམ་པ། བྱམས་པ་གླིང་ནས་ཆོས་ཀྱི་རྗེ་ཤྲཱི་ཝཱ་གི་ཤྭ་ར་པུཎྱ་བི་ཛ་ཤྲཱི་བྷ་དྲའི་ཞལ་སྔ་ནས་ལ་སྔ་ཕྱིར་ཀ་ཙན་སྡེབ་སྦྱོར། སྙན་ངག་སོགས་ཐ་སྙད་སྐོར་ཆ་ལག་དང་བཅས་པ་ཐམས་ཅད་དང་། གཞན་ཡང་དབང་ལུང་བཤད་པ་མན་ངག་དང་བཅས་པ་མཐའ་ཡས་པ་གསུངས་ཤིང་། མཁྱེན་པ་རྒྱ་མཚོའི་ཕ་རོལ་དུ་སོན་པས། རྗེ་འདི་ཉིད་ཀྱིའང་སློབ་མའི་མཆོག་གཅིག་པུར་བཞུགས་པ་ཡིན་ནོ། །དེ་ནས་སྤྲེའུའི་ལོ། སྤྲུལ་པའི་སྐུ་སྤྱན་མངའ་རིན་པོ་ཆེ་གཙང་ལ་ཐེགས་པའི་ཞབས་འབྲིང་མཛད་དེ། འཇམ་དཔལ་གྱི་སྒྲ་མདོ་རྩ་འགྲེལ་བྱིང་གི་ཚོགས་དང་བཅས་པ། སྔོན་བོད་དུ་མ་འགྱུར་བའི་བསྟན་བཅོས་ཁྱད་པར་ཅན་བསྒྱུར་ཞིང་། ཞྭ་ལུར་སྔོན་གྱི་གྲྭ་སློབ། སྐུ་ཉེ་ཕྱག་ཕྱི་བ་སོགས་ལ་ཆོས་དང་ཟང་ཟིང་གི་སྦྱིན་པས་སྐྱངས་ཏེ། རྗེ་སྤྱན་མངའ་ཉིད་ལ་ཆོས་ཀྱང་གསན། རྩོམ་པ་དང་འགྱུར་ཞུས་ཀྱང་མང་དུ་མཛད། གསེར་མདོག་ཅན་དུ་མ་ཧཱ་པཎྜི་ཏ་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ཀྱི་ཞལ་སྔ་ནས་ལ་འཇམ་དཔལ་གྱི་བསྟོད་པ་གང་བློ་མའི་ལུང་ཀྱང་གསན། སྐྱེ་བོ་མང་པོ་ལ་བློ་དང་མཚམས་པའི་ཆོས་ཀྱང་མང་ཤས་གཅིག་བཤད་དེ། བྱ་ལོ་གཙང་ནས། སྤྱན་སྔ་རིན་པོ་ཆེའི་ཞབས་འབྲིང་མཛད་དེ་ཕྱིར་ཕེབས། སྐབས་ཤིག་ཏུ། སྟོང་ར་ཕྱོགས་སུ་སྤྱན་དྲངས། རི་དོར་ཕེབས། སྟོང་ར་བ་ཆོས་རྗེ་ཤཱཀྱ་དོན་གྲུབ་དཔལ་བཟང་པོ་ལ། སྔར་ནཱ་ལེནྡར། མཚམས་སྦྱོར་ལྔ་པའང་གསུངས་ཤིང་། འདི་དུས་མངོན་རྟོགས་ལྗོན་ཤིང་གི་སྟེང་ནས་བརྟག་གཉིས་ཀྱི་བཤད་པ། སྐྱེས་བུ་དམ་པ་དེ་ཉིད་དང་ཞལ་ངོ་རྣམས་ལ་གསུངས། གཞན་ཡང་སྐུ་ལ་ཆོས་དྲུག་བཤེད་དམར་གྱི་དབང་། སྤྲོས་མེད་ཀྱི་ཁྲིད་སོགས་ཆོས་ལུང་དབང་བཀའ་མཐའ་ཡས་པ་གསུངས། སྒྲའི་རིགས་བཀའ་བཅད་དེ། སྐྱེས་བུ་དམ་པ་དེ་ཉིད་ཀྱི་མཁྱེན་པ་བལྟས་པར་མཛད། མཁས་གྲུབ་དེ་ཉིད་ལ་སླར་རྗེ་ཉིད་ཀྱིས་ཀྱང་། ལམ་འབྲས་པོད་དམར་གྱི་ལུང་། ནཱ་རོ་མཁའ་སྤྱོད་ཀྱི་དབང་སོགས་ཀྱང་གསན་ཏེ། རེ་ཤིག་ཀྱང་བཞུགས་སོ། །དེ་ནས་སླར་གྲྭ་ཐང་སོགས་སུ་བཤད་ཉན་སྐུ་མཚམས་སོགས་ཀྱིས་དུས་འདའ་བར་མཛད། དཔལ་འབྱོར་བརྟན། ལྷུན་གྲུབ་གླིང་སོགས་སུའང་ཕེབས་ཏེ། གསུང་ཆོས་སྒོ་དུ་མ་ནས་ཅི་འདོད་དུ་གསུངས། རབ་བྱུང་དང་བསྙེན་རྫོགས་ཀྱང་མང་པོ་སྒྲུབས་ཏེ། མདོར་ན། བཙུན་པ་རྣམས་སྡོམ་པ་ལ་བཀོད། སྔགས་པ་རྣམས་དམ་ཚིག་ལ་བཀོད། ཁྱིམ་པ་རྣམས་བསྙེན་གནས་ལ་བཀོད་དེ། སྐྱེ་བོ་མང་པོ་རྣམ་པར་གྲོལ་བའི་ས་ལ་འགོད་པར་མཛད་ཅིང་། དེ་ཡང་སྔོན་ཇོ་བོ་རྗེ་བོད་དུ་བྱོན་པ་ལྟར་རྒྱལ་བའི་བསྟན་པ་རིན་པོ་ཆེ་ཉིན་མོ་ལྟར་མཛད་པ་ཡིན་ནོ། །ཚལ་མིག་ཏུ་ཡང་ཐོག་ཤིག་ཕེབས། རྗེ་བཙུན་བྱམས་པ་གླིང་པ་ལ་ས་སྡེའི་ལུང་། རྗེ་བསོད་ནམས་བཟང་པོའི་ཞབས་ཀྱིས། ཀརྨ་པ་ལ་དབང་ཕུལ་བའི་གོས་ཆེན་འདིངས་དཀྱིལ་ལས་དུས་ཀྱི་འཁོར་ལོའི་དབང་གསུང་། གཞན་ནཱ་ལེནྡའི་མཁན་པོ་ཆོས་རྗེ་བཞི་སྡེ་པས་སྤྱན་དྲངས། གཞི་ཀ་སྣེའུར་ཕེབས། ཁོང་པ་ལ་ཀ་ཙན་ཆ་ལག་དང་བཅས་པ། དུས་འཁོར་གྱི་དབང་སོགས་དབང་མང་པོ་བཤད། གཞན་ཡང་སྐྱེ་བོ་མང་པོ་ལ་དབང་ལུང་སོགས་རྒྱ་ཆེར་གསུངས། མིའི་དབང་པོ་ཧོར་དོན་ཡོད་རྡོ་རྗེ་བས་བསྙེན་བསྐུར་གྱ་ནོམ་དུ་བསྒྲུབས། ཁོང་པ་ལ་འབེལ་གཏམ་གྱི་སྒོ་ནས་ཆོས་ཟབ་མོ་བསྟན་ཏེ། གཞན་དོན་ལ་སྐྱོ་ངལ་སྤངས་ཏེ། དུས་ཐམས་ཅད་དེ་ཁོ་ན་ལྷུར་མཛད་པ་ཡིན། དེ་ནས་འདས་པའི་སངས་རྒྱས་གཞན་ཕན་རྣམ་རོལ། མ་འོངས་པའི་སངས་རྒྱས་དྲུག་པ་སེང་གེ ད་ལྟར་རྒྱལ་བའི་དབང་པོ་ཀརྨ་པར་གྲགས་པ། མཆོག་གི་སྤྲུལ་པའི་སྐུ་ཐམས་ཅད་མཁྱེན་པ་ཆོས་གྲགས་རྒྱ་མཚོའི་ཞལ་སྔ་ནས་དང་། སྔར་འཕྲང་པོ་སོགས་སུ་མཇལ་ཏེ། ཕྱག་ཆེན་ལྷན་ཅིག་སྐྱེས་སྦྱོར་སོགས་གསན་ཞིང་། ཀོང་པོར་ཡང་མཇལ། ཕག་ལོ་ལ། ལྷ་སར་མཇལ་དུ་ཕེབས་ཏེ། ཆོས་མང་པོ་ལ་འབེལ་བའི་གཏམ་མཛད་པས། ཉིད་ལོ་ཙཱ་བ་ཆེན་པོར་འདུག་གསུངས་ནས་བསྙེན་བསྐུར་གྱ་ནོམ་པ་མཛད་ཅིང་། ཁྱད་པར་དུ་གངས་ཅན་གྱི་ཆོས་སྨྲ་བ་མཐའ་དག་གི་གཙུག་གི་ནོར་བུར་མངའ་གསོལ་བའི་ལས་ཁ་ཆེན་པོ་གནང་སྟེ། གནང་སྦྱིན་ཀྱང་ཤིན་ཏུ་བཟང་པོ་མཛད་ནས། ལོ་ཙཱ་བ་ཆེན་པོ་འདི་ཉིད་ཆོས་ཐམས་ཅད་ལ་མཁས་པ་ཡིན་པས་ཐ་སྙད་སོགས་རིག་པའི་གནས་ལྔ་འཆད་པའི་སློབ་དཔོན་དུ་མངའ་གསོལ་བ་ཡིན་པས། གངས་ཅན་པ་རྣམས་ཀྱིས་དེ་ལྟར་གྱིས་ཤིག་པའི་༼ཞལ་གདམས༽ཤེལ་དམ་བཟང་པོའང་མཛད་ཅིང་། རེ་ཤིག་ཞབས་འབྲིང་ཀྱང་མཛད་དེ་ཕྱག་ཆེན་གྱི་ཆོས་ཀྱང་དུ་མ་གསན། ཆུ་བོ་ཨཎྜའི་གྲོང་གི་མཁན་པོ་པཎྜི་ཏ་ཆེན་པོ་ཡིད་ཀྱི་ཤིང་རྟ་ཞེས་བྱ་བས་ཀརྨ་པ་ལ་གདན་འདྲེན་གྱི་ཞུ་ཡིག་སྙན་ངག་ཤིན་ཏུ་བཟང་པོ་དང་། ཕྱག་ལེན་བསྐོར་གྱི་སྔགས་མང་པོ་ལ་ཞུས་དག་དང་། པཎྜི་ཏ་སྒྲ་གཅན་འཛིན་གཞོན་ནུ་དང་། ཁ་ཆེའི་རྒྱལ་པོ་ཆེན་པོ་རྣམས་ཀྱིས་ཀརྨ་པ་ལ་ཕུལ་བའི་ཞུ་ཡིག་རྣམས་བསྒྱུར། ཨརྻ་དེ་ཝའི་ཁབ་ཀྱི་ཚེར་མ་སོགས་ཀྱང་བསྒྱུར་ཏེ་མཁས་པའི་བྱ་བས་དུས་འདའ་བར་མཛད་ཅིང་ཆོས་ཀྱང་མང་དུ་གསུངས། རྒྱལ་དབང་ཐམས་ཅད་མཁྱེན་པས། མདོ་སྔགས་ཐ་སྙད་དང་བཅས་པའི་དཀའ་གནས་མང་པོ་དྲི་བ་དམ་པོ་མཛད་པ་ལ། དྲི་ལན་དཔྱིས་ཕྱིན་དུ་ཕུལ་བས། རྒྱལ་དབང་དེ་ཉིད་ཀྱིས་མཁྱེན་རབ་ཀྱང་བལྟས་པར་མཛད། སྐྱེ་བོ་ཁ་ཅིག་ལ་ཆོས་ཀྱང་བཤད། ཁྱད་པར་མཁས་ཤིང་གྲུབ་པའི་སྐྱེས་བུ་དམ་པ་རྗེ་བཙུན་སྨྱུག་ལ་བ་ལ། ཀ་ཙན་གྱི་ལུང་སོགས་ཆོས་དུ་མའང་གསུང་། རྒྱ་གར་གྱི་དགེ་སློང་ཨཱརྻ་བཾ་པ་ལ་སོགས་ཁ་ཅིག་ལ་ཆོས་ཀྱང་གསུངས་ཏེ། སེམས་ཅན་གྱི་དོན་རྒྱ་ཆེན་པོ་མཛད་དོ། །དེ་ནས་སླར་ཡང་གྲྭ་ཐང་དུ་ཕེབས་ཏེ། འབྲོང་དཀར་རྫོང་དུ་མཁས་པའི་དབང་པོ་ཆེན་པོ་མཚུངས་མེད་ཀརྨ་ཕྲིན་ལས་པའི་ཞལ་སྔ་ནས་དགེ་འདུན་བརྒྱ་ཕྲག་དུ་མ་དང་བཅས་ཏེ། ཆོས་བར་ལ་ཕེབས་དུས། རྗེ་ཉིད་སྤྱན་དྲངས། དུས་ཀྱི་འཁོར་ལོའི་རྒྱུད་སོགས་ཆོས་དུ་མ་གསུངས། བཀའ་བཅུ་རབ་འབྱམས་པ་མང་པོ་ལ་སྒྲ་ཀ་ལཱ་པ་ཡང་བཤད་ཅིང་། ཨེ་ཝཾ་དུའང་། རྒྱ་བླ་མ་དཔལ་ལྡན་བློ་གྲོས་པ་ལ། དབང་བཀའ་ལམ་འབྲས་སོགས་ཆོས་མང་པོ་གསུངས། རྒྱ་ནག་ནས་སྣེ་གདོང་པའི་ལས་ཁ་སྐྱེལ་མི་གོང་མ་རྒྱལ་པོ་རྩེ་དེའི་ཧར་ཤྲཱི་བ་རྣམ་པ་ལ་བསྙེན་རྫོགས་ཀྱང་བསྒྲུབས་ཏེ། སེམས་ཅན་གྱི་དོན་རྒྱ་ཆེན་པོ་མཛད་དོ། །དེ་ནས་བྱ་ལོ། དགུང་དཀག་ཀྱང་ཡིན་པས། རྒྱ་དྲིལ། རྟེན་ཕེབས་སོགས་མཆོད་ཆ། གསེར་དངུལ། ཇ་གོས་དར། ན་བཟའ་སྐོར། རྟ་དྲེ། དཀར་དཔྱད། གོ་ཁྲབ། ཁྲོ་ཟངས། ར་འགག ལི་འགག ལྡི་རི་སོགས་ཕྱག་རྫས་རྣམས་ཐམས་ཅད་སྡོམ་སྟེ། ཆོས་སྡེ་ཆེན་པོ་ཞྭ་ལུར་འགྱེད་ཆེན་མཛད་པ་ཤར། དེ་དུས་ཞྭ་ལུ་མཁན་ཆེན་དཀོན་ཚུལ་བ་ལ་ཞུ་ཡིག་མཛད་པ་ནའང་། ད་རེས་སྤོངས་དག་བརྡ་མཚོན་སྒྲུབ་པ་འདི་ཉིད། བརྒྱུད་པའི་བླ་མ་བུ་སྟོན་ཡབ་སྲས། རྩ་བའི་བླ་མ་སྐུ་ཞང་མཁྱེན་རབས་ཆོས་རྗེའི་དགོངས་པ་རྫོགས་པའི་ཕྱིར་དུ་ཡིན་ཞུ་བའི་ཕྱག་དམ་མཛད་ཅིང་། སྐུ་ཞང་ཆོས་རྗེ་ཐུགས་ལ་དྲན་པས་སྤྱན་ཆབ་ཀྱང་མང་པོ་མཛད། དེ་ལྟར་འགྱེད་ཆེན་གནང་བ་ལ། དྲུང་ཆེན་བཀྲ་ཤིས་དཔལ་ལྡན་པ་དཔོན་སློབ་རྫངས་པ། རི་ཕུག་གཟིམ་ཁང་ལ་ཞིག་བསོས་བྱས་པའི་དགའ་སྟོན་དང་འགྲིག་པས། སྐབས་སུ་བབ་ཅིང་རྒན་རབས་ཀྱི་དྲན་པ་ཚུན་དེ་ལས་འགྱེད་བཟང་བ་མ་བྱུང་སྐད། དེ་ནས་བདག་ཉིད་ཆེན་པོ་འདི་ཉིད། ཞྭ་ལུ་པའི་གདན་སར་སྤྱན་འདྲེན་པའི་གྲོས་ཀྱང་བཤམ། གདན་ས་སུ་འོས་ལ་ཟན་རིལ་བཏོང་བའི་སྲོལ་ཡོད་ནའང་། རྗེ་ཉིད་ལ་བྱིན་མཐུན་སྣང་གྲུབ་པས་ཟན་རིལ་མ་དགོས་ཤིང་། དེ་ནས་མཁན་ཆེན་པ། ཆེན་སློབ་མོ་དབེན་དང་བཅས་པ་སོ་སོའི་ཞུ་ཡིག་ནན་ཏུར་བྲིས་པ་འབུལ་ནོད་དང་བཅས་ནས། ལས་ཆེན་བྲག་དཀར་རབ་འབྱམས་པ་དཔོན་སློབ་སྔ་ཕྱིར་བྱོན་ནའང་། མིའི་དབང་པོ་སྐུ་མཆེད་ཀྱིས་ནན་ཏུར་བཞུགས་པར་གསོལ་བས། ངེད་ཀྱིས་རྗེ་བུ་སྟོན་གྱི་གདན་ས་ཕེར་བའི་ཡོན་ཏན་མེད་གསུང་བའི་ཁེངས་སྐྱུང་གི་ཕྱག་དམ་ཀྱང་མཛད་དེ། ཐེགས་པ་ལྷུན་གྲུབ། སླར་ཞྭ་ལུ་ནས། དྲུང་ཆེན་གཉིས། ལས་ཆེན་བདུན་དང་། བཅས་པ་རྣམས་དོ་གལ་ཤིན་ཏུ་ཆེན་པོས་བྱོན་ཞིང་། རྒྱན་གོང་དུ་དཔལ་ལྡན་མ་བབས་སྟེ། པཎྜི་ཏ་འབོད་དུ་འགྲོ་ཟེར་བ་སོགས་དད་གུས་ཀྱི་རྣམ་འགྱུར་དུ་མ་བསྟན་ཞིང་། དེ་དུས་གྲྭ་ཐང་པ་རྣམས་ཀྱང་། རྗེ་ཉིད་ལ་དད་གུས་མཐའ་ཡས་པས་གཞན་དུ་ཐེགས་འཇུག་པ་མ་བཟོད་ནས། ཞྭ་ལུ་པ་དང་ཐུག་ཕྲད་ཡོང་ཉེན་སོགས་ཀྱི་ཐུགས་གཡེང་དུ་གྱུར་ནའང་། བློ་སྦྱོང་བསྒོམ་པ་ལ་ཁྱད་ཆེ་གསུངས་ནས་སྐྱོན་པ་མི་མཛད། དེ་ནས་ཆོས་ཀྱི་རྒྱལ་པོ་སྐུ་མཆེད་པས། ནན་ཏན་དུ་བཞུགས་པའི་གསོལ་བ་བཏབ་ཅིང་། ཆོས་སྡེ་ཆེན་པོ་གྲྭ་ཐང་གིས་གཙོ་བྱས། དབུས་ཀྱི་གྲྭ་སློབ་བྱིན་གྱིས། སྐུ་ནས་བྱོན་པ་དང་། དབུས་བཞུགས་སྤྲོ་ཞིང་། ཐུགས་དམ་ཀྱང་འཕེལ་ཚུལ་སྐྱོན་ནད་ཞུས་པ་ལ། དབུས་སྐྱིད་ཅིང་། དགེ་སྦྱོར་དམར་ཀྱང་། དེ་བས་གཞན་ལ་ཚིག་རེ་ཙམ་ཕན་ནའང་། དེ་རང་དགའ། གཞན་ལ་ཕན་ན། ངན་སོང་གསུམ་གྱི་སྡུག་བསྔལ་ཀྱང་དྭང་དུ་ལེན་ནུས་པ་ཞིག་དགོས་པས། དགེ་སློང་ཐན་ཐུན་དང་། བདེ་སྐྱིད་དོན་དུ་མི་གཉེར། ན་ཚོད་མཐོ་ཡང་། རེ་ཤིག་ཨ་ཐོ་ཡོང་། ཞྭ་ལུ་པ་རྣམས་དེ་ཙམ་རང་དུ་དད་ན། ཁོང་རྣམས་ཀྱི་བསམ་པ་མི་བཟློག དགེ་འདུན་གྱི་བཀའ་ཡང་མ་བཅོག་པ་ཡིན་གསུང་ནས། ཕེབས་པར་ཐག་བཅད། སླར་མིའི་དབང་པོ་སྐུ་མཆེད་ཀྱིས་གཙོས་པའི་དབུས་ཀྱི་སྐྱེ་བོ་རྣམས་ཀྱི་དོན་དུ་ཕེབས་པའི་ཞལ་བཞེས་བཟང་པོ་མཛད། སྤྱན་སྔ་རིན་པོ་ཆེ་ནས་ཀྱང་ཕྲིན་ལས་གཞན་དོན་ལེགས་པ་ཡོང་བའི་ལུང་བསྟན་མཛད། དེ་ནས་ཞྭ་ལུར་མི་འདེགས་གོང་། སྤྱན་སྔ་རིན་པོ་ཆེས་སྤྱན་འདྲེན་བྱུང་བས། མཚུར་ཕུ་གནས་ནང་དུ་མཇལ་བ་ལ་ཕེབས། དེ་དུས་ཀྱང་མེ་ཏོག་གི་ཆར་ཆེན་པོ་འབབ་པ་ཀུན་གྱིས་མཐོང་བ་བྱུང་ཞིང་། ལུགས་གཉིས་ཀྱི་གླེང་བསླང་བཀའ་མཆིད་མང་དུ་མཛད་དེ། གནང་སྦྱིན་དང་བྱ་དགའ་ཆེན་པོ་མཛད། དེའི་ཞར་ལ། ཟུལ་ཕུར་ཕེབས་ཏེ། ཆག་ལོ་ཙཱ་མཁས་པའི་དབང་པོ་རིན་ཆེན་ཆོས་ཀྱི་རྒྱལ་པོ་ལ། ༼ཞང་བློན༽ཞ་འོན་རྡོ་རྗེ་བདུད་འདུལ་དང་། ཚེ་རིང་མཆེད་ལྔའི་རྗེས་གནང་ཀྱང་གནང་། སྒྲའི་གཙུག་ལག་གི་འབེལ་གཏམ་མཛད་ནས། དེ་ཉིད་ཀྱི་མཁྱེན་པའང་བལྟས་པར་མཛད་ཅིང་། དེ་ནས་ཆུ་ཤུལ་དུ། རིན་དཔུངས་སྡེ་པ། རིག་ལྡན་ཆོས་ཀྱི་རྒྱལ་པོ་ངག་དབང་རྣམ་རྒྱལ་བས་སྤྱན་དྲངས། དུས་ཀྱི་འཁོར་ལོ་ལས་བརྩམས་པའི་དོགས་དཔྱོད། འབེལ་གཏམ། ལུགས་ཁ་ཅིག་ལ་བརྒལ་རྟག་གི་སུན་འབྱིན་དང་བཅས་པ་མཛད་ཅིང་། རྒྱ་དཔེ་མང་པོའང་བསྒྱུར་འགྲོལ་དང་། ཁྱད་པར་རྒྱ་དཔེའི་སྟེང་ནས་བོད་སྐད་ཐོགས་མེད་དུ་གསུངས་པས། མིའི་དབང་པོ་བཤེས་གཉེན་དུ་མ་དང་བཅས་པ་རྣམས་ཡི་རང་ཞིང་། ཧ་ལས་ཏེ། སྔོན་གྱི་ལོ་ཆེན་དེ་དག་འདི་ལྟ་བུ་ཞིག་ཡོད་ཐང་ཟེར་ནས་དད་སྐད། ཆུ་ཤུལ་དུ་བཞུགས་དུས་ཀྱང་། མེ་ཏོག་གི་ཆར་བྱིན་གྱིས་མཐུན་སྣང་གྲུབ་པ་བབས། དེ་ལྟར་བསྙེན་བཀུར་ཞབས་ཏོག་བསམ་གྱིས་མི་ཁྱབ་པ་བཤམ། སྐྱེ་བོ་ཤིན་ཏུ་མང་པོ་ལ་ཆོས་ཀྱང་སྣ་ཚོགས་པ་བཤད། ཁྱད་པར་མཁས་གྲུབ་དམ་པ་ཆོས་རྗེ་ཨུ་རྒྱན་རྫོང་པ་ཆོས་སྐྱོང་རྒྱལ་མཚན་པ་སོགས་ལ། དུས་འཁོར་རྒྱུད་འགྲེལ་གྱི་ལུང་ཞག་དྲུག་ལ་རྫོགས་པ་གསུངས། དེ་ནས་རྗེ་བཙུན་སྨྱུག་ལ་བའི་ཞལ་སྔ་ནས་ཀྱི་སྨྱུག་ལ་རྫོང་དུ་སྤྱན་དྲངས་ཏེ། ལྷའི་ལོངས་སྤྱོད་ལྟ་བུས་མཆོད་དེ། འབེལ་བའི་གཏམ་མཆིད་དུ་མ་དང་། ཞབས་སྤྱི་བོར་བླངས་པའི་གུས་འདུད་ཆེན་པོ་མཛད་པར་གདའ། དེ་ནས་རིམ་པར་ཕེབས་ཏེ། སྔར་སྨོས་པ་བཞིན། ཞྭ་ལུ་པའི་གདན་འདྲེན་བྱུང་བས། ཐེགས་པར་ཆས་ཏེ། ཆོས་རྒྱལ་སྐུ་མཆེད་གསུམ་གྱིས་གཞིས་ཀ་བྱམས་པ་གླིང་། རྒྱལ་ཆེན་གླིང་སོགས་སུ་སྤྱན་དྲངས། འབུལ་ནོད་བཟང་ཞིང་བརླབས་ཆེ་བ་མཐའ་ཡས་པ་མཛད། དོལ་སྣ་མོ་ལ་བར་ཆོས་རྒྱལ་མ་ཆེ་བས་ཞབས་འབྲིང་མཛད་དེ། སྐྱིད་ཤོད་དུ་ལྕག་མ་བཞུགས་ནས། ནང་སོ་རྣམ་པ་དང་། རྭ་བ་སྨད་པའི་སློབ་དཔོན་ལ་གཟུངས་གྲྭ་ལྔའི་དབང་སོགས་ཆོས་ཁ་ཅིག་གསུངས་ཏེ། རིམ་པར་ཕེབས། གམ་པ་ཕུར་སྨྱུག་ལ་བར་གཞི་ལན་ཐབ་འཛིན་བཟང་པོའང་རྫངས། སླར་དབུས་ཀྱི་རྒྱལ་ཁམས་སུ་ཕེབས་དགོས་པ་དང་། ཞབས་བརྟེན་པའི་ཤིས་བརྗོད་ཀྱི་ཞུ་ཕྲིན་བཟང་པོའང་སླེབ། དེ་ནས་རིམ་པར་ཕེབས། དེ་ནས་རིན་སྤུངས་ན་མི་དབང་ཆེན་པོ་བཞུགས་པས། ཞག་ལྔའི་བར་བསྙེན་བཀུར་མཐའ་ཡས་པ་མཛད་ཅིང་། སྨན་དཔྱད་ཡན་ལག་བརྒྱད་པ་སོགས་ཀྱིས་རྒྱ་དཔེ་བསྒྱུར་འགྲོལ་ངོ་སྤྲོད་དང་། སྔར་ལྷུན་གྲུབ་གླིང་དུ་བསྒྱུར་བའི་འཕྲོ། གནས་བརྟན་འཇམ་དཔལ་བཤེས་གཉེན་གྱིས་མཛད་པའི་གླང་རུ་ལུང་བསྟན་གྱི་བསྟན་བཅོས་རྫོགས་པར་སྒྱུར། དེ་ནས་ལྟག་གྲུ་ཁར་ཞྭ་ལུ་པའི་ཐབ་འཛིན་བཟང་པོ་སླེབ། དེ་ནས་རིམ་པར་དགའ་བ་གདོང་དུ་ཕེབས། ནང་སོ་ལྷུན་གྲུབ་རྩེ་པས་གཞི་ལེན་ཆེ་ཐང་དུ་སྒྲུབས་ཏེ། ཧོར་ཟླ་བཅུ་པའི་ཚེས་བཅུ་དགུ་ལ་ཞྭ་ལུར་ཕེབས་པ་ཡིན། དེ་ཡང་ཆོས་སྡེ་ཆེན་པོ་ཞྭ་ལུ་གསེར་བཀང་དུ་གྲགས་པ་འདི་ཉིད། ལོ་སྟོན་རྡོ་རྗེ་དབང་ཕྱུག་གི་སློབ་མ་ལྕེ་བཙུན་གྱིས་བཏབ། འགོ་བ་ཡེ་ཤེས་གཡུང་དྲུང་གིས་འདུལ་བའི་བཤད་པ་བཙུགས། ཇོ་བོ་རྗེས་ཕྱག་ཕབས། པཎྜི་ཏ་འབུམ་ཕྲག་གསུམ་པ་དང་། ལོ་ཆེན་བློ་ལྡན་ཤེས་རབ་ཀྱིས་བཤད་གྲྭ་བཙུགས། འབྲི་ཁྱུང་གཉིས་ཀྱི་ཆོས་གཞིས་བྱས། རྩོད་དུས་ཀྱི་ཐམས་ཅད་མཁྱེན་པ་གཅིག་པུ་བསྐལ་བཟང་གི་འདྲེན་པ་བདུན་པར་གསུངས་པ། གངས་ཅན་སུས་ཀྱང་འགྲན་མི་ནུས་པ། ཀུན་མཁྱེན་བུ་སྟོན་ལོ་ཙཱ་བ་ཆེན་པོ་དཔལ་རིན་ཆེན་གྲུབ་ཀྱི་ཞལ་སྔ་ནས་ཞེས། སྙན་པའི་གྲྭ་པས་འཇིག་རྟེན་ཐམས་ཅད་དུ་ཁྱབ་པའི་མཁས་པ་དེ་ལྟ་བུས། མདོ་སྔགས་ཐ་སྙད་ལ་སོགས་པ་རྒྱལ་བའི་གསུང་རབ་ཐམས་ཅད། འཆད་པ་དང་། བསྒྱུར་བ་དང་། རྩོམ་པ་དང་། ཁྲིད་ཟབ་མོའི་སྒོ་ནས། རྒྱལ་བ་ཤཱཀྱ་ཐུབ་པའི་བསྟན་པ་ཉི་མ་ཤར་བ་ལྟར་དུ་མཛད་པ་ནས། དེང་སང་གི་བར་དུ་བཤད་རྒྱུན་མ་ཆད་པའི་གྲྭ་ས་ཡིན། དེ་ལྟ་བུའི་གདན་ས་ཆེན་པོར་ཕེབས་ཉིན་ཀྱང་། ནམ་མཁའ་ལ་འཇའ་འོད་ཕྲ་བོ་དང་། དཀར་པོའི་རིགས་པས་གདུགས་དང་རྒྱལ་མཚན་དང་། ལྗོན་ཤིང་གི་རྣམ་པས་ཁྱབ་ཅིང་། དགེ་འདུན་བརྒྱ་ཕྲག་ཤིན་ཏུ་མང་པོ་ཀྱང་། རོལ་མོ་སྣ་ཚོགས་པ་དང་། གདུགས་རྒྱལ་མཚན་སོགས་མཆོད་རྫས་མཐའ་ཡས་ཐོགས་ཏེ་སྤྱན་དྲངས། གཞན་ཡང་གླུ་གར་སོགས་རྩེད་སྣ་མི་འདྲ་བ་མང་པོའང་བཤམས། སྐྱེ་བོའི་ཚོགས་བགྲང་བར་མཐའ་ཡས་པ་འདུས་པས། བག་མ་ལ་གོང་ནས། ཞྭ་ལུ་བར་ཁྲོམ་གྱིས་འབྲེལ་པ་བྱུང་ཞིང་། སྐྱ་སེར་ཐམས་ཅད་མགྲིན་གཅིག་ཏུ་དགའ་བའི་དད་གུས་བདེ་སྐྱིད་མཐའ་ཁྱབ་ཏུ་བྱུང་། དེ་ལྟ་བུ་སྔོན་ཞྭ་ལུའི་མཁན་པོ་སུ་ལ་ཡང་མ་བྱུང་ཞེས་ཟེར་ཏེ། དེ་ཀ་མེད་པར་ཡང་འདུག དེ་ནས་རྟེན་འབྲེལ་ནི། ཆ་དུ་མ་ནས་འགྲིག ཚེས་བཅུ་དགུ་ལ་ཕེབས་པའི་ཉི་ཤུ་ལ་ངལ་གསོ་མཛད། ཉི་ཤུ་གཅིག་ལ་ཐམས་ཅད་མཁྱེན་པ་བུ་སྟོན་རིན་པོ་ཆེའི་དུས་ཀྱི་མཆོད་པ་ཁྱད་པར་ཅན་ལ་ཁྲི་ཐོག་ཏུ་མངའ་གསོལ། ཆོས་རྒྱལ་སེང་གེ་རྩེ་པས་ཁྲི་བཏོན་འབུལ་ནོད་དང་བཅས་པ་བཟང་པོ་བསྒྲུབས། བླ་བྲང་ནས་མཁན་ཆེན་རིན་པོ་ཆེ་པ་དང་། འཇམ་དབྱངས་དཀོན་ཚུལ་བའི་ཞལ་སྔ་ནས་ཀྱང་། གནས་དགོན་འབུལ་བ་འགྱེད་དང་བཅས་པ་གྱ་ནོམ་པ་མཛད། ཆེན་སློབ་སོགས་ཀྱིས་ཀྱང་འབུལ་ནོད་མཐའ་ཡས་པ་མཛད་དེ། ཤིས་པ་བརྗོད་ནས་མངའ་གསོལ། དེ་ཚེའང་ནམ་མཁའ་ཤིན་ཏུ་དྭངས་པར། འཇའ་འོད་ཀྱི་རྣམ་པ་སྣ་ཚོགས་པས་ཁྱབ་ཅིང་། ངོ་མཚར་གྱི་ཆོ་འཕྲུལ་ཆེས་མཐའ་ཡས་པ་བྱུང་། སྐྱེ་བོ་ཀུན་ཀྱང་བུ་སྟོན་ཐམས་ཅད་མཁྱེན་པ་སླར་ཡང་ཁྲི་ཐོག་ཏུ་བྱོན་ཟེར་ནས་མགྲིན་གཅིག་ཏུ་བསྟོད་དོ། །དེ་ནས་ཞྭ་ལུ་དང་རི་ཕུག་གི་གཏོད་རྣམས་རྩིས་བཞེས། རི་ཕུག་ཏུ་འདུས་པ་རྒྱ་མཚོ་ལ་མང་ཇ་དང་འགྱེད་ཤིན་ཏུ་བཟང་བ་གཅིག་གནང་། མཁན་ཆེན་རིན་པོ་ཆེ་པ་ལའང་འབུལ་བ་བཟང་པོ་མཛད་ཅིང་། མཁན་ཆེན་པ་ཡང་བཞུགས་ཏེ་བསྙེན་རྫོགས་མང་པོ་སྒྲུབས་ཤིང་། དེ་ནས་གཞིས་ཀ་བ། རྩེ་ཤར་ནུབ། པ་སྣམ་པ། ཚོང་འདུས་པ། ལྕགས་སྟོད་སོགས་ནས་བསྙེན་བཀུར། ལེགས་ཇ་ཞུ་མི་མང་བའང་རིམ་པས་སླེབ། ཁྱད་པར་གནམ་རྩེ་སྡིངས། བདེ་ཆེན་ཡངས་པ་ཅན་ནས། སྤྱན་མངའ་ཆོས་ཀྱི་རྒྱལ་པོའི་ཞབས་ཀྱིས། རྗེ་ཉིད་ཁྲི་ཐོག་ཏུ་ཕེབས་པའི་ལེགས་ཇ། བརྟན་བཞུགས་ཤིས་བརྗོད་དང་བཅས་པ་ཕེབས་པའི་བཀའ་ཡིག་ནའང་འདི་ལྟར། རྒྱལ་བའི་གསུང་རབས་མདོ་སྔགས་མཐའ་དག་དང་། །ཐ་སྙད་གཙུག་ལག་རབ་འབྱམས་ཐུགས་ཆུད་ནས། །གངས་ཅན་བསྟན་པ་འཛིན་པའི་གཙོར་གྱུར་པ། །ཀུན་མཁྱེན་བུ་སྟོན་རིང་ལུགས་རྒྱས་གྱུར་ཅིག །ཅེས་ཤིས་པ་བརྗོད་པ་སྔོན་དུ་འགྲོ་བས། ཐམས་ཅད་མཁྱེན་པ་དེ་ཉིད་ཀྱི་སེང་གེའི་ཁྲི་ལ་མངོན་པར་འཁོད་ནས། བསྟན་པ་མཐའ་དག་འཛིན་པའི་རྒྱལ་ཐབས་ལ་དབང་བསྐུར་བ། སྐད་གཉིས་སྨྲ་བའི་དབང་པོ་གང་གི་ཕྱག་ཏུ་ཞེས་པ་ནས། སྐུ་ཁམས་བདེ་བར་གདན་སའི་འདྲེན་པ་དམ་པར་གཙོ་བོར་གྱུར་པའི་འདུས་པ་རྒྱ་མཚོས། བཀྲ་ཤིས་ཀྱི་མངའ་གསོལ་བ་གྲུབ་པའི་སྐབས་སུ། འདི་ནས་ཀྱང་སྤྲོ་བ་དང་བཅས་པའི་ངག་གིས། ཕྱོགས་བཅུའི་སངས་རྒྱས་བྱང་སེམས་རྣམས་ལ་བདེན་པ་བསྐུལ་བའི་གསོལ་བ་འདེབས་པ་བྱས་ཏེ། དེང་ནས་བཟུང་སྟེ། བསྟན་པ་འཛིན་པའི་ཕྲིན་ལས་ཡུན་རིང་དུ་སྐྱོང་བའི་བཞེད་པ་ཡར་ངོའི་ཟླ་བ་ལྟར་གོང་ནས་གོང་དུ་འཕེལ་བར་གྱུར་ཅིག ཅེས་སོགས་ཀྱི་བཀའ་ཡིག ཇ་གོས་དར་གྱི་གནང་སྦྱིན་བཟང་པོ་དང་བཅས་པའང་བྱུང་། དེ་ལྟར་ཞྭ་ལུ་ཉིད་དུ། ས་སྐྱ། ཆུ་བྱང་། དཔལ་འཁོར་སྡེ་ཆེན་སོགས་ནས་ཆོས་ཉན་དགེ་བཤེས་མང་བ་འདུས་པ་དང་། ཞྭ་ལུའི་བླ་མ་སློབ་དཔོན་གྲྭ་པ་དང་བཅས་པ་ལ། ཀ་ལཱ་པ་དང་། སྙན་ངག་སྡེབ་སྦྱོར་དང་བཅས་པ་འཁོར་ཡུག་ཏུ་གསུངས། རབ་བྱུང་དང་བསྙེན་རྫོགས་ཀྱང་མང་བར་བསྒྲུབས། ཆོས་སྡེ་ཆེན་པོའང་སྒྲིགས་རྣམ་བཞག་རྣམས་དམ་པ་མཛད། སྡེ་པ་རྣམ་པས་ཕུལ་བའི་དགེ་རྒྱུན་ཆགས་པ་རྣམས་བླངས་ཏེ། སྤྱི་སྐྱུར་ལ་ཐེབས་ལ་སྦྱར། དགེ་འདུན་གྱི་ཚོགས་སུའང་། བུ་སྟོན་ཐམས་ཅད་མཁྱེན་པའི་བཀའ་ཆེམས་ཀྱི་ཡི་གེ་རྣམས་ལན་མང་དུ་ཀློག་པ་མཛད་དེ། ཚོགས་ཀྱང་ཀུན་སྤྱོད་ཉིན་རེ་བཞིན་འཇམ་དུ་སོང་། སྤྱི་དགོས་གང་དུའང་ཁྲིམས་འཇགས་པ་མཛད། མཁན་པོའི་བྱ་བ་ཡང་། བུ་སྟོན་གྱིས་མཁན་པོ་ལ་གདམས་པའི་བཀའ་ཆེམས་ནས་འབྱུང་བ་ཇི་ལྟ་བ་བཞིན་མཛད། དེ་ནས་ཞྭ་ལུའི་དགུན་ཆོས་གསུངས་ཏེ། ཐོག་མར་བློ་མཐོ་བའི་དོན་དུ། བུ་སྟོན་གྱི་ཕར་ཕྱིན་ཊཱི་ཀ་ལུང་གི་སྙེ་མ་ནས་གསུངས། དེ་ནས་ཀུན་གྱི་གོ་སླ་བ། ཆོས་འབྱུང་ཆེན་མོ་གསུངས། སྐྱེ་བོའི་ཚོགས་ཤིན་ཏུ་མང་པོ་རྣམས་ལ། བསྙེན་གནས་དང་། སྐྱབས་འགྲོ་དང་། བླ་མའི་རྣལ་འབྱོར་དང་། ཐུགས་རྗེ་ཆེན་པོའི་བསྒོམ་བཟླས་སོགས། ཉིན་རེ་བཞིན་ཆོས་མི་འདྲ་བ་རེ་གསུངས་ཏེ། གཞི་བྱེས་ཀྱི་དགེ་འདུན་བགྲངས་ལས་འདས་པ་ལྟ་བུ་བྱུང་། དེ་ལྟར་གསུང་ཆོས་སུ་གསུངས་པ་ན། ཚིག་ཟུར་ཕྱིན་པ་དང་། རྣ་བར་ལྷོན་པའི་གདངས་སྙན་པོས་བསྡུ་ན་ཤློ་ཀ་གཅིག་ཏུ་ཆོས་ཐམས་ཅད་འདུས་པར་འཆད་ཐུབ་པ་དང་། རྒྱས་པར་ན་གསུང་རབ་ཤློ་ཀ་གཅིག་གིས་ཉིན་འཁྱོངས་པ་འཆད་ནུས་ཤིང་། མདོར་ན་ཅི་གསུངས་པ་ཐམས་ཅད་གསུང་རབ་ཀྱི་གནད་དང་། སེམས་ལ་ཕན་པ་འབའ་ཞིག་འབྱུང་བ་ལགས། དེ་དུས་ཆོས་རྭ་རྒྱ་ཆེ་བ་རང་དུ་བྱུང་བ་ལ། ཆོས་ཁྲིའི་ཉེ་ལོགས་སུ་བསྡད་པ་ལ་གསུང་ཧ་ཅང་ཆེ་བ་དང་། ཆོས་རྭའི་མཐའ་རིང་པོར་བསྡད་པ་ལ་གསུང་ཧ་ཅང་མི་ཆུང་བ་སོགས་ཡ་མཚན་གྱི་རྟགས་མང་དུ་བྱུང་། མེ་ཏོག་གི་ཆར་པ་ཤིན་ཏུ་ཆེ་བ་བབས་ཏེ། ཁ་ཅིག་གིས་ལག་པས་འཛིན་ཐུབ་པ་བྱུང་ཟེར། དེ་ནས་ཕལ་ཆེ་བ་རི་ཕུག་ཏུ་བཞུགས། སྐུ་ཞང་ཆོས་རྗེ་རིན་པོ་ཆེ་བསོད་ནམས་མཆོག་གྲུབ་དཔལ་བཟང་པོ་བས་བསྐུལ་ཏེ། རྡོ་རྗེ་ཕྲེང་བའི་དབང་བཙུགས། གྲྭ་སློབ་ཤིན་ཏུ་མང་པོ་ལ་གནང་། སྦྱོར་བ་ཡན་ལག་དྲུག་པའང་དགེ་འདུན་མང་བ་ལ་གསུངས། དེ་ནས་བསམ་གྲུབ་རྩེར་ལོ་གསར་ལ་ཕེབས། གཉེར་ཆེན་སོགས་ལ་ཆོས་ཀྱང་གསུངས་ཤིང་། དེ་ནས་སླར་ཞྭ་ལུར། བཅོ་བརྒྱད་པ་ཆོས་རྗེ་འཇམ་དབྱངས་པས་བསྐུལ་ཏེ། དགེ་འདུན་མང་པོ་ལ་རྡོ་རྗེ་ཕྲེང་བ། ཐོག་ཤིག་ལ་སྦྱོར་དྲུག་ཀྱང་བཤད། རི་ཕུག་གི་ཆོས་ཁྲི་ཁར་ཕེབས་ཏེ། བརྒྱད་སྟོང་པའི་ལུང་སོགས་ཉི་མ་མང་པོའི་བར་དགེ་འདུན་བརྒྱ་ཕྲག་དུ་མའི་ཚོགས་ལ་གསུངས་ཤིང་། བུ་སྟོན་རིན་པོ་ཆེའི་རྣམ་ཐར་གྱི་ལུང་ཀྱང་གསུངས། དེ་ཉིན་ནམ་མཁའ་ལ་འཇའ་ཚོན་ཤིན་དུ་བཀྲ་བ། བཟོ་དབྱིབས་ངོ་མཚར་བ་སྣ་ཚོགས་པ་རི་མོ་བྲིས་པ་ལྟ་བུ་ཆེས་ཁྱད་པར་དུ་འཕགས་པ་བྱུང་ཞིང་། བུ་སྟོན་སྐུ་གཤེགས་པའི་རྣམ་ཐར་གྱི་སྐབས་སུ་སྤྱན་ཆབ་ཀྱང་མཛད། སེམས་ཅན་ལ་ཕན་པའི་ཆོས་གཏམ་མང་པོའང་གསུངས་ཏེ། ཤིན་ཏུ་ཡིད་མི་བསྲུན་པ་རྣམས་ཀྱང་ཆོས་ལ་བློ་ཕྱོགས་པ་བྱུང་། དེ་ལྟ་བུའི་ཆོས་སྨྲ་བ་དང་། ཆོས་ཉན་མང་ལུགས་བུ་སྟོན་བཞུགས་དུས་ལ་འགྲན་བཟོད་པ་ཙམ་བྱུང་། མདོར་ན་བཙུན་པ་རྣམས་སྡོམ་པ་ལ་བཀོད། སྔགས་པ་རྣམས་དམ་ཚིག་ལ་བཀོད། ཁྱིམ་པ་རྣམས་བསྙེན་གནས་ལ་བཀོད་དེ། སེམས་ཅན་གྱི་དོན་རྒྱ་ཆེན་པོ་མཛད་པ་ལགས་སོ། །དེ་ནས། རྗེ་བཙུན་འཇམ་པའི་དབྱངས་ཀྱི་སྤྲུལ་པ། ས་སྐྱ་བདག་ཆེན་གྱིས་སྔར་ནས་མཁྱེན་བརྩེ་ལོ་ཙཱ་བ་སོགས་ལ་བརྒྱུད་དེ་སྙན་བཅག་ཀྱང་བྱུང་བ་ལྟར་ཞྭ་ལུ་ན་ཕེབས་ཡོད་ཚུལ་སོགས་ཀྱི་ཞུ་ཡིག་ཀྱང་མཛད་པ། དེ་ནུབ་བདག་ཆེན་གྱི་གཟིམ་ལམ་ནའང་། པཎྜི་ཏས་སྔགས་མང་པོ་སྟོན་བྱུང་བ་རྣམས། བདག་ཆེན་རང་གིས་འཕྲལ་དུ་མཁྱེན་པ་རྨིས་པས། དེ་རིང་སུ་བྱུང་ཀྱང་ཐོང་གསུང་བས། དེ་ཉིན་རྗེ་འདིའི་ཕྱག་དམ་གསོན་པ་ཡིན་སྐད། དེ་ནས་སྒྲ་གསན་པའི་ཞུ་ཡིག་སྔགས་པ་ཅན་མཛད་བྱུང་བ་དང་། དེ་ལྟར་བསྟན་པ་ལ་དགོངས་ཏེ་ཞལ་གྱིས་བཞེད། རྩེ་གདོང་དུ་ཧོར་ཟླ་བཞི་པ་ལ་ཐེགས། དེ་དུས་བསམ་གྲུབ་རྩེ་ནས་མིའི་དབང་པོ་དཔོན་སློབ་མང་པོས་རྒྱང་རིང་པོ་ནས་བསུ་བ་དང་། ཞབས་སྤྱི་བོར་བླངས་པའི་གུས་འདུད་ཆེན་པོ་དང་། བསྙེན་བཀུར་བཟང་པོ་མཛད། དེ་ནས་རྩེ་གདོང་རིན་ཆེན་སྒང་དུ་ཕེབས་ཏེ། དགེ་འདུན་རྣམས་ཀྱིས་བསུ་བ་གསེར་བསྒྲང་མཛད། བདག་ཆེན་རིན་པོ་ཆེ་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་ཞལ་སྔ་ནས་དང་། བདག་ཆེན་ངག་གི་དབང་ཕྱུག་གྲགས་པ་དཔལ་བཟང་པོ་བས། ཐོག་མར་འཆི་མེད་རྔ་སྒྲའི་དབང་གསན། དེ་ནས་ཀ་ལཱ་པ་བཤད་དེ། ཞག་ཉི་ཤུ་རྩ་གཉིས་ན་རྫོགས་ཤིང་། ཙནྡྲ་པའང་ཞག་ཉི་ཤུ་རྩ་བརྒྱད་ཕྱིན་ལ་རྫོགས། སྡེབ་སྦྱོར། སྙན་ངག རྒྱ་ཀློག ཡིག་རིས་མང་པོ་རྣམས་ཞར་ལ་བསླབས། སྦྱོར་དྲུག་དང་། དུས་འཁོར་གྱི་དབང་ཚར་གསུམ་དང་། ལུང་རྣམས་ཀྱང་གསུངས་ཏེ། གཞན་ཡང་ཆོས་མང་པོ་བཤད། ཟླ་བ་ཕྱེད་དང་གསུམ་བཞུགས་ཏེ། བླ་མས་མཁས་ཤིང་འཆད་ནུས་པའི་ཐོག་བཅད། སློབ་མས་ཐུགས་རབ་ཆེ་ཞིང་ཉན་ནུས་པའི་ཐོག་ཆོད་པ་བྱུང་། དེ་དུས་རྒྱ་དཔེ་ཁ་ཅིག་འདུག་པ་ལ་བསྒྱུར་འགྲོལ་ཀྱང་མཛད་དེ། དེ་ལྟར་བདག་ཆེན་དེ་ལྟ་བུ་ལ། ས་སྐྱ་པཎྜི་ཏ་གཉིས་པ་བསྒྲུབས་ཤིང་། དད་གུས་དང་བསྙེན་བཀུར་ནི་མཐའ་ཡས་སོ། །དེ་ནས་སྔར་བཀའ་བཞེས་ཀྱང་མཛད་པ་དང་། ཡར་རྒྱབ་ཆོས་ཀྱི་རྒྱལ་པོ་སྐུ་མཆེད་པས་གདན་འདྲེན་ཀྱང་ནན་ཏན་སྔ་ཕྱིར་བྱུང་ཞིང་། ཞྭ་ལུ་པ་རྣམས་ལའང་ལུགས་གཉིས་ཀའི་སྒོ་ནས་བརྩེ་བས་བསྐྱངས་གྲུབ་པས། ཞྭ་ལུ་སོགས་སུ་ལོ་གཅིག་བཞུགས་ནས། ཕག་ལོ་ཟླ་བ་བཅུ་པ་ལ་ཡར་རྒྱབ་ཆོས་ཀྱི་རྒྱལ་པོའི་སྤྱན་འདྲེན་བྱུང་བ་ལ། ཞྭ་ལུ་པ་རྣམས་སེམས་འཐེང་བར་འདུག་ནའང་། ཉི་མ་དབུས་ཀྱི་རྒྱལ་ཁམས་ཆེན་པོར་རིམ་པས་ཕེབས་ཏེ། སྣ་བོ་ལ་ནས་མི་དབང་ཆེན་པོས་བསུ་བ་མཛད། དབུས་ཀྱི་གྲྭ་སློབ་རྣམས་བསམ་པ་ཡོངས་སུ་གང་ཞིང་། གྲྭ་ཐང་གི་དགེ་འདུན་འདུས་པ་རྒྱ་མཚོས་ཀྱང་རོལ་མོ་དང་གདུགས་རྒྱལ་མཚན་མཐའ་ཡས་པ་ཐོགས་ཏེ་སྤྱན་འདྲེན་དང་། འབུལ་ནོད་བཟང་པོ་མཛད་ཅིང་། དེ་ནས་གཞིས་ཀ་བྱམས་པ་གླིང་། རྒྱལ་ཆེན་གླིང་སོགས་སུ་སྤྱན་དྲངས། བསྙེན་བཀུར་འབུལ་ནོད་དགའ་སྟོན་མཐའ་ཡས་པ་མཛད། དེ་ནས་བྱམས་པ་གླིང་དུ་ཆོས་ཀྱི་རྗེ་རིན་པོ་ཆེ་དཔོན་སློབ་མང་པོ་ལ་རྡོ་རྗེ་ཕྲེང་བའི་དབང་གསུང་། དཔལ་དུས་ཀྱི་འཁོར་ལོའི་དབང་གི་ཉིན། མེ་ཏོག་གི་ཆར་ཆེན་པོ་བབས་ཏེ། བླ་མ་སྨན་ཆུ་བ་སོགས་ཀྱིས་ལག་པས་འཛིན་ཐུབ་པ་བྱུང་ཟེར། དེ་དུས་ཕྱོགས་དེ་ན་ནད་རིམས་འདུག་པའང་། དབང་ཚུགས་པ་ནས་ཆད་ཅིང་། དེ་ལྟར་ཆོས་རྗེ་དབང་ཚར་བ་སོགས་ཀྱི་རྨི་ལམ་ཀྱང་བྱུང་སྟེ། གཞན་ཡང་ལུང་མང་པོའང་གསུངས་སོ། །དེ་ནས་གྲྭ་ཐང་དུ། ཉང་སྟོད་རྡོ་རྗེ་གདན་གྱི་མཁན་པོ་སོགས་ལ་དགུན་བསྙེན་སྒྲུབ་སོགས་གསུངས། གྲྭ་ཐང་གི་བཤེས་གཉེན་འདུས་པ་རྒྱ་མཚོ་ལ། ལམ་འབྲས་སོགས་ཁྲིད་ལུང་མང་པོ་གསུངས་ཤིང་། དེ་ནས་དོལ་གཞིས་ཁར་ཐོག་ཤིག་བཞུགས་ཏེ། སྡེབ་སྦྱོར་གྱི་བསྟན་བཅོས་སོགས་སྔར་མ་འགྱུར་བ་ཁ་ཅིག་བསྒྱུར། མཛོད་རང་འགྲེལ་ལ་རྒྱ་དཔེ་དང་སྦྱར་བའི་གཟིགས་ཐོག་དང་། ཤཱནྟི་པའི་སྡེབ་སྦྱོར་ལ་འགྱུར་ཞུས་སོགས་མཛད་དོ། །དེ་ནས་ཞྭ་ལུ་པའི་སྤྱན་འདྲེན་ཆེན་སློབ་བྱོན་ཀྱང་། མི་དབང་སྐུ་མཆེད་པས་གསོལ་བ་བཏབ་པས། འཕྲལ་དུ་ཕེབས་པ་མ་མཛད། བྱིས་བློའི་སྤྱོད་ཡུལ་གྱིས་མཐའ་དག་པ་ནི་ག་ལ་སྤོབས། འོན་ཀྱང་བློ་དང་མཚམས་པར་བསྟན་པ་ཅུང་ཟད་གཅིག་བྲིས་པ་ཡིན་ནོ། །སྔོན་གྱི་མཛད་པ་དང་མ་འོངས་པའི་མཛད་པ་ཇི་ལྟར་སྟོན་པ་དང་། ཡི་དམ་གྱི་ལྷ་གཟིགས་ཤིང་ཐུགས་དམ་ཁྱད་པར་ཅན་འཁྲུངས་པ་རྣམས་ནི། གཞན་ལ་ཡེ་མི་གསུངས་པས་འདྲི་བར་མ་སྤོབས། དེ་ཡང་། སྔོན་ཇོ་བོ་རྗེ་ཨ་ཏི་ཤ་ལ། དགེ་བཤེས་ཕྱག་དར་ལ་སོགས་པ་བོད་སྟོན་ཁ་ཅིག་གིས། ཇོ་བོ་སྐྱེ་བ་སྔ་མ་ཇི་ལྟར་ཡིན་བྱ་བ་དང་། ཕྱི་མ་ཇི་ལྟར་སྐྱེ་བ་དང་། འཚང་རྒྱ་ན་ཇི་ལྟར་རྒྱ་བའི་ལོ་རྒྱུས་གཅིག་ཡི་གེར་འབྲི་བ་ཞུ་ཞུས་པས། ཇོ་བོའི་ཞལ་ནས། ཁྱེད་ཀྱིས་གཙུག་ཏོར་འདོན་མ་མྱོང་ངམ་གསུངས་པས། མྱོང་ལགས་ཞུས་པས། འོ་ན་གཙུག་ཏོར་ནས་གཅད་དོ་མནན་ནོ་ཕུར་བུས་བཏབ་བོ་བྱ་བ་དེ་གདོན་བགེགས་མ་ལུས་པར་བྱས་པ་ཡིན་གསུང་། དེ་བཞིན་དུ་བཀའ་དང་བླ་མའི་མན་ངག་བྱ་བ་ལ་ཚིག་གི་ཕུར་པ་བཏབ་པས་བྱིན་རླབས་ཆུང་དུ་འགྲོ་བ་ཡིན། དེ་བས་ན་ཆོས་ཚོང་འདུས་ཀྱི་འོ་མ་བཞིན་དུ་འགྲོ་བས། ཚིག་ཟིན་པར་བྱ། དོན་གོ་བར་བྱ། ཡི་གེར་མི་འདྲི་བ་བྱ་གསུངས། དེ་བཞིན་དུ་རྗེ་ཉིད་ཀྱང་། ལྟ་བ་དང་ཡོན་ཏན་ཁ་ཐོ་ལ་བསྐུར་བ་རྣམས་ལ་གདམས་པར་དགོངས་པས། ཐུགས་དམ་གྱི་འཆར་སྒོ་འདི་དང་འདི་བྱུང་ངོ་། །ཞེས་གཞན་དག་ལ་ཟུར་ཙམ་ཡང་མི་གསུང་བར་ཐུགས་ཉམས་སུ་བཞེས་པ་གཙོ་བོར་མཛད་པ་འདི་ནི་ངོ་མཚར་རྨད་དུ་བྱུང་བའི་མཛད་སྲོལ་བླ་ན་མེད་པ་བྱང་གྲོལ་དོན་དུ་གཉེར་བའི་སྐྱེ་བོ་རྣམས་ཀྱི་མིག་གི་ཡར་དཔེ་རུང་བ་ཡིན་ནོ། །དེ་བས་ན་ཡི་གེར་འབྲི་བ་མི་སྣང་ངོ་། །མདོར་ན། བདག་ཉིད་ཆེན་པོ་འདི་ནི། ལོང་སྒྲུབ་བྱེད་པའི་སྐྱེ་བོ་ལའང་ལྷག་པར་བརྩེ་བ་མཛད། དུས་ཐམས་ཅད་དུ་བདག་པས་གཞན་གཅེས་ཀྱི་མཛད་པ་ལས་མི་འདའ། སྔར་བློ་སྦྱོང་གསན་དུས། བླ་མས་ཁྱེད་རང་གི་དགྲ་ལའང་བྱམས་པ་བསྒོམ་དགོས་གསུངས་ཏེ། ང་ལ་དགྲ་ཟེར་ནས། སྙིང་ན་བ་སུ་ཡང་མེད་གསུང་། སློབ་མ་ལའང་། དམ་ཚིག་ལ་སྐྱོན་བྱུང་བྱ་བ་ནམ་ཡང་མི་སྲིད། གལ་ཏེ་གཞན་ལ་ཕན་ན་སྐུ་སྲོག་འདོར་ནུས་པ་དང་། སེམས་ཅན་ཤིན་ཏུ་མི་བསྲུན་པ་གཅིག་ཡིན་ཀྱང་། རྗེ་འདི་ཉིད་མཐོང་བ་ཙམ་གྱིས་རྒྱུད་དུལ་བར་འགྱུར་བ་དང་། རྣམ་པ་ཐམས་ཅད་དུ་འགྲོ་དོན་ཁོ་ན་སྐུ་ཉམས་སུ་བཞེས་པ་སོགས། བྱང་ཆུབ་ཀྱི་ཐུགས་རིན་པོ་ཆེ་རྐྱེན་གཞན་གྱིས་མི་འཕྲོག་པ་མངའ་ཞིང་། སྡོམ་པ་གསུམ་གྱི་དབང་དུ་བྱས་ནའང་། སོ་ཐར་གྱི་སྡོམ་པ་ནི་སྔར་སྨོས་པ་ལྟར་ལྟུང་བ་ཕྲ་མོས་ཀྱང་མ་གོས་པ་ཡིན། བྱང་སེམས་ཀྱི་བསླབ་པ་ལ་བཙུན་པའི་དབང་དུ་བྱས་ནའང་། བཤད་མ་ཐག་པ་ལྟར། ཐེག་པ་ཆེན་པོ་ཕ་རོལ་ཏུ་ཕྱིན་པའི་སྒོར་ཞུགས་ནས་རྫོགས་པའི་བྱང་ཆུབ་ཏུ་ཐུགས་བསྐྱེད་པ་ཤིན་ཏུ་བརྟན་ཅིང་། བྱམས་པ་དང་། སྙིང་རྗེས་ཐུགས་ཀྱི་རྒྱུན་བརླན་པས། འགྲོ་བ་མཐའ་དག་ལ་དངོས་དང་བརྒྱུད་པས་ཕན་པ་དང་བདེ་བའི་དོན་དུ་གཡོ་དང་རྒྱུ་མེད་པར་ལྷག་པའི་བསམ་པ་རྣམ་པར་དག་པས་བྱང་ཆུབ་སེམས་དཔའི་སྤྱོད་པའི་རྒྱུན་དུ་སྐུ་ཉམས་སུ་བཞེས་པས། བྱང་ཆུབ་སེམས་དཔའ་ཆེན་པོར་གྱུར་པ་ཡིན། དེ་ལྟར་བྱང་སྡོམ་རྣམ་པར་དག་པས། སྔགས་སྡོམ་ཀྱང་རྣམ་པར་དག་པ་ཡིན་ཅིང་། དེ་ལའང་། བླ་མེད་དང་། རྣལ་འབྱོར་རྒྱུད་བྱ་རྒྱུད་དེ་གསུམ་དུ་དབྱེར་ཡོད་པ་ལས། སོ་སོའི་བསླབ་པར་བྱ་བ་ཉེས་ལྟུང་མི་མངའ་བ་ནི། བཤད་མ་ཐག་པའི་བྱང་སྡོམ་གྱིས་ཀྱང་འགྲུབ་པ་ལགས་སོ། །གཞན་ཡང་། གཞི་ཐམས་ཅད་ལ་གྱ་གྱུ་མེད་པའི་བསམ་པ་དང་། ཉེས་སྤྱོད་ལས་ལྡོག་ཅིང་བླ་མེད་རྫོགས་བྱང་སྒྲུབ་པའི་གེགས་མ་ལུས་པ་སྤོང་བའི་ཚུལ་ཁྲིམས་རྣམ་པར་དག་པ་དང་། དམ་པའི་ཆོས་གསན་པ་ལ་ངོམ་ཆོག་མི་མངའ་ཞིང་། ཏིང་ངེ་འཛིན་དང་རྫུ་འཕྲུལ་གྱི་སངས་རྒྱས་མང་པོ་ལ་ཆོས་གསན་པའི་ཚིག་དོན་ཐུགས་སུ་ཆུད་དེ། མཁས་རློམ་གཞན་གྱི་རྣ་བའི་སྤྱོད་ཡུལ་དུ་མ་གྱུར་པའི་གསུང་རབ་ཤིན་ཏུ་མང་པོ་མཁྱེན་པ་དང་། རང་གི་དོན་དང་དམན་པ་ཡིད་ལ་བྱེད་པས་རྣམ་པར་དབེན་པའི་དགོན་པ་འབའ་ཞིག་ཏུ་མི་བཞུགས་པ་དང་། འདྲིས་པ་དང་འཁྲེན་པ་མི་མངའ་བས་སྐུ་སྐྱེ་བ་སྔ་མ་རྣམས་སུ་རྫུས་ཏེ་སྐྱེས་པའི་ཚུལ་མང་དུ་བསྟན་པ་དང་། ཕ་རོལ་ཏུ་ཕྱིན་པ་ལ་སྤྱོད་ཅིང་ཉང་གི་ས་ལ་མ་དགེས་པ་དང་། བདག་ཏུ་འཛིན་པ་སོགས་ཅུང་ཟད་ཀྱང་མི་མངའ་ཞིང་། རྣམ་ཐར་སྒོ་གསུམ་གྱི་ཏིང་ངེ་འཛིན་ལ་དབང་འབྱོར་བ་སོགས་ས་དང་པོ་ནས་བདུན་པའི་བར་གྱི་ཡོངས་སྦྱོངས་རྟགས་རྣམས་མངའ། གཞན་དག་གིས་བསྐལ་པར་ཡང་འགྲུབ་མི་སྲིད་པའི་བསྟན་པ་དང་། སེམས་ཅན་གྱི་དོན་རླབས་པོ་ཆེ་བསྒྲུབས་པ་ལ། བར་དུ་གཅོད་པའི་མཚན་མ་ཙམ་ཡང་མི་མངའ་བར་བདེ་བླག་ཏུ་འགྲུབ་པ་རྣམས་ནི་ལྷའི་བུས་བདུད་བཅོམ་པའི་རྟགས་དང་། ཅུང་ཟད་བསྙེལ་བ་ན། སྨན་པ་ལ་མ་ལྟོས་པར་ཐུགས་དམ་ཁོ་ནའི་སྟོབས་ཀྱིས་སྙུན་ལས་གྲོལ་བར་མཛད་པ་སོགས་ནི། ནང་དུ་དུག་བཅོམ་པ་སྟེ། ཉོན་མོངས་པའི་བདུད་བཅོམ་པའི་རྟགས་དང་། འཆི་བ་མེད་པའི་རིག་འཛིན་མངོན་དུ་མཛད་པ་སོགས་ནི་འཆི་བདག་གི་བདུད་བཅོམ་པའི་རྟགས་དང་། གཞན་སྣང་ལ་སོ་སོ་སྐྱེ་བོའི་ཚུལ་འཛིན་ཀྱང་། འཇའ་ལུས་བརྙེས་པ་སོགས་གསང་བའི་རྣམ་ཐར་རྣམས་ནི་ཕུང་པོའི་བདུད་བཅོམ་པའི་རྟགས་དང་། དུས་ཕྱིས་ཉིན་མོ་ཐུན་མཚམས་འགའ་ཞིག་ཏུ་གཞན་སྣང་བརྣལ་བ་ལྟར་སྣང་ཡང་། མཚན་མོ་ཐ་མལ་དུ་ནམ་ཡང་མི་བརྣལ་བར་འོད་གསལ་ཆེན་པོར་བཞུགས་པ་སོགས་ནི་མ་རིག་པའི་གཉིད་སངས་པའི་རྟགས་དང་། རྣམ་གྲོལ་དོན་དུ་གཉེར་བ་རྣམས་ལ་ཉེ་བར་འཁོ་བའི་དོན་མི་མཁྱེན་པ་གང་ཡང་མི་མངའ་བ་ནི་ཤེས་བྱ་ལ་བློ་གྲོས་རྒྱས་པའི་རྟགས་དང་། འབད་རྩོལ་མེད་པར་བསྟན་པ་དང་སེམས་ཅན་གྱི་ཕན་བདེ་ཤུགས་ཀྱིས་འགྲུབ་པ་ནི། ཁྱབ་པ་དང་བརྟག་པའི་བདག་ཉིད་ཅན་གྱིས་ཕྲིན་ལས་ལྷུན་གྱིས་གྲུབ་པའི་རྟགས་ལ་སོགས་པ་མངའ་སྟེ། མཐའ་དག་པ་ནི་འཕགས་པའི་སྤྱོད་ཡུལ་དུ་རིག་པར་བྱའོ། །མདོར་ན། དང་པོར་ཐོས་བསམ་མཛད་ལུགས་ལ་བལྟས་ན། དུས་ཐམས་ཅད་དུ་དེ་རང་མཛད་པ་འདྲ་བ་དང་། ཆོས་གསན་པ་དང་། རྩོམ་པ་དང་། བསྒྱུར་བ་དང་འགྱུར་ཆད་བསབས་པ་ལ་བལྟས་ན། དུས་ཐམས་ཅད་དུ་དེ་ཀ་འདྲ་བ་དང་། འཆད་ཉན་གྱི་སྒོ་ནས་གཞན་དོན་མཛད་པ་ལ་བལྟས་ན། དུས་ཐམས་ཅད་དུ་དེ་ཀ་མཛད་པ་འདྲ་བ་དང་། བསྒོམ་སྒྲུབ་དང་བཟླས་པ་མཛད་པ་ལ་བལྟས་ན། དུས་ཐམས་ཅད་དུ་དེ་ཀ་མཛད་པ་འདྲ་བ་གཅིག་ཡོད་པ་ཡིན། རྗེ་འདིའི་མཛད་པའི་ཆ་ཉིན་ཞག་ཕྲུགས་གཅིག་གི་དབང་དུ་བྱས་ནའང་། ནང་པར་སྔ་མོ་ནས་མཚན་བཅས་དང་མཚན་མེད་ཀྱི་རིམ་པ་གྲོལ་ནས། རླུང་ལ་སོགས་པ་ལ་གནད་དུ་བསྣུན་པ་དང་། དེ་ནས་ཉིན་མོའི་ཆ་ཆོས་འཆད་པ་དང་། བསྒྱུར་བ་དང་། ཞུ་ཆེན་དང་། རྩོམ་པ་སོགས་མཛད། དེ་ལ་ཆོས་ཉན་ཤེས་རབ་ཤིན་ཏུ་ཆུང་བ་ལའང་། སུན་པ་མི་མངའ་བར་ཚར་མང་པོ་སྐྱོར་བ་མཛད་དེ། ཁྱེད་རྣམས་ཀྱིས་ཉན་ནུས་ན། བདག་གིས་འཆད་ནུས་པ་བྱེད་གསུངས་ནས། ཉིན་འཁྱོངས་པ་གསུངས་ཞིང་། ཐུན་མཚམས་སུ་མཁས་པ་དཔེ་དང་མ་བྲལ་བ་གསུངས་ཏེ། ཕྱག་དཔེ་རང་གཟིགས། སྐབས་སྐབས་སུ་སྤང་ལོ་དང་ཀུན་མཁྱེན་ཆེན་པོ་སོགས་ཀྱི་རྣམ་ཐར་ཀྱང་ཀློག ནུབ་མོ་བླ་མ་གོང་མའི་གསོལ་འདེབས་དང་། སྨོན་ལམ་མང་པོ་མཛད་ཅིང་། བྱང་ཆུབ་ཀྱི་སེམས་རང་བསྒོམ་པ་གལ་ཆེ་ཞེས་ཡང་ཡང་གསུང་། དེ་ནས་སིལ་གཏོར་གྲོལ་ནས། ཐུགས་དམ་ལ་བཞུགས་པ་ལགས། དོན་དུ་བདག་ཅག་གི་རྗེ་བླ་མ་དམ་པ་ཆོས་ཐམས་ཅད་མཁྱེན་པ་ཡིད་བཞིན་ནོར་བུ་འདི་ཉིད། རྩོད་དུས་ཀྱི་རྒྱལ་བ་གཉིས་པ་རང་ཡིན། དེང་སང་གི་མཁས་གྲུབ་གཟུ་བོར་གནས་པ་རྣམས་རྗེ་འདིའི་གསུང་ཚད་མར་མི་བྱེད་པ་གཅིག་ཀྱང་མེད། དེ་ཡང་རྗེ་བཙུན་ཀརྨ་པ་ཞྭ་དམར་ནག་སོགས་ཀྱིས་ནི་རྣམ་པ་ཐམས་ཅད་དུ་བསྟོད་ཅིང་བསྔགས། མཁས་པ་ཆེན་པོ་ཆག་ལོ་ཙཱ་བའི་ཞལ་ནས་ཀྱང་། རྗེ་བཙུན་ཞྭ་ལུ་ལོ་ཆེན་གྱི་མཁྱེན་རབས་འདི་ལྟ་བུ། སྐུ་ཚེ་དཔག་ཏུ་མེད་པ་ནས་སྦྱངས་པ་ཡིན། སྐྱེ་བ་གཅིག་ལ་འདི་ཙམ་ཤེས་མི་ཐུབ་གསུང་བ་དང་། སྤྱན་སྔ་ཚུལ་ཁྲིམས་འབར་གྱི་སྤྲུལ་པ་བླ་མ་སྨྱུག་ལ་བ་ལའང་། མཁས་མཆོག་ཐམས་ཅད་མཁྱེན་པ་ཁྱེད་མེད་ན། །གངས་རིའི་ཁྲོད་འདི་མགྲིན་བཟང་རྭ་བ་བཞིན། །ཞེས་གསུངས་ཞིང་། རྒྱ་གར་ཆུ་བོ་གངྒཱ་ཚུན་ལ་རྗེ་འདི་ལས་མཁས་པ་མེད་གསུང་། ཁོང་ལ་མངོན་ཤེས་ཀྱང་ཡོད་པར་བྱེད་པ་ཡིན། རྒྱ་གར་ཇི་གི་ལ། མ་ཧཱ་བོདྡྷིའི་བསྟོད་པ་སཾ་སྐྲྀ་ཏའི་སྐད་དུ་སྡེབ་སྦྱོར་དང་ལྡན་པ་བརྩམས་ཏེ། རྡོ་རྗེ་གདན་གྱི་སྒོ་ལ་རློན་པར་བསྐུར་བས། སཾ་སྐྲྀ་ཏ་བཟང་། བོད་ན་མཁས་པ་ཡོད་འདུག་ཟེར་ནས། སངས་རྒྱས་པ་རྣམས་དགའ་བ་དང་ཡི་རང་བ་བྱུང་། ཕྱི་པ་རྣམས་ཡིད་སྐྲག་པ་བྱུང་སྟེ། རྒྱ་གར་ནའང་མཁས་པའི་གྲགས་པ་ཆེ་བ་ཡིན། གཞན་ཡང་རྗེ་འདི་ཉིད། སྦྱིན་བདག་གི་བསམ་པ་རྫོགས་པའི་ཕྱིར། ནོར་རྫས་ལ་འཕྲལ་དུ་དགྱེས་དགྱེས་ལྟར་མཛད་ནའང་། ཞེན་པ་ཅུང་ཟད་ཀྱང་ཡོད་པ་མ་ཡིན་ནོ། །དེ་ལྟར་མཐོང་ཚུལ་མདོ་ཙམ་བརྗོད་པ་ཡིན་ཅིང་། སླད་ནས་ཀྱང་ངོ་མཚར་བའི་མཛད་པ་ཇི་སྙེད་གཅིག་སྟོན་བཞིན་དུ། འཇིག་རྟེན་གྱི་ཁམས་འདིར་ལོ་བརྒྱ་ཕྲག་མང་པོ་བཞུགས་པར་འགྱུར་བས། ངོ་མཚར་གྱི་མཛད་པ་རྣམས་འདིར་རིམ་གྱིས་འབྲི་བ་ལགས་སོ། །དེ་ལྟ་བུའི་རྗེ་བཙུན་ལོ་ཙཱ་བ་ཆེན་པོ་འདི་ཉིད་ཀྱིས་བསྟན་འགྲོ་ལ་དགོངས་ཏེ། སྔོན་མེད་པའི་ལེགས་བཤད་ཀྱིས་འཕགས་པའི་རྩོམ་པ་ལའང་འདི་དག་མཛད་དེ། ཐོག་མར་རྩ་བའི་བླ་མ་འཇམ་དབྱངས་དཀོན་མཆོག་བཟང་པོའི་སྐུ་བསྟོད། མཁྱེན་རབ་རྗེའི་སྐུ་བསྟོད་ཆེ་བ་ཞྭ་ལུ་པས་བསྐུལ་བ། ཆུང་བ་འབྱང་པ་དགེ་ལེགས་དཔལ་བཟང་པས་བསྐུལ་བ། མཁན་ཆེན་ཞི་བ་འཚོའི་སྐུ་བསྟོད་བར་ཁང་མཁན་ཆེན་པས་བསྐུལ་བ། གྲྭ་པ་མངོན་ཤེས་ལ་བསྟོད་པ། མ་ཧཱ་བོདྡྷི་ལ་ལེགས་སྦྱར་དུ་བསྟོད་པ། མདོ་ལས་བསྡུས་ནས་བསྟོད་པ། མཛད་པ་བཅུའི་སྒོ་ནས་བསྟོད་པ། སངས་རྒྱས་སུམ་ཅུ་སོ་ལྔ་ལ་བསྟོད་པ། དཔལ་ལྡན་རིག་མཆོག་བུ་རམ་ཤིང་པ། ཡང་ཉིད་ཀྱིས་གསོལ་འདེབས་གང་གི་འོད་ཟེར་མ། ཇ་མཆོད། དཔལ་དུས་ཀྱི་འཁོར་ལོ་ལ་བསྟོད་པ་དཔལ་ལྡན་ཐུབ་དབང་བཅུ་པ། ཚིག་བཅད་བརྒྱད་པ་ཉེ་དབང་རྡོ་རྗེ་དང་། གཞན་དབང་པོ་རྡོ་རྗེའི་སྡེབ་སྦྱོར་གྱིས་བཅིངས་པ། མཁའ་འགྲོ་རྒྱ་མཚོའི་རྐང་པ་བཞི་བཅུ་ཞེ་བརྒྱད་པའི་རྐང་བརྒྱད། བསྟོད་པ། དཀྱིལ་འཁོར་ཕྱག་ཆེན་གྱི་ཟིན་བྲིས། བསྐལ་བཟང་སངས་རྒྱས་སྟོང་དུ་བཞིས་དམན་པའི་བཀོད་ཚུལ་བཤད་པ། འཕགས་པ་བསམ་གྱིས་མི་ཁྱབ་པའི་རྒྱལ་པོའི་མདོའི་འགྲེལ་པ། གྲངས་ཀྱི་གནས་གཞན་མདོ་སྡེ་ལས་བསྡུས་པ། དཔལ་དུས་ཀྱི་འཁོར་ལོའི་དཀྱིལ་འཁོར་ལ་བསྟོད་པ་མགུར་ལ་བཀའ་དྲིན་མཉམ་མེད་མ། ཞི་བ་ལྷའི་རྣམ་པར་ཐར་པ། སྤང་ལོ་ཙཱ་བ་ཆེན་པོའི་རྣམ་ཐར། ཀུན་མཁྱེན་ཆེན་པོ་དོལ་པོ་བའི་རྣམ་ཐར། མཁྱེན་རབ་རྗེའི་རྣམ་ཐར། གློ་བོ་མཁན་ཆེན་བསོད་ནམས་ལྷུན་གྲུབ་པའི་དྲིས་ལན། བདེ་མཆོག་དྲིལ་བུ་པའི་ལུས་དཀྱིལ། ཚོགས་འཁོར། སྦྱིན་སྲེག དཔལ་དུས་ཀྱི་འཁོར་ལོའི་ཐུགས་དཀྱིལ་མངོན་རྟོགས་རྒྱས་འབྲིང་། དཀྱིལ་འཁོར་ཡོངས་རྫོགས། ས་ཆོག བདག་འཇུག རྣལ་འབྱོར་མ་སོ་དྲུག་གི་མཆོད་ཆོག དུས་འཁོར་གྱི་རྡོ་རྗེ་དྲིལ་བུའི་ཕྱག་ཚད། བསྟན་བཅོས་མངོན་པར་རྟོགས་པའི་རྒྱན་གྱི་འགྲེལ་པ། སྒྲའི་བསྟན་ཆོས་ཀ་ལཱ་པའི་འགྲེལ་པ། ཙནྡྲ་པའི་འགྲེལ་པ། ཀ་ལཱ་པའི་འཚམས་སྦྱོར་ལྔ་བྱེ་བྲག་ཏུ་བཤད་པ། མིང་ལེ་ཡན་གྱི་སྤྱི་བཤད། ཀ་ལཱ་པའི་ས་བཅད། མེ་ལོང་གི་བསྡུས་དོན། སྡེབ་སྦྱོར་གྱི་བསྡུས་དོན། ཙནྡྲ་པའི་ཡི་གེ་བསྡུ་བ། སུམ་ཅུ་པ་དང་། རྟགས་འཇུག་གི་འགྲེལ་པ། དག་ཡིག་དོན་གཅིག་ལ་མིང་དུ་མ་འཇུག་ཚུལ་གྱི་ཚིག་བཤད། ཉེར་བསྒྱུར་གྱི་བསྡུས་དོན། ལྕེ་ཁྱི་ཕྲུག་གི་གནས་བརྒྱད་བསྡུས་པ། ཀ་ལཱ་པའི་ཨུཎ་སོགས་བསྡུས་པ། དབུས་པ་བློ་གསལ་བས་བྱས་པའི་བརྡའ་གསར་རྙིང་ལ་དཔྱད་པ་སོགས་སྒྲ་སྐོར། འདུལ་བའི་མ་བྱིན་ལེན་གྱི་རིན་ཐང་གི་སྐབས་སུ་བཅད་པ། ས་སྐྱ་བདག་ཆེན་ལ་བསྟོད་པ། ཇོ་ནང་མཁན་པོ་ཆོས་རྗེ་ཆོས་སྐྱོང་རྒྱལ་མཚན་པ་ལ་བསྟོད་པ། མཁས་པ་ཆེན་པོ་ཀུན་དགའ་དཔལ་འབྱོར་ལ་བསྟོད་པ། གོང་དཀར་རྡོ་རྗེ་གདན་པ་ཆེན་པོ་ལ་བསྟོད་པ། སྨྱུག་ལ་བ་ཆེན་པོ་ལ་བསྟོད་པ། རྡོ་རྗེ་ཕྲེང་བའི་བརྒྱུད་པ་དང་། སྦྱོར་དྲུག་སྤྲོས་མེད། དམར་ཁྲིད་སྦྱོར་དྲུག་བརྒྱུད་པའི་བསྟོད་པ་སྣང་ཤས་ཆོས་སྐུ་མ། ཆོས་རྗེ་སྐྱབས་ཆེ་ལ་བསྟོད་པ། ལྷ་མོ་རྡོ་རྗེ་རབ་བརྟན་མའི་བསྐང་གསོ། ཆོས་བདག་མ་ཆེན་མོ་རི་ཕུག་མའི་བསྟོད་བསྐུལ། དེ་ལྟར་ཐུགས་རྩོམ་མཛད་པ་རྣམས་ཀྱང་བརྗོད་བྱེད་ཀྱི་ཚིག་སྔ་ཕྱི་འབྲེལ་ཆགས་པ་དང་། བརྗོད་བྱའི་དོན་ཕུན་སུམ་ཚོགས་པ་དང་ལྡན་པས་གཞན་ལས་ཁྱད་པར་དུ་འཕགས་པ། ཉན་པ་པོ་རྣམས་ཀྱིས་གོ་སླ་ཞིང་ཡིད་འཕྲོགས་པས་མཁས་པ་རྣམས་ཀྱི་རྣ་བརྒྱན་དང་། བསྟན་པའི་སྒྲོན་མེ་དམ་པར་གྱུར་པ་ཡིན་ནོ། །རྒྱས་པར་བཀའ་འབུམ་ལས་ཤེས་པར་བྱ་སྟེ། ཐུགས་རྩོམ་ལ་ཧ་ཅང་མི་དགེས་པས་མང་པོ་ནི་མི་བཞུགས་སོ། །དེ་ནས་འཇིག་རྟེན་ཐམས་ཅད་ཀྱི་མིག་ཏུ་གྱུར་པའི་རྗེ་བཙུན་ལོ་ཙཱ་བ་ཆེན་པོ་འདིས། སྔར་མ་འགྱུར་བའི་ཆོས་ཁྱད་པར་དུ་འཕགས་པ་འདི་དག་བསྒྱུར་ཏེ། ལངྐར་གཤེགས་པའི་སྒྲུབ་ཐབས་སློབ་དཔོན་ཆེན་པོ་སྟོང་ཉིད་ཏིང་ངེ་འཛིན་རྡོ་རྗེས་མཛད་པ། འཇམ་དཔལ་གྱི་མཚན་ཡང་དག་པར་བརྗོད་པའི་འགྲེལ་པ་དབུ་མ་ལ་དགའ་བས་མཛད་པ། ཐེག་པ་ཆེན་པོ་མངོན་པར་རྟོགས་པའི་རྒྱུད། རྒྱུད་གསུམ་མཆོད་ཆོག་པཎྜི་ཏ་དཔལ་མཛེས་ཀྱིས་མཛད་པ། སྐུ་གསུམ་བསྟོད་པ་བི་རུ་པས་མཛད་པ། ཕག་མོའི་སྒྲུབ་ཐབས་ཤ་བ་རིས་མཛད་པ། ཆོས་ཀྱི་དུང་ཞེས་བྱ་བའི་མདོ། གཎྜིའི་བསྟོད་པ་ཨཱརྻ་དེ་ཝས་མཛད་པ། ཙནྡྲ་པའི་དོན་བསྡུས་པ་འགྲེལ་པ་གྲུབ་པ་པཎྜི་ཏ་ཉི་མའི་སྙིང་པོས་མཛད་པ། རྡོ་རྗེ་གཅོད་པའི་འགྲེལ་པ་སློབ་དཔོན་དབྱིག་གཉེན་གྱིས་མཛད་པ། འཆི་མེད་མཛོད་ཀྱི་འགྲེལ་པ་འདོད་འཇོའི་མིའི་སྡེ་ཆེན་མན་གྱི་བསྒྱུར་འཕྲོ་ཁ་སྐངས་ནས་བསྒྱུར་བ། དུས་འཁོར་མངོན་རྟོགས་མཻ་ཏྲི་པས་མཛད་པ། བདེ་མཆོག་སྒྲུབ་ཐབས་ཚིགས་བཅད་སུམ་ཅུ་པཎྜི་ཏ་སྤྲིན་གྱི་གཞོན་པའི་ལྷས་མཛད་པ། དུས་ཀྱི་འཁོར་ལོའི་ལྔ་བསྡུས་དང་། གཟའ་ལྔའི་འགྲེལ་ཆུང་། བྷིཀྵུ་ཨཱ་ནནྡ་པྲཛྙའི་རྒྱ་དཔེ་ལས་བྱུང་བའི་དམ་ཚིག་ལྔ་བཅུ་པ། ནག་པོ་ཆེན་པོའི་བསྟོད་པ་བརྒྱ་པ་ཀླུ་སྒྲུབ་ཀྱིས་མཛད་པ། པཎྜི་ཏ་དྷརྨ་ཀཱིརྟིས་མཛད་པ་མངོན་པའི་བསྟན་བཅོས། མངོན་པ་མཛོད་ཀྱི་འགྲེལ་བཤད་སྟོང་ཕྲག་སུམ་ཅུ་རྩ་དྲུག་པ་གནམ་ལྕགས་ཐོག་གཟེར་དུ་གྲགས་པ་སློབ་དཔོན་བློ་བརྟན་གྱིས་མཛད་པ། བཀྲ་ཤིས་ཀྱི་མདོ་འདུས་པ་ཆེན་པོའི་མདོ། ཉི་མའི་མདོ། ཟླ་བའི་མདོ། བདེན་པ་བསྡུས་པའི་ལེའུ་དང་པོ། གཏོར་མའི་ཕྲེང་བ་བློ་བཟང་སེང་གེས་མཛད་པ། ཀྱེ་རྡོར་འགྲེལ་པ། པདྨ་ཅན་གྱི་རྣམ་བཤད་པཎྜི་ཏ་ཧེ་རུ་ནནྟིས་མཛད་པ། རབ་གནས་སྦྱིན་སྲེག་གི་ཆོ་ག་ཀ་ཛ་ད་པས་མཛད་པ། དབྱིག་གི་ཕྲེང་བ། མ་ཧཱ་བོ་དྡྷིའི་བསྟོད་པ་མཆོག་སྲེད་ཀྱིས་མཛད་པ། ཟླ་བ་གྲགས་པའི་སྨོན་ལམ། ཀྱེ་རྡོར། མངོན་རྟོགས་དགའ་རབ་རྡོ་རྗེས་མཛད་པ། འཇམ་དཔལ་གྱི་སྒྲ་མདོའི་བྱིངས་ཀྱི་ཚོགས་དང་། གཞུང་སྐབས་བརྒྱད་ཤློ་ཀ་བརྒྱ་ཕྲག་བདུན་ཡོད་པ། འཇམ་དཔལ་གྱིས་བྱིན་གྱིས་རླབས་པའི་པཎྜི་ཏ་ས་དྷུ་ཀཱིརྟིས་མཛད་པ། འདིའི་རྒྱན་འགྲེལ་པ་ཕྱེད་ལྷག་པ། པཱ་ཎི་ནིའི་སྒྲ་མདོ་ཉུང་ངུ་སྐྱེས་བུ་མཆོག་གིས་མཛད་པ། མངོན་བརྗོད་ཀྱི་བསྟན་བཅོས་ཆེན་པོ་མུ་ཏིག་གི་ཕྲེང་བའམ། སྣ་ཚོགས་གསལ་བ་ཞེས་བྱ་བ་པཎྜི་ཏ་དཔལ་འཛིན་སྡེས་བཀོད་པ། གནས་བརྟན་བཅུ་དྲུག་ལུང་བརྟན། གླང་རུ་ལུང་བསྟན་འཇམ་དཔལ་བཤེས་གཉེན་གྱིས་མཛད་པ། ཨཱརྻ་དེ་བའི་ཁབ་ཀྱི་ཚེར་མ་ཀླུ་གྲུབ་ཀྱིས་མཛད་པ། བྲམ་ཟེའི་འདོད་པ་འགོག་བྱེད་ནག་མོའི་འབངས་ཀྱི་བཀྲ་ཤིས། སྤྱན་རས་གཟིགས་ཀྱི་བསྟོད་པ་ཛ་ཡ་སེ་ནས་མཛད་པ། སེང་གེའི་སྒྲའི་བསྟོད་པ་གཉིས་སྐྱེས་བསྲུང་བས་མཛད་པ། ཚིགས་བཅད་གཅིག་པའི་དོན་འགྲེལ་ཕྱོགས་གླང་གིས་མཛད་པ། མཛོད་ཀྱི་བླ་མ་བརྒྱུད་པའི་ལོ་རྒྱུས། ཀླུ་གྲུབ་ཀྱིས་སངས་རྒྱས་ལ་བསྟོད་པ་རྒྱུན་ཆགས། སྡེབ་སྦྱོར་གྱི་གཞུང་། པཎྜི་ཏ་ཡིད་ཀྱི་ཤིང་རྟས་ཐམས་ཅད་མཁྱེན་པ་ཀརྨ་པ་ལ་ཕུལ་བའི་ཞུ་ཡིག པཎྜི་ཏ་ཤི་རོ་མ་ཎིས་ངོར་ཆེན་ཀུན་དགའ་བཟང་པོ་ལ་བསྟོད་པ། བྷིཀྵུ་དི་བཾ་ཀ་རས་གོང་དཀར་རྡོ་རྗེ་གདན་པ་ཆེན་པོ་ལ་བསྟོད་པ་ལ་སོགས་པ་རྣམས་སོ། །དེ་ལྟར་རྨང་འགྱུར་མཛད་པ་རྣམས་ནི་འགྱུར་ལེགས་པའི་དཔེ་ཐུབ་པ་ཡོད། དེ་འདྲ་ལ་བལྟས་ན། བློ་ལྡན་རྣམས་དད་པ་མི་འགྲོ་བའི་དབང་མེད་པ་ལགས། དེ་ནས་སྔར་འགྱུར་བ་ལའང་འགྱུར་མི་བདེ་བ་དང་། འགྱུར་ལོག་པ་དང་། འགྱུར་ཆད་པ་སོགས་དང་། ཕྱིས་ཡི་གེ་པས་བྲིས་ནོར་དུ་བྱས་པ་སོགས་མི་བཅོས་སུ་མི་རུང་བ་རྣམས་རྒྱ་དཔེ་ལ་གཏུགས་པའི་ཞུ་ཆེན་མཛད་པ་ནི། བཀའ་འགྱུར་བསྟན་འགྱུར་ཕལ་ཆེ་བ་ལ་ཡོད་ཀྱང་ཡི་གེ་མངས་པས་འཇིགས་པས་འདིར་ཁ་ཅིག་ཙམ་འབྲི་ན། མི་གཡོ་བ་བརྟུལ་ཕོད་པའི་རྒྱུད། མཚན་བརྗོད་འགྲེལ་པ་ཉི་མ་དཔལ་ཡེ་ཤེས་ཀྱིས་མཛད་པ། རྣལ་འབྱོར་མ་ཀུན་སྤྱོད་ཀྱི་རྒྱུད། འཇམ་དཔལ་གྱི་མཚན་ཡང་དག་པར་བརྗོད་པ། དབང་མདོར་བསྟན། གསང་འདུས་རྒྱུད་ཕྱི་མ། རྡོ་རྗེ་གུར་གྱི་རྒྱུད། འཆི་མེད་མཛོད་རྩ་བ། འདོད་འཇོའི་བསྟོད་པ། དཔའ་བོ་དངོས་གྲུབ་ཀྱི་རྒྱུད། ནོར་རྒྱུན་མས་མཛད་པའི་སངས་རྒྱས་ཀྱི་བསྟོད་པ་བརྒྱད་པ། གཎྜིའི་བསྟོད་པ་རྣམས་རྟ་དབྱངས་ཀྱིས་མཛད་པ། དབུ་མ་བཞི་བརྒྱ་པ། ཡེ་ཤེས་སྙིང་རྗེ་ཀུན་ལས་བཏུས་པ། སློབ་མ་ལ་སྤྲིང་པ། བཤེས་སྤྲིང་། ཆེད་དུ་བརྗོད་པའི་ཚོམ། ཀ་ལཱ་པའི་མདོ། བྱིངས་ཀྱི་ཚོགས། ཙནྡྲ་པའི་མདོ། བྱིངས་མདོ། ཨུཎ་སོགས། ཤེར་ཕྱིན་ཡི་གེ་ཉུང་ངུ་། གཟའ་ཡུམ་གཟུངས། རྡོ་རྗེ་ལྕགས་སྒྲོག་མའི་གཟུངས། མདོ་ཟ་མ་ཏོག་བཀོད་པ། སྒྲོལ་མ་རལ་པ་གྱེན་བརྫེས་ཀྱི་རྒྱུད། གདུགས་དཀར་ཕྱིར་བཟློག་མ་ཆེན་མོ། ཀྱེ་རྡོར། མངོན་རྟོགས་ཡན་ལག་དྲུག་པ། རྡོ་རྗེ་རྣམ་འཇོམས། རྣམ་རྒྱལ། ལྟུང་བཤགས། བཟང་སྤྱོད། བདེ་མཆོག་ལོ་ཧི་པའི་མངོན་རྟོགས། དྲིལ་བུ་པས་མཛད་པའི་སྡོམ་པ་ལྷན་སྐྱེས་ཀྱི་མངོན་རྟོགས། བླ་མ་ལྔ་བཅུ་པ། ཕག་མོའི་སྒྲུབ་ཐབས་སྟོང་ཉིད་ཏིང་ངེ་འཛིན་རྡོ་རྗེས་མཛད་པ། དེའི་འགྲེལ་པ་བརྩོན་འགྲུས་དཔལ་བཤེས་གཉེན་གྱིས་མཛད་པ། ཕག་མོའི་སྒྲུབ་ཐབས་ཨིནྡྲ་བོ་དྷིས་མཛད་པ། ཀླུ་སྒྲུབ་ཀྱིས་མཛད་པ་སེམས་རྣམ་པར་དག་པའི་རབ་བྱེད། དེས་མཛད་པ་ཆོས་དབྱིངས་བསྟོད་པ། ཚེ་མདོ། སྤྱན་རས་གཟིགས་ཀྱི་མཚན་བརྒྱ། ཀྱེ་རྡོར་པདྨ་ཅན་མཚོ་སྐྱེས་ཀྱིས་མཛད་པ། ཕྱག་བཞི་པའི་བསྟོད་པ་བརྒྱད་པ། བསྔགས་འོས་བསྔགས་བསྟོད་ལེའུ་དང་པོ། བྱམས་ཆོས་ལྔ། སྒྲོལ་མ་ཉེར་གཅིག ཤེར་སྙིང་། དཔག་བསམ་འཁྲི་ཤིང་། མེ་ལོང་། སྡེབ་སྦྱོར་རིན་ཆེན་འབྱུང་གནས་རྩ་འགྲེལ། ཀླུ་གྲུབ་ཀྱི་ཡུམ་རྒྱས་པ། དུམ་བུ་བཞིའི་དངོས་དོན་བསྟོད་པ། སྤྱོད་འཇུག་བསྔོ་ལེ། མངོན་པ་མཛོད། ལུམ་བའི་སོ་ཐར་མདོ། མདོ་བསྡུད་པ། ཀུན་རིག་གི་མཚན་བརྒྱ། མངོན་པ་ཀུན་ལས་བཏུས། རྨི་ལམ་གྱི་ཕྲེང་བ་ལུང་བསྟན་པའི་ཆོ་ག སུ་ཀཾ་གི་བྷིཀྵུ་དི་བཱཾ་ཀ་ར་དང་། གློ་བོ་ལོ་ཙཱ་བས་བསྒྱུར་བ་རྗེ་ཉིད་ཀྱི་གཏན་ལ་ཕབ་པ། ཙནྡྲ་པའི་གཏིང་མཐའ་རྒྱས་པ། ཡི་གེའི་མདོའི་འགྲེལ་པ་སྔར་མ་འགྱུར་བ། ཁོ་བོའི་འགྱུར་བྱང་ཡོད་པའང་། རྗེ་ཉིད་ཀྱི་གསུང་ལས་བྱུང་བའོ། །འོ་ན་སྔོན་གྱི་ལོ་ཙཱ་བ་དེ་ཉིད་བདག་གིས་བསྒྱུར་པ་འཆོས་མི་དགོས་སྙམ་ན། མ་ཡིན་ཏེ། དཔང་ལོ་ཆེན་པོས། ཀ་ལྕོག་རྣམ་གཉིས་རིན་ཆེན་བཟང་པོ་དང་། །བློ་ལྡན་ཤེས་རབ་ཤོངས་སྟོན་རྡོར་རྒྱལ་སོགས། །མཁས་པས་བསྒྱུར་ལའང་འགྱུར་ཉེས་ཕྲ་མོ་དག །འབྱུང་ན་གཞན་དག་རྣམས་ལ་སྨོས་ཅི་འཚལ། །ཞེས་གསུངས། དེར་མ་ཟད་ཕྱིས་བོད་ཀྱི་ཡི་གེ་པ་བླུན་པོ་དང་། འཆད་པ་པོ་རྣམས་ཀྱི་རང་བཟོས་བཅོས་མ་མང་བས། ཞུ་ཆེན་ཅིས་ཀྱང་གཅེས་པ་ཡིན། དེ་ལྟར་ཞུ་ཆེན་མཛད་པ་དང་། འགྱུར་ཆད་བསབ་པ་རྣམས་ཤིན་ཏུ་ངོ་མཚར་བ་བླ་ན་མེད་པ་ཡོད་པས། འདིར་ཁ་ཅིག་རྒྱ་སྐད་དང་བཅས་ཏེ་བྲིས་ན། བློ་ལྡན་རྣམས་དད་གུས་བསྐྱེད་པ་ཡོད་ནའང་། ཤེས་པར་འདོད་པས་ནི་བསྟན་བཅོས་དེ་དག་ལས་རྟོགས་ཤིང་། འདིར་བཀོད་ཀྱང་། བསྟན་བཅོས་ལ་བློ་མ་བྱང་བ་རྣམས་ཀྱིས་གོ་མི་ནུས་པས་མ་བྲིས་སོ། །དེ་ལྟ་བུའི་བསྟན་པ་ལ་ཕྱག་བྲིས་སྔོན་མེད་པ་མཛད་པའི་རྗེ་བླ་མ། མཚན་བརྗོད་པར་དཀའ་བའི་ལོ་ཙཱ་བ་ཆེན་པོ་འདི་ཉིད་ཀྱི་གསུང་ལས་འཁྲུངས་པའི་མཁས་གྲུབ་མཐའ་ཡས་པ་ལས་ཀྱང་ཆེས་མཐའ་ཡས་བཞུགས་པས། མ་ལུས་པར་ནི་འབྲི་བར་མི་ལྡང་ཞིང་། གྲགས་ཆེ་བ་ཁ་ཅིག་བརྗོད་ན། རྗེ་བཙུན་འཇམ་པའི་དབྱངས་ཀྱི་སྤྲུལ་པ་ས་སྐྱ་བདག་ཆེན་འཇམ་དབྱངས་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་ཞལ་སྔ་ནས་དང་། བདག་ཆེན་ངག་གི་དབང་ཕྱུག་གྲགས་པ་དཔལ་བཟང་པོ། ཐུ་མི་པཎྜི་ཏ་གསུམ་པ་སྐད་གཉིས་སྨྲ་བའི་དབང་པོ་རྗེ་བཙུན་བྱམས་པ་གླིང་པའི་ཞལ་སྔ་ནས། གླང་ཐང་སྤྱན་སྔ། སྒམ་པོ་སྤྱན་སྔ། གཡམ་བཟང་སྤྱན་སྔ། ཚོགས་ཆེན་པོའི་མཁན་པོ་པཎ་ཆེན་དྭགས་པོ་རབ་འབྱམས་པ་དང་། མཁྱེན་རབ་དབང་ཕྱུག་པ། རྟེན་ཁེབས་ནང་སོ་ཆེན་མོ་དགེ་འདུན་སྒང་གི་མཁན་པོ་ཆོས་གྲུབ་སེང་གེ ནོར་བུ་བ་བྱེ་རྫིང་གི་མཁན་པོ་ཟླ་ཆོས་པ། ཟླ་བཀྲས་པ། རབ་འབྱོར་བ། ཀོང་འཕགས་མཁན་པོ་དཔལ་འབྱོར་བ། དགེ་ལེགས་དཔལ་བ། ད་ལྟའི་ཁྲི་ཐོག་པ། གཙང་འཕགས་མཁན་པོ་བསོད་ནམས་དཔལ་བཟང་དང་། རིན་གྲགས་པ། ལྷ་ཁང་ཀེ་རུའི་མཁན་པོ་རིན་པོ་ཆེ་དང་གདན་ས་པ་ཆོས་རྒྱམ། ཆོས་རྗེ་ཀརྨ་ཕྲིན་ལས་པ། ཆོས་རྗེ་སྨྱུག་ལ་བ། ཆོས་རྗེ་སྟོང་རྭ་བ། སྟག་ལུང་ཆོས་རྗེ་རྣམ་རྒྱལ་གྲགས་པ་དཔལ་བཟང་པོ། བསམ་ཡས་དབུ་ཚལ་བའི་ལྷ་སྲས་བཙུན་པ། ནཱ་ལེནྡའི་མཁན་པོ་བཞི་སྡེ་པ་རྣམ་རྒྱལ། མངོན་དགའི་མཁན་པོ་འཆི་མེད་གྲུབ་པའི་སྐུ་སྐྱེ། རུ་དགོན་གསར་གྱི་མཁན་པོ་སྐུ་ཞང་ཆོས་རྗེ་རིན་པོ་ཆེ་བསོད་གྲུབ་དཔལ་བཟང་པོ། ཇོ་ནང་གི་མཁན་པོ་ཆོས་སྐྱོང་རྒྱལ་མཚན། སྣར་ཐང་མཁན་པོ་བསོད་ནམས་དབང་ཕྱུག གསེར་མདོག་ཅན་གྱི་མཁན་པོ་པཎ་ཆེན་གྱི་དབོན་པོ། རྒྱ་ནག་རྒྱལ་པོའི་བླ་མ་དཔལ་ལྡན་བློ་གྲོས། འཇང་རྒྱལ་པོའི་བླ་མ་རོང་ཆུང་སངས་རྒྱས་དཔལ་བཟང་པོ། ཡང་འཇང་གི་བླ་མ་བསོད་ནམས་བཟང་པོ། སློབ་དཔོན་ཀུན་ཏུ་བཟང་པོ་སོགས། ཆུ་བྱང་པའི་སློབ་དཔོན། རབ་འབྱམས་པ་ཆོས་ཤེས་སོགས་རྫོང་དཀར་བའི་སློབ་དཔོན། སློབ་དཔོན་ཆོས་ཉི་བ་དང་། ལེགས་ལྡན་སོགས་ཆོས་ལུང་གི་སློབ་དཔོན། ཉང་སྟོད་རྡོ་རྗེ་གདན་གྱི་མཁན་པོ་དང་། རབ་འབྱམས་པ་བཟོད་པ་སོགས་དཔལ་འཁོར་སྡེ་ཆེན་གྱི་སློབ་དཔོན། རྗེ་གུང་ཆེན། སློབ་དཔོན་ཤེས་རབ་པ་སོགས་རྩེ་ཆེན་གྱི་སློབ་དཔོན། སློབ་དཔོན་ཟླ་རྒྱམ་སོགས་བྱམས་ཆེན་གྱི་སློབ་དཔོན། མངའ་རིས་རྫོང་དཀར་བའི་བླ་མ་རབ་འབྱམས་པ་དཔལ་བཀྲས། སློབ་དཔོན་དོན་གྲུབ་ལེགས་བཟང་དང་། སློབ་དཔོན་འོད་སྲུང་སོགས་གསང་ཕུའི་སློབ་དཔོན། སློབ་དཔོན་སྡེ་བདུན་པ་དང་། ཉི་མ་བཀྲ་ཤིས་སོགས་ཀརྨ་ཀཾ་ཚང་གི་སློབ་དཔོན། སློབ་དཔོན་རིག་པའི་གློག་ཕྲེང་དང་། ཀུན་དགའ་རྒྱལ་པོ་སོགས་གོང་དཀར་རྡོ་རྗེ་གདན་གྱི་སློབ་དཔོན། ཆོས་གྲྭ་རྩེ་ཐང་གི་ཧ་ལོ་སྒང་པ་སོགས་རྩེ་ཐང་གི་ཆེན་སློབ། ཆོས་འཁོར་སྒང་གི་གདན་ས་པ་རབ་འབྱམས་པ་ཚེ་དབང་པ་སོགས། དགའ་ལྡན་བྱམས་པ་གླིང་གི་ཆེན་སློབ། ཐེལ་གྱི་ཆུ་སྒོ་བ་པཎ་ཆེན་འབུམ་རབ་འབྱམས་པ་རིན་ཆེན་ཆོས་དབང་སོགས་གདན་ས་ཐེལ་གྱི་བླ་མ་སློབ་དཔོན། སྲད་བྲག་དམར་གྱི་མཁན་པོ། ཡང་དགོན་རྒྱལ་བ་རྫོང་གི་གདན་ས་པ། བཅོ་བརྒྱད་པ་ཆོས་རྗེ་འཇམ་དབྱངས་པ་སོགས་ནཱ་ལེནྡའི་སློབ་དཔོན་དང་དུས་མཆོད་པ། སྟག་ལུང་གདན་ས་པའི་སློབ་དཔོན་དཔལ་འབྱོར་རྒྱ་མཚོ་སོགས་སྟག་ལུང་སློབ་དཔོན། ལྷོ་གནས་མཆོག་དཔལ་གྱི་ཙ་རིའི་གཅིག་ཆར་རྡོ་རྗེ་འཛིན་པ་སོགས་བསྒྲུབ་རྒྱུད་པ་རྣམས་དང་། རྒྱ་གར་སུཀྐཾ་གི་པཎྜི་ཏ་དྷརྨ་དི་བཱཾ་ཀ་ར་ཨཱརྻ་བཾ་པ། ས་དྷརྨ་བཾ་པ། ཤཱི་ལ་པ་ཐ་ར། དྷརྨ་ཀཱིརྟི། གློ་བོ་ལོ་ཙཱ་བ་དཔལ་ལྡན་གྲགས་པ། མཁྱེན་བརྩེ་ལོ་ཙཱ་བ་རབ་ལེགས། སེ་ར་ལོ་ཙཱ་བ་ཀུན་དགའ་བཟང་པོ། སྣེ་གདོང་དབང་གི་ལས་ཀ་སྐྱེལ་མི་ཧེ་ཤྲཱི་ལྷུན་གྲུབ་བཀྲ་ཤིས། དབང་ལྡན་ཆོས་འཁོར་གྱི་གདན་ས་པ་དང་། ཐར་གླིང་གདན་ས་པ་བཀའ་བཅུ་སྨྲ་བ། ཕོ་བྲང་སྣེ་གདོང་གི་དཀོན་གཉེར་བའི་དཔོན་ནང་སོ་ཆོས་འབྱུང་ཆོས་མཛད། གཞི་ཀ་ལྷུན་གྲུབ་གླིང་གི་དཀོན་གཉེར་དཔོན་ངག་དབང་ཀུན་དགའ་རྒྱལ་མཚན། སྐྱི་ཤོངས་ཆོས་མཛད་པ་སོགས་མཁས་པ་དང་། གྲུབ་པ་དང་། ཆོས་སྡེ་ཆེན་པོའི་མཁས་སློབ་ཏུ་གྱུར་པ་དང་། རིགས་རུས་ཀྱི་འཕགས་པ་སོགས་མཐའ་ཡས་ཏེ། མདོར་ན། བོད་དང་བོད་ཆེན་པོ་དང་། རྒྱ་ནག་དང་རྒྱ་ནག་ཆེན་པོ་དང་། འཕགས་པའི་ཡུལ་གྱི་བར། བདག་ཉིད་ཆེན་པོ་འདིའི་སློབ་མ་དང་ཡང་སློབ་དང་ཉིང་སློབ་ཀྱིས་ཕྱོགས་ཐམས་ཅད་དུ་ཁྱབ་པ་ལགས་སོ། །ཆོས་སྡེ་ཆེན་པོ་ཞྭ་ལུ་དང་། གྲྭ་ཐང་ན་དགེ་བའི་བཤེས་གཉེན་མཐའ་ཡས་པ་བཞུགས་པ་རྣམས་ནི། ཆོས་སྡེ་དེ་དག་གི་བླ་མ་མཛད་པ་ཡིན་པས་ཟུར་དུ་སྨོས་མི་དགོས་སོ། །ད་དུང་ཀྱང་མཁས་གྲུབ་ཀྱི་སློབ་མ་བགྲང་བར་ཡས་པ་ཞིག་འབྱོན་པར་འགྱུར་བ་རྣམས་སྐབས་འདིར་མནན་པར་བྱའོ། །དེ་ལྟར་བླ་མ་དམ་པ་ཐམས་ཅད་མཁྱེན་པ་ལོ་ཆེན་ཞབས་ཀྱི་རྣམ་པར་ཐར་པ་ཅུང་ཟད་ཙམ་འདི་ཉིད། མཁས་པའི་དབང་པོ་མང་དུ་ཐོས་པ་རྒྱ་མཚོའི་ཕ་རོལ་ཏུ་སོན་པ་པཎ་ཆེན་འབུམ་ཕྲག་གསུམ་པ་རིན་ཆེན་ཆོས་ཀྱི་དབང་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་ཞལ་སྔ་ནས་མཛད་པའི་རྣམ་ཐར་དད་པའི་འཇུག་ངོགས་ཞེས་བྱ་བ་ཡོད་པ་ལས་ཅུང་ཟད་བཏུས་ཤིང་། ཕྱིས་ཀྱིས་མཛད་པའི་ཕྲེང་བ་ཁ་ཅིག་ཀྱང་བསྣན་ཏེ། སྙན་ངག་གི་རྒྱན་འཁྱོག་པོ་ལ་སོགས་པ་སྤངས་ནས། གོ་བདེ་བའི་ངག་གིས་བཀོད་པ་ཡིན། སླད་ནས་ཀྱང་བདག་ཉིད་ཆེན་པོའི་ཞལ་སློབ་མཁས་པ་ཆེན་པོ་དག་གི་འདི་ལྟ་བུ་ལ་ས་བོན་དུ་མཛད་དེ། སྙན་ངག་གི་རྒྱན་སྣ་ཚོགས་པ་བཀོད་པ་སརྒས་བཅིངས་པའི་རྟོགས་བརྗོད་ཆེན་པོ་མཛད་པར་ཞུ། འདིར་ཡང་ཇི་ལྟ་བར་བརྗོད་མ་ཐུབ་པ་དག་བཟོད་པར་གསོལ་ཞིང་། ཇི་ལྟར་བརྗོད་པ་དེ་དག་གསུངས་ལ་གཏུགས་པ་ལགས་པས་སྒྲོ་བཏགས་པ་ནི་ཅུང་ཟད་ཀྱང་མེད་པ་ཡིན་ནོ། །འདི་ནི་རྗེ་ཉིད་ཀྱིས་བྱིན་གྱིས་བརླབས་པའི་བཀའ་དང་། རྗེས་སུ་གནང་བའི་བཀའ་ཡིན་པས། ལུང་གི་བཀའ་དྲིན་ཀྱང་རྗེ་ཉིད་ལ་ཞུ་བར་རིགས་པ་ལགས་སོ། །དེ་ལྟར་བུང་བའི་བགྲོད་པ་ཡིས། །ནམ་མཁའི་ཁྱོན་རྣམས་ཇི་ལྟར་འཇལ། །འོན་ཀྱང་རང་གི་སྐལ་བ་དང་། །འཚམས་པར་བསྟན་པ་ཁ་ཅིག་བརྗོད། །འདིར་འབད་དགེ་བས་དུས་གསུམ་གྱི། །རྒྱལ་བའི་མཁྱེན་བརྩེ་ཀུན་གྱི་དངོས། །དཔལ་ལྡན་བླ་མ་དམ་པའི་ཞབས། །འཛིན་མའི་ཁྱོན་འདིར་རྟག་བཞུགས་ཤོག །བདག་ཀྱང་སྐྱེ་ཞིང་སྐྱེ་བར་ཡོངས་འཛིན་དམ་པས་རྗེས་བཟུང་ནས། །བསླབ་གསུམ་གྱིས་སྤྲས་བའི་ཐོབ་དཔལ་འབྱོར་ཁེངས་པ་མེད་པ་དང་། །རིགས་གཟུགས་ལྡན་ཞིང་བསྟན་ལ་མཚུངས་པ་མེད་པའི་སྙན་ངག་མཁན། །སྐྱེ་བོའི་ཡིད་འཕྲོག་སྙིང་རྗེ་ཆེ་ལྡན་བསྟན་པའི་སྒྲོན་མེར་ཤོག །སྒྲིབ་པས་བསླད་པའི་སྐྱེ་བོ་དག །ཕྱོགས་སུ་ལྷུང་ཕྱིར་དམ་པ་ལའང་། །དད་པའི་བསོད་ནམས་མ་བསྒྲུབས་པ། །དེ་དག་སྤྱོད་ཡུལ་འདི་མ་ཡིན། །བསྐལ་པར་ལེགས་བྱ་ཟོང་གིས་ཐོབ་པ་ཡི། །དད་པའི་ནོར་བུ་མངའ་བ་དེ་དག་གིས། །སྙིང་ལ་དཔྱིད་ཀྱི་དགའ་སྟོན་བསམ་ཡས་པ། །ཅི་ཡང་བསྐྲུན་པའི་བསོད་ནམས་འདིས་བྱེད་དོ། །ཞེས་བྱ་བ་འདི་ནི། རྗེ་བཙུན་འདི་ཉིད་ཀྱི་ཞབས་འབྲིང་ཡུན་རིང་དུ་བསྟེན་པ་སྐྱོགས་ཀྱི་བཙུན་པ་རྒྱལ་ཁམ་པ་དཔལ་རིན་ཆེན་བཀྲ་ཤིས་བློ་གྲོས་ངོ་མཚར་བྱེ་བའི་གཏེར་ཞེས་བྱ་བས། དྲུང་གི་མཆོད་གཡོག་པ་བླ་མ་བཀའ་གདམས་པ་ཆེན་པོ་དྷརྨ་ཙཀྲ་བས། གསུང་ངར་མས་ཡང་ཡང་བསྐུལ་བ་དང་། བདག་ཉིད་ཀྱི་ཡིད་ལའང་རིང་དུ་གནས་པར་བྱ་བའི་ཕྱིར། དབང་ཕྱུག་ཅེས་པ་མེ་མོ་གླང་གི་དབོའི་དམར་ཆའི་དགའ་བ་དང་པོའི་འགྲུབ་སྦྱོར་བཟང་པོ་དང་ལྡན་པ་ལ། དཔལ་གྲྭ་ཐང་གི་གཙུག་ལག་ཁང་དུ་སྦྱར་བ་རེ་ཤིག་རྫོགས་སོ།། །།འདིས་ཀྱང་བླ་མ་རིན་པོ་ཆེ་ཞབས་བརྟན་པར་གྱུར་ཅིག །མངྒ་ལཾ།